Gudugudaa Dhooni Dhivehin Moyakoffi - Vaguthu\nގުޑުގުޑާދޫނި ދިވެހިން މޮޔަކޮށްފި!\nރާއްޖެއަށް ހިޖުރަކުރި ފްލެމިންގޯ ނުވަތަ ގުޑުގުޑާ ދޫނިތަކެއް ހިފައި ބޮޑުއަގުގައި ވިއްކަން ޖަހާފައިވާ މައްސަލައެއް ފުލުހުން ބަލަން ފަށައިފި ކަމަށް ބުނެ މިއަދު މީޑިއާގައި އޮތީ އެވާހަކައެވެ. އަބަދުވެސް އަމަލަށްވުރެ އަޑުގަދަ އީޕީއޭ އިން ވެސް މިކަމުގައި މީޑިއާތަކަށް އިންޓަވިއު ދެއްވާ، ބަޔާންތައް ނެރުއްވާ، އިންޒާރުތައް ދެއްވާ ލައްކަ ކަންތައްތައް ކުރައްވައިފިއެވެ. ނަމަވެސް ދިވެހިން އުޅެނީ މުޅިން އެހެން ކަމެއްގައެވެ.\nއަލަށް އެއްޗެއް ފެނުމުން ދިވެހިންނަށް ކޮންމެ ފަހަރަކު ވެސް ވާގޮތް މިފަހަރު ވެސް ވެއްޖެއެވެ. މީސް މީޑިއާގެ ހުރިހާތަނެއް ފުރިގެން މިދިޔައީ މިގުޑުގުޑާ ދޫނިތަކުންނެވެ. ފޮޓޯތައް އެޑިޓް ކުރާ މީހުން އެކަން ކިތައްމެ ވަރަކަށް ވެސް ކޮށްފިއެވެ. ގުޑުގުޑާ ދޫނީގެ ފޮޓޯތަކުން މީމް ޕޭޖްތައް ފުރިއްޖެއެވެ. އެތައް ބަޔަކު ގުޑުގުޑާ ދޫނިތަކާއި އެކު "ފޮޓޯ ނަގައިފި" ހެން މަންޒަރު ބަލާ މީހުންނަށް އެބަ ހީވެއެވެ.\nއަދި މިޒާތުގެ ދޫނިގެ އާއްމު ސައިޒަށްވުރެ މާބޮޑެތި ދޫނިތަކެއް ވެސް ރާއްޖެ އައިސް އުޅޭހެން ފޮޓޯ ބަލާ މީހަކަށް ހީވާނެއެވެ. ހުޅުލޭ ބޮޑުމީހާއަށްވުރެ މިދޫނީގެ ސައިޒް ބޮޑު ވެއްޖެއެވެ. ފޮޓޯތައް ބަލާލައި ހީސަމާސާ ކޮށްލަން މިއީ ކުރުން ގޯސް ކަމަކަށް ނުވެދާނެއެވެ.\nއެކަމަކު ގައުމުގައި ހުރި ބޮޑެތި މައްސަލަތަކައި ފަރުދީ ޒިންމާ އުފުލަން ޖެހޭ ކަންކަމަށް ނުދެވޭ ސަމާލުކަން ހިޖުރަކުރި ދޫނިތަކަކަށް ދެވުމަކީ ހަމަ އެންމެ ރަނގަޅު ގޮތްތޯ އަމިއްލަ ނަފްސާއި ސުވާލު ކޮށްލުން އެއީ ނެތްކަމެއް ނޫނެވެ. ކޮންމެ މައްސަލައެއް ސަމާލުކަމަށް ގެނެސް އެމައްސަލައެއް ހައްލު ކުރަން ދިވެހިން މިވަރުގެ ސަމާލުކަމެއް ދޭނަމަ އެމައްސަލައެއް ހައްލުނުވެ އޮންނާނެ ހެއްޔެވެ؟ ޔަގީނުން ވެސް ނޯންނާނެއެވެ.\nސިމްޑީ ޑީޑީގެ ރޭގަނޑުގެ ކެއުމަށް މާބޮޑު ސަމާލުކަމެއް!\nއޮކްޓޯބަރ 20, 2021 00:59\nބަލަ ތީ ފުލެމިންގޯ ކިޔާ އެއްޗެއް ނޫންތަ؟؟\nއޮކްޓޯބަރ 20, 2021 07:51\nގުޑުޑާ ދޫނި އެއީ ދިވެހިނަން\nއޮކްޓޯބަރ 20, 2021 03:01\nމިނޫހުން އުޅޭ ކަހަލަ ރައްޔިތުން ގުނބޯ ހައްދަން\nއޮކްޓޯބަރ 20, 2021 06:21\nނިސްބަތުން ގިނަ ދިވެހިނަނަކީ ހަމަ ބައެއް ކަމާއި މެދު ޝައްކު. އެންމެ ފަހު ފޮޓޯގަ އެވާނީ ރަނގަޅަށް ބުނެފަ..\nއޮކްޓޯބަރ 20, 2021 07:56\n"ގޫނިދަކުނަ ކައުޅާ މެން" މީ އަތޮޅެއްގެ މިސާލުބަހެއް، އަލަށް އެއްޗެއް ފެނުނީމާ މީހުނަށް ވާގޮތް ކިޔާދޭ މިމިސާލުބަހުގައިވެސް ވާފަދައިން ދިވެހިންނަށްވެސް އާއެއްޗެއް ފެންނައިރަށް ވާގޮތެއްހުރޭ !\nއޮކްޓޯބަރ 20, 2021 07:57\nހޫން އޭތިންބިރުން އަވަދިކޮއްފި ހީވަނި އެހެންފަދަ ކަމެއްހެން އޭތިން ފަހާ ދުވާވަރުން\nއޮކްޓޯބަރ 20, 2021 08:44\nކަމެއް ކުރެވޭނެ ބައެއްނަމަ މިރާއްޖޭގައި ދުއްވާ ލޯންޗްތަކުގައި ސަލާމަތީ ހަމަނުވެގެން އެއްމެ މީހަކު ނަމަވެސް ޖޫރިމަނާ ކުރެވުނީސް.\nއޮކްޓޯބަރ 20, 2021 09:33\nއިންޑިއާބަޔަކު އެޑިޓްކޮއްފަ ހުރި ފޮޓޯތަކެންހެން ހީވަނީ.\nއޮކްޓޯބަރ 20, 2021 16:32\nމިހާރު ވަގުތު ނިއުސް ފެއިލް ވެއްޖެ.. ބޮޑު ތަނުން ..🙄


Theyo bauzaruthakakaai launcheh gai roave,7meehaku fihijje\nއަނެއްކާވެސް ބޮޑު އަލިފާނެއް،7މީހުން ފިހުނު\nޓީ-ޖެޓީ ސަރަހައްދުގައި ހިނގާދިޔަ އަލިފާނުގެ ހާދިސާގައި ތެޔޮ ބައުޒަރެއްގައި ރޯވި އަލިފާން ނިއްވުމަށް އެމްއެންޑީއެފުން މަސައްކަތް ކުރަނީ -- އަވަސް ފޮޓޯ\nޓީ-ޖެޓީ ސަރަަހައްދުގައި އޮތް ލޯންޗަކާއި ތިން ތެޔޮ ބައުޒަރެއްގައި ރޯވެ ހަތް މީހަކު ފިހިއްޖެ އެވެ.\nމައުލޫމާތު ލިބިފައިވާ ގޮތުގައި އެހާދިސާ ހިނގަން މެދުވެރިވީ، ލޯންޗަށް ތެޔޮ އެޅުމުގެ ތެރޭގައި ލޯންޗުގައި ރޯވެގެންނެވެ. އޭރު ބައުޒަރު އޮތީ ލޯންޗަށް ތެޔޮ އެޅުމަށް ހޮޅި ގުޅައިގެންނެވެ. ލޯންޗުގައި ރޯވި އަލިފާންގަނޑު ހޮޅިއަށް ފެތުރި ބައުޒަރާ ހަމައަށް އައިސް ބައުޒަރު ގޮވީ ކަމަށް މަންޒަރުދުއް މީހަކު ވަނީ ބުނެފަ އެެވެ. އަދި އެ ސަރަހައްދުގައި މީހަކު ސިނގިރޭޓެއް ރޯކޮށްގެން ހުރި ކަމަށް ވެސް އެމީހާ ވަނީ ބުނެފަ އެވެ.\nއެ ހާދިސާ ހިނގާފައިވަނީ ހަވީރު 3:40 ހާއިރު އެވެ. ތެޔޮ ބާއުޒަރުގައި އަލިފާން ރޯވުމާއެކު އެ ތަނުގައި ހުރި އުޅަނދުތައް ދުރުކުރުމަށް އެ ސަރަހައްދުގައި ތިބި އާންމުންނާއި، އެމްއެންޑީއެފު އަދި ފުލުހުން ވަނީ ވަރަށް ބޮޑެތި މަސައްކަތް ތަކެއް ކޮށްފަ އެވެ. އެގޮތުން އެ ސަރަހައްދުގައި ގިނަ އަދަދެއްގެ ތެޔޮ ބައުޒަރުތައް ހުރި އިރު، އެ ވެހިކަލްތައް އެ ސަރަހައްދުން ދުރަށް ޖައްސާފައިވަނީ ވާ ޖަހައި ދަމާފަ އެވެ. އަދި ކަނޑުމަތީގައި ހުރި އުޅަނދުތައް ވެސް ވަނީ ލޯންޗުގައި ރޯވުމާއެކު ދުރުކޮށްފަ އެވެ.\nއަލިފާނުގެ ހާދިސާގައި ރޯވި ތެޔޮ ބައުޒަރުތަކެއް -- އަވަސް ފޮޓޯ\nތެޔޮ ބައުޒަރުތަކުގައި ރޯވި އަލިފާންގަނޑު ނިއްވުމަށް އެމްއެންޑީއެފް ކޯސްޓްގާޑުގެ އުޅަނދެއް ބަނދަރުތެރެއިން ހަރަކާތްތެރިވެފައިވާއިރު، އަލިފާން ނިއްވުމަށް ގިނަ އަދަދެއްގެ ފޯމްވެސް ވަނީ ބޭނުންކޮށްފަ އެވެ. މީގެ އިތުރުން އަލިފާން ރޯވެފައިވާ ބައުޒަރުތަކުގައި ރޯވި އަލިފާން ނިއްވާލުމަށް ވަނީ ވެލިވެސް ޖަހާފަ އެވެ.\nއެ ހާދިސާގައި ތިން ތެޔޮ ބައުޒަރެއްގައި ރޯވެ ބޭނުން ނުކުރެވޭ ވަރަށް އަނދާފައިވާއިރު، ރޯވި ލޯންޗުވެސް ވަނީ ބޭނުން ނުކުރެވޭ ވަރަށް އަނދާ ޓީ-ޖެޓީތެރެއަށް ބަންޑުންވެފަ އެވެ. ލޯންޗުގައި ރޯވުމާއެކު ޓީ-ޖެޓީ އެތެރޭގައި ހުރި ގިނަ އަދަދެއްގެ ކަނޑު އުޅަނދުފަހަރު ވަނީ އެ ސަރަހައްދުން ބޭރުކޮށްފަ އެވެ. އަދި އެ ސަރަހައްދަށް އިތުރު އުޅަނދުތައް ވަނަ ނުދިނުމަށް ވިލިނގިލީ ޓާމިނަލާ ދިމާލަށް ހުރި ނެރު ފުލުހުންގެ ލޯންޗުތަކުން އޮތީ ބަންދުކޮށްފަ އެވެ.\nއެ ހާދިސާގައި ރޯވި އަލިފާންގަނޑު ނިންވާލެވުނީ ދޮޅުގަނޑިއެއްހާ އިރުގެ މަސައްކަތުން ނެވެ. މި ހާދިސާގައި ހަތް މީހަކު ފިހިފައިވާއިރު، އޭގެ ތެރެއިން އެކެއްގެ ހަށިގަނޑުން ބޮޑު ބައެއް ވަނީ ފިހިފަ އެވެ. އެހެން ނަމަވެސް އެއްވެސް މީހެއްގެ ފުރާނައަށް ނުރައްކާވާވަރުގެ ގެއްލުމެއް ލިބިފައިނުވާކަމަށް އައިޖީއެމްއެޗުން ވަނީ ބުނެފަ އެވެ. އަނިޔާވެފައިވަނީ ބިދޭސީއަކާއި ހަ ދިވެހިންނަށެވެ.\nއައިޖީއެމްއެޗްއިން ބުނީ ހާދިސާއާ ގުޅިގެން ނުވަ މީހަކު ގެނައި ކަމަށާއި އޭގެ ތެރެއިން ދެ މީހަކަށް ފަރުވާދިނުމަށް ފޮނުވާލާފައިވާ ކަމަށެވެ. އެކަކަށް އައިސީޔޫގައި ފަރުވާދެމުންދާ ކަމަށާއި ހަތަރު މީހަކަށް ވޯޑުގައި އަދި ދެ މީހަކަށް އެޗްޑީޔޫގައި ފަރުވާދެމުންދާ ކަމަށެވެ.\nއަލިފާނުގެ ހާދިސާ ހިނގި ސަރަހައްދަށް ރައީސް ސޯލިހު ވަޑައިގެން މައުލޫމާތު އޮޅުން ފިލުއްވަނީ -- އަވަސް ފޮޓޯ\nއެ ހާދިސާ ހިނގިތާ މާގިނަ އިރުތަކެއް ނުވެ، ޑިފެންސް މިނިސްޓަރު މާރިޔާ އަހުމަދު ދީދީއާއި، ހޯމް މިނިސްޓަރު އިމްރާން އަބުދުﷲ ވަނީ އެ ސަރަހައްދަށް ވަޑައިގެން އަލިފާން ނިއްވުމުގެ ކަންކަން ހިނގަމުންދާގޮތް ބައްލަވާފަ އެވެ. އަދި ރައީސް އިބްރާހިމް މުހައްމަދު ސޯލިހުވެސް ވަނީ އެ ސަރަހައްދަށް ވަޑައިގެން މަސައްކަތް ހިނގިގޮތް އޮޅުންފިލުއްވާ އަލިފާން ނިއްވުމުގައި ހަރަކާތްތެރިވި ފަރާތްތަކަށް ޝުކުރުދަންނަވާ ތައުރީފުކުރައްވާފަ އެވެ.\nރައީސް ސޯލިހު އިތުރަށް ވިދާޅުވީ ޓީޖެޓީ ސަރަހައްދުގައި ހިނގި ބޮޑު އަދި ނުރައްކާތެރި ހާދިސާގައި އެ އަލިފާންގަނޑު ކޮންޓްރޯލް ނުވި ނަމަ ބޮޑު ކާރިސާއަކަށް ބަދަލުވީސް ކަމަށެވެ. އަދި މިފަދަ ހާދިސާތައް މަދުކުރުމަށް އަޅަންޖެހޭ ފިޔަވަޅުތައް އަޅަން ފަށާފައިވާކަމަށެވެ. އޭގެ ފަހުން އެމަނިކުފާނު ވަނީ އައިޖީއެމް ހޮސްޕިޓަލަށް ޒިޔާރަތްކުރައްވާ، އެ ހާދިސާގައި ފިހުނު މީހުންގެ ހާލު ބައްލަވާލައްވާފައެވެ.\nއަލިފާނުގެ ހާދިސާގެ ކަވަރޭޖް ގެނެސްދިން ލައިވް ބްލޮގް\nޓީ-ޖެޓީ ސަރަހައްދަކީ ކަނޑުއުޅަނދުފަހަރުތަކަށް މުދާ ބަރުކުރަން ބޭނުންކުރާ ސަރަހައްދަކަށްވުމާއެކު، އެ ސަރަހައްދު އެވަގުތު ބަންދުކުރުމުން ރިސޯޓްތަކަށާއި، ރަށް ރަށަށް ސަޕްލައި ކުރުމަށް މުދާ ހިފައިގެންދިޔަ ގިނަ އަދަދެއްގެ ޕިކަޕުތަކެއްވެސް ބަންދުކޮށްފައިވާ ސަރަހައްދުގެ ބޭރުގައި ކިއު ހަދާލާފައި އޮތެވެ. ފުލުހުން ވަނީ އަލިފާން ރޯވާން މެދުވެރިވި ސަބަބު ހޯދުމަށްޓަކައި އެހާދިސާ ތަހުގީގުކުރަން ފަށާފަ އެވެ.\nއަލިފާން ރައީސް އިބްރާހިމް މުހައްމަދު ސޯލިހު އެމްއެންޑީއެފް + މާރިޔާ އަހުމަދު ދީދީ ޓީ ޖެޓީގެ އަލިފާން މޯލްޑިވްސް ޕޮލިސް ސާވިސް\nއަލިފާން ކޮންޓްރޯލް ނުވި ނަމަ ބޮޑު ކާރިސާއަކަށްވީސް: ރައީސް\nއަލިފާން ނިއްވާލައިފި، ހަތް މީހަކު ފިހިފައި


Bill Fonuvaigen Haasilvi Kamakee Hisaan Nurakkalakah Lun: Eva - Vaguthu\nކޮވިޑް-19: އަނެއްކާވެސް ދިއްދު އާއި ކުޅުދުއްފުށި ބިރުވެރިކަމަކަށް - 46 މިނެޓް ކުރިން\nގަލޮޅު އުތުރު ދާއިރާގެ މެމްބަރު އީވާ އަބްދުﷲ. --- ފޮޓޯ: މަޖިލިސް\nނަފުރަތުގެ އަމަލުތަކަކީ ޖިނާއީ ކުށެއްގެ ގޮތުގައި ކަނޑައަޅާ ގޮތަށް ގާނޫނުލް އުގޫބާތަށް އިސްލާހު ގެނައުމުގެ ބިލު ހުށަހަޅައިގެން ހާސިލްވި ހަމައެކަނި ކަމަކީ އެ ބިލު ސްޕޮންސާ ކޮށްދެއްވި ތުޅާދޫ ދާއިރާގެ މެންބަރު ހިސާން ހުސައިން ނުރައްކަލަށް ލުން ކަމަށް މަޖިލީހުގެ ނައިބު ރައީސް އީވާ އަބްދުﷲ ވިދާޅުވެއްޖެއެވެ.\nސަރުކާރުގެ ފަރާތުން ޖުޑިޝަލް ސާވިސް ކޮމިޝަން (ޖޭއެސްސީ) ގެ ރައީސްގެ މަގާމު ވެސް ފުރުއްވާ ހިސާން ހުށަހެޅުއްވި އެ ބިލުގައި އިސްލާމް ދީނަށް ޚިލާފަށް އުޅޭ ކަމުގެ ތުހުމަތު މީހަކަށް ކުރުމަކީ ޖިނާއީ ކުށެއްގެ ގޮތުގައި ކަނޑައަޅަން އޮތުމުން ގިނަ ބަޔެއްގެ ފާޑުކިއުން އަމާޒުވިއެވެ.\nބިލު ދިރާސާކުރި ޖުޑިޝަރީ ކޮމިޓިން ބިލަށް ބަދަލުތަކެއް ވެސް ގެނައެވެ. އެކަމަކު އެ ބަދަލުތަކަށް ވެސް ޕާޓީގެ ބައެއް މެންބަރުންގެ ތާއީދު ނެތުމުންނާއެކު އެމްޑީޕީގެ ޕާލިމެންޓްރީ ގްރޫޕްގެ އަޣުލަބިއްޔަތުން ނިންމެވީ ބިލު އަނބުރާ ކޮމިޓީއަށް ފޮނުވާލުމަށެވެ.\nސަރުކާރުގެ ފަރާތުން ހުށަހެޅި ބިލަކަށް ސަރުކާރުން ދިފާއު ނުކުރާތީ އެމްޑީޕީގެ ބައެއް މެންބަރުން ވަރަށް ބޮޑަށް ނުުރުހުން ފާޅުކުރެއްވިއެވެ. އެ ބިލަކީ "ހިސާން ބިލް" ގެ ގޮތުގައި ވާހަކަ ދެކެވޭތީ އެ މެންބަރުން ވަރަށް ބޮޑަށް ނުރުހުން ފާޅުކުރެއްވިއެވެ.\nއެމްޑީޕީ މެންބަރުންގެ ބަހުސަކީ "ސަކަރާތެއް" ގެ ގޮތުގައި ޕީއެންސީގެ ޕާލިމެންޓްރީ ގްރޫޕްގެ ލީޑަރު އާދަމް ޝަރީފް ސިފަ ކުރެއްވުމުން އޭނާގެ ވާހަކަ ހުއްޓުވައި ރިޔާސަތުގައި އިންނެވި މަޖިލީހުގެ ނައިބު ރައީސް އީވާ ވާހަކަ ދެއްކެވިއެވެ.\nއީވާ ވިދާޅުވީ އެއީ އޭނާއާއި އެމްޑީޕީގެ ގިނަ މެންބަރުންތަކަކަށް "ސަކަރާތެއް" ނޫން ކަމަށެވެ. ސަރުކާރުން ފޮނުވި ބިލަކަށް ކޮމިޓިން އިސްލާހުތައް ގެނައީ ވެސް ސަރުކާރުން ހުށަހަޅައިގެން ކަމަށާއި އެކަމަކު ބިލުގެ ދިފާއުގައި ސަރުކާރުގެ ގިނަ ބޭފުޅުން ވާހަކަ ނުދައްކަވާ ކަމަށް އޭނާ ވިދާޅުވިއެވެ.\nއީވާ ވިދާޅުވި ގޮތުގައި، ބިލު ދިފާއުގައި ވާޙަކަ ދެއްކެވި ހަމައެކަނި ބޭފުޅަކީ ބަންޑާރަ ނައިބު އިބްރާހީމް ރިފްއަތެވެ. އިތުރު އެއްވެސް ބޭފުޅަކު ބިލުގެ ދިފާއުގައި ސަރުކާރުން ވާހަކަ ދައްކަވާފައި ނުވާ ކަމަށް އޭނާ ވިދާޅުވިއެވެ.\n"އެހެންވެގެން މި ބިލުން ހާސިލްވި ހަމައެކަނި ކަމަކީ ބިލު ސްޕޮންސާ ކޮށްދެއްވި ކަމަށް ޓަކައި މެންބަރު ހިސާން ނުރައްކަލަކަށް ލުން،" އީވާ ވިދާޅުވިއެވެ.\nއީވާ ވިދާޅުވީ، ހިސާން ބިލް ހުށަހެޅުއްވި ފަހުން މަރުގެ ގިނަ އިންޒާރުތައް ލިބުނު ކަމަށެވެ. ދިރިއުޅުއްވާ ގެކޮޅުގެ އެއް ފަންގިފިލާއިން އަނެއް ފަންގިފިލާއަށް ދަތުރު ކުރަން ޖެހެނީ ވެސް ސެކުއިރިޓީއާ އެކީ ކަމަށް އޭނާ ވިދާޅުވިއެވެ.\nއީވާ ވިދާޅުވީ އޭނާ ހިތާމަ ކުރުމަކީ އެމްޑީޕީގެ ޕާލިމެންޓްރީ ގްރޫޕްގެ ތެރެއިން ވެސް އެ ކަންކަމަށް ދިފާއުގައި ވާހަކަ ނުދެކެވޭތީ ކަމަށެވެ.\nޖުލައި 8, 2021 15:31\nއެއްވެސް މީހަކީ ނުރައްކަލަށް ހުށަހެޅެން ޖެހޭނެ މީހެއްނޫން. ނަމަވެސް ގަބޫލުކުރަންޖެހޭ ހަގީގަތަކީ ބާރެއް ލިބިފަ އޮތަސް އެބާރުގެ ބޭނުންކުރަންޖެހޭނީ ޒާތީ މަސްލަހަތަށްވުރެ އާންމު މަސްލަހަތަށް ވިސްނައިގެންނޭ. ހިސާނު ހުށަހެޅި ބިލަކީ ދިވެހި މުޖުތަމައު ގަބޫލުކުރާ ބިލެއްނޫން. އެބިލުން ހާސިލްވަނީ ވަކި ބައެއްގެ ޒާތީ މަސްލަހަތު. ދިވެހި އުއްމަތް ސަލާމަތް ކުރެވެން އޮތީ މުންކަރާތްތައް ނަހީކޮށް ހެޔޮ ކަންތައްތަކަށް އަމުރުކޮށްގެން ކަން އެއީ މިއަދު އެންމެންވެސް ގަބޫލުކުރާ ހަގީގަތެއް. މީހަކާ ދިމާލަށް ކާފަރެކޭ ބުނެގެން އެމީހާއަށް އަދަބު. ދިނުމަށްވުރެ އެހެންބުނަން ޖެހުނު ސަބަބު ނައްތާލަންޖެހޭ ކަން ހިސާނުވެސް އަދި ބިލު ހުށަހެޅި ފަރާތުންވެސް ގަބޫލުކުރަންޖެހޭ.\nޖުލައި 8, 2021 15:32\nއެބިލަކީ ނަޝީދާއި ހިސާން ހުށަހެޅި ބިލެއް، އެމްޑީޕީގެ ދީނީ ކޮމޮޓީގެ މަޝްވަރާނެތި އެހެންވީމާ ސަރުކާރު ޖެހޭތޯ އޭތި ދިފާއުކުރަން ނުޖެހޭ !\nޖުލައި 8, 2021 16:14\nޢައުރަ ނިވާނުކޮށް އުޅޭ މީހުންނާ ދޭތެރޭ ބުނާނީ ކީކޭބާ؟\nޖުލައި 8, 2021 16:19\nއަމިއްލަޔައް ބޮއެގެން އުޅޭ ބޮނޑިއެއްތިޔައީ ބައި ކޮޅައް މުޅިންވެސް ގޯލް ޖަހަނީ ލޮލް\nޖުލައި 8, 2021 16:20\nހިސާން ކީޢްކުރަން ދީނާ ހިލާފު ކަންކަންމަށް ބާރުއަޅާ ބިލެއް ހުށަހެޅީ.\nއޭނާގެ މައްސަލަ ޕޮލިހަށް ހުށަހަޅަން ފެނޭ.\nޖުލައި 8, 2021 16:25\nކަނބުލޯގަޔާ ﷲގެ ހަޒްރަތުން ރައްކާތެރިކަން ނުލިބިއްޖެ މީހަކު ދައްކާކަށް ނުރައްކަލެއްގެ ވާހަކަ އެވެދާނެބާ އަވަހައް ތެދުމަގައް އެނބުރި އެކަލާނގެ ހަޒްރަތުން މަދަދާ ރައްކާތެރިކަމައް އެދި ދަންނަވާ\nޖުލައި 8, 2021 19:41


Vicky aai Katrina sirrun engage veetha?\nކެޓުރީނާ އާއި ވިކީ: ލޯބި ސިއްރުކޮށްފައިވޭ\nކެޓުރީނާ ކައިފް އާއި ވިކީ ކޯޝަލް ސިއްރު ސިއްރުން އެންގޭޖްވެއްޖެ ކަމުގެ ހަބަރުތަކެއް ބުދަ ދުވަހު އިންޑިއާގެ މީޑިއާއިން ވަނީ ފަތުރާފަ އެވެ. އަދި ސޯޝަލް މީޑިއާގައި ގިނަ ބަޔަކު މި ވާހަކަ ދައްކާ މި ދެ ތަރިންގެ ފޭނުން މިކަމާ ވަރަށް އުފާ ފާޅުކޮށްފައި ވެސް ވެއެވެ.\nނަމަވެސް އިންޑިއާ ޓްޑޭ އަށް ދީފައިވާ އިންޓަވިއުއެއްގައި ކެޓުރީނާގެ ޓީމުގައި ހިމެނޭ މެމްބަރަކު ވަނީ މި ވާހަކަ ދޮގު ކޮށްފަ އެވެ.\nވިކީ އާއި ކެޓުރީނާ އެމީހުންގެ ލޯބީގެ ގުޅުން ސީރިއަސް ގުޅުމަކަށް ބަދަލު ކުރަން ވިސްނާ ކަމުގެ އަޑުތައް ފެތުރެމުންދާތާ ދުވަސްކޮޅެއް އެވެ.\nމި ދެ ތަރިން ރައްޓެހިވެގެން އުޅޭތާ އެތައް ދުވަހެއް ވެއްޖެ ކަމަށް ގިނަ ބަޔަކު ބުނި ނަމަވެސް އެމީހުން ސީރިއަސްކޮށް ލޯބީގެ ގޮތުން ގުޅިގެން އުޅޭ ކަމަށް ވިކީ ވެސް އަދި ކެޓުރީނާ ވެސް އެއްބަހެއް ނުވެ އެވެ. ވިކީގެ އެންމެ ފަހުގެ އިންޓަވިއުގައި ވެސް ބުނީ ޒާތީ ވާހަކަތައް މީޑިއާގައި ދައްކަން ބޭނުން ނުވާ ކަމަށެވެ. އަދި މީގެ ދެ ތިން ހަފުތާ ކުރިން އަނިލް ކަޕޫރުގެ ދަރިފުޅު އަދި އެކްޓަރު ހަރްޝްވަރްދަން އަށް ވަނީ ވިކީ އާއި ކެޓުރީނާއަކީ ލޯބީގެ ޖޯޑެއް ކަމަށް އޮޅިގެން ބުނެވިފަ އެވެ.\nކެޓުރީނާގެ ގެއަށް ވަރަށް ގިނައިން ވިކީ ގޮސް އުޅޭތަން ޕަޕަރާޒީންގެ ކެމެރާތަކަށް އަރަ އެވެ. އަދި ދެ މީހުން އެކުގައި ފިލްމު ބެލުމަށާއި ޕާޓީތަކަށް ދާތަން ވެސް ވަރަށް ގިނައިން ފެނެ އެވެ.\nކެޓުރީނާ މިހާރު ތައްޔާރު ވަމުން ދަނީ ސަލްމާން ޚާނާއެކު ކުޅޭ "ޓައިގާ 3" ގެ އައުޓްޑޯ ޝޫޓީންގްއަކަށް ރަޝިޔާއަށް ފުރުމަށެވެ. އަދި ސިދާންތު ޗަތުރަވޭދީ އާއި އިޝާން ޚައްތަރުއާއެކު ކުޅޭ "ފޯން ބޫތު" ގެ މަސައްކަތް ވެސް ކެޓުރީނާ ވަނީ ފަށާފަ އެވެ. އަދި ދާދިފަހުން އޭނާ ވަނީ އާލިއާ ބަޓް އާއި ޕްރިޔަންކާ ޗޯޕްޅާ އާއެކު "ޖީ ލޭ ޒަރާ"ކިޔާ ފިލްމެއް ކުޅެން އުޅޭކަން އިއުލާން ކޮށްފަ އެވެ.\nއަނެއްކޮޅުން ވިކީ މަސައްކަތްކުރަމުން ދަނީ "ދަ އިމޯޓަލް އަޝްވާތުމާ" އާއި "ސަރްދާރް އުއްދަމް ސިންގް" ގައެވެ.


ލޭގެ ގުރޫޕް - ވިކިޕީޑިއާ\nލޭގެ ގުރޫޕް ކަނޑައަޅަނީ އުފެދުމުގައި ލޭގެ ރަތް ސެލްގެ ސަތަހައިގައި ހުންނަ އެންޓިޖަން ތަކާއި ގުޅުވައިގެންނެވެ. މިގޮތުން ހުންނަ އެންޓިޖަން އަކީ ޕްރޮޓީން، ކާބޯހައިޑްރޭޓް، ގްލައިކޯ ޕްރޮޓީން ނުވަތަ ގްލައިކޯ ލިޕިޑް ކަމަށް ވެސް ވެދާނެއެވެ. ބައެއް ވައްތަރުގެ އެންޓިޖަންތައް ލޭގެ ރަތް ސެލް ނޫން އެހެން ސެލްތަކުގެ ސަތަހަައިގައި ވެސް ހުރެދާނެއެވެ.\n1 އޭބީއޯ ލޭގެ ގުރޫޕްގެ ނިޒާމް\n1.1 ލޭގެ ގުރޫޕްގެ ވައްތަރުތައް\n1.2 ލޭގެ ގުރޫޕް ކަނޑައެޅުން\n2 ރީސަސް ލޭގެ ގުރޫޕްގެ ނިޒާމް\n3 ލޭގެ ގުރޫޕް ދެނެގަތުން\nއޭބީއޯ ލޭގެ ގުރޫޕްގެ ނިޒާމްEdit\nމި މައުޟޫޢާ ގުޅޭ ޚާއްޞަ މަޒުމޫނު: އޭބީއޯ ލޭގެ ގުރޫޕްގެ ނިޒާމް\nރީސަސް ލޭގެ ގުރޫޕްގެ ނިޒާމްEdit\nމި މައުޟޫޢާ ގުޅޭ ޚާއްޞަ މަޒުމޫނު: ރީސަސް ލޭގެ ގުރޫޕްގެ ނިޒާމް\nރީސަސް ލޭގެ ގުރޫޕްގެ ނިޒާމް ނުވަތަ (އިނގިރޭސި ބަހުން: Rhesus blood group system) އަކީ ވެސް ލޭގައި މުހިއްމު ދައުރެއް އަދާކުރާ ނިޒާމެކެވެ. ލޭގެ ރަތް ސެލްގެ ސަތަހައިގައި ބައިވަރު އާރްއެޗް އެންޓިޖަން(Rh antigen) ތައް ހުރެއެވެ. އެންމެ އާންމުކޮށް ހުންނަ އާރްއެޗް އެންޓިޖަން އަށް ކިޔަނީ ޑީ-އެންޓިޖަން(D-antigen) އެވެ. ޑީ-އެންޓިޖަން ހުރިނަމަ އެމީހަކީ އާރް އެޗް ޕޮޒިޓިވް(Rh+ve)މީހެކެވެ. އަދި ޑީ-އެންޓިޖަން ނެތްނަމަ އެމީހަކީ އާރްއެޗް ނެގެޓިވް(Rh-ve)މީހެކެވެ. އާންމުގޮތެއްގައި 85އިންސައްތަ މީހުންނަކީ އާރްއެޗް ޕޮޒިޓިވް މީހުންނެވެ. ބާކީ 15އިންސައްތަ މީހުންނަކީ އާރްއެޗް ނެގެޓިވް މީހުންނެވެ. އޭބީއޯ ލޭގެ ގުރޫޕްގެ ނިޒާމްއާއި، ޚިލާފަށް އާރްއެޗް އެންޓިޖަން އަށް ނިސްބަތްވާ ހަށިދަމަނަތައް އޭގެ ޒާތުގައެއް ނުއުފެދެއެވެ. މިފަދަ ހަށިދަމަނަތައް އުފެދެނީ އާރްއެޗް ނެގެޓިވް މީހެއްގެ ގަޔަށް ލޭއެޅުން، ނުވަތަ ވިހެއުމުގެ ތެރޭގައި އާރްއެޗް އެންޓިޖަން އަށް ހުށަހެޅުމުންނެވެ. މާބަނޑުމީހާ އާރްއެޗް ނެގެޓިވް ވެފައި، ބަނޑުގައިވާ ކުޑަދަރިފުޅު އާރްއެޗް ޕޮޒިޓިވް ނަމަ، މައިމީހާގެ ހަށިގަނޑުގައި މިފަދަ ހަށިދަމަނަތައް އުފެދި، މަހުގެތެރެއިން ކުޑަދަރިފުޅުގެ ހަށިގަނޑަށް ވާސިލް ވެއެވެ. މިހާލަތުގައި ކުޑަދަރިފުޅަށް އިރިތްރޯބްލާސްޓޯސިސް ފީޓާލިސް(Erythroblastosis fetalis )އޭ ކިޔާ ބައްޔެއް ޖެހެއެވެ.\nLast edited on 11 ޖެނުއަރީ 2008, at 04:15\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 11 ޖެނުއަރީ 2008، 04:15 ގައެވެ.


Covid-19 Jehunu Meehun Ge Adhadhu 100,000 Ah Araifi - Vaguthu\nކޮވިޑް-19 ޖެހުނު މީހުންގެ އަދަދު 100،000 އަށް އަރައިފި\nދުނިޔޭގައި ހަލުވިކަމާއެކު ފެތުރެމުންދާ ނުރައްކާތެރި ކޮރޯނާ ވައިރަސް (ކޮވިޑް-19) ޖެހުނު މީހުންގެ އަދަދު އެއްލައްކަ އަށް އަރައިފިއެވެ.\nކޮވިޑް-19 އާއި ބެހޭ މަޢުލޫމާތުތައް އާންމުކުރާ ބައިނަލްއަޤުވާމީ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު މިހާތަނަށް މި ވައިރަސް ޖެހުނު މީހުންގެ އަދަދު ވަނީ 100،242 އަށް އަރާފައެވެ. އަދި ވައިރަސް ފެނުނު ޤައުމުތަކުގެ އަދަދު މިހާތަނަށް ވަނީ 94 އަށް އަރާފައެވެ.\nކޮވިޑް-19 ގެ ނުރައްކާ މުޅި ދުނިޔެއަށް ދުވަހެއް ދުވަހަކަށް އިތުރުވަމުންދާއިރު، މިހާތަނަށް މި ވައިރަސް ޖެހިގެން 3408 މީހަކު ވަނީ މަރުވެފައެވެ. އަދި ވައިރަސް ޖެހިގެން މަރުވާ މީހުންގެ ނިސްބަތް ދަނީ ދުވަހެއް ދުވަހަކަށް އިތުރުވަމުންނެވެ.\nމިދިޔަ އަހަރުގެ ޑިސެމްބަރު މަހުގެ ތެރޭގައި ދުނިޔޭގައި ފެތުރެން ފެށި ކޮވިޑް-19 އެންމެ ފުރަތަމަ ފެނިފައިވަނީ ޗައިނާގެ ހުއާން ސިޓީގެ މަސް މާރުކޭޓަކުންނެވެ. އެއަށްފަހު ހަލުވިކަމާއެކު އެޤައުމާއި ދުނިޔޭގެ އެހެން ހިސާބުތަކަށް މި ވައިރަސް ފެތުރިފައިވާއިރު، ޗައިނާއިން އެކަނިވެސް ވައިރަސް ޖެހުނު މީހުންގެ އަދަދު ވަނީ 80،000 އަށް އަރާފައެވެ. އެޤައުމުން މިހާތަނަށް މި ވައިރަސް ޖެހިގެން 3000 އަށް ވުރެ ގިނަ މީހުން މަރުވެފައި ވެއެވެ.\nދެވަނައަށް އެންމެ ގިނަ ބަޔަކު ކޮވިޑް-19 އަށް ޕޮޒިޓިވް ވެފައި ވަނީ ދެކުނު ކޮރެއާ އިންނެވެ. އެޤައުމުން މިހާތަނަށް 6500 އަށްވުރެ ގިނަ މީހުންނަށް މި ވައިރަސް ޖެހިފައި ވެއެވެ. އަދި ތިންވަނައަށް އެންމެ ގިނަ ބަޔަކު ކޮވިޑް-19 އަށް ޕޮޒިޓިވް ވި ޤައުމެއްގެ ގޮތުގައި އީރާން އޮތްއިރު، ހަތަރުވަނަ އަށް އެންމެ ގިނަ ބަޔަކު މި ވައިރަސް އަށް ޕޮޒިޓިވް ވެފައި ވަނީ އިޓަލީންނެވެ.\nކޮވިޑް-19 ގެ ނުރައްކާ ދުވަހެއް ދުވަހަކަށް ބޮޑުވަމުން އަންނައިރު މި ވައިރަސްގެ ނުރައްކަލަށް ދުނިޔޭގެ ސިއްޙަތު ޖަމިއްޔާ، ޑަބްލިއުއެޗްއޯ އިން ވަނީ ސިއްޙީ ކުއްލި ނުރައްކަލުގެ ހާލަތު މުޅި ދުނިޔެއަށް އިއުލާނުކޮށްފައެވެ. ކޮވިޑް-19 އަކީ ފަހުގެ ތާރީޚެއްގައި ވެސް ދުނިޔެއަށް މިހައި ބޮޑަށް ނުރައްކާ ކުރިމަތި ކުރުވި ވައިރަސް އެވެ.\nއިންޑިއާގެ ސްކޫލެއްގެ 229 ދަރިވަރުންނާއި މުވައްޒަފުން ކޮވިޑަށް ފައްސިވެއްޖެ\nމާލޭގައި ކޮވިޑްގެ ހާލަތު ވަނީ ކޮންޓްރޯލުން ނެއްޓިފައި!\nމާޗް 6, 2020 17:25\nރާއްޖޭގެ ރަށަކުން ކޮވިޑް-19 ފެނުނަސް އެ ރަށެއް ކަރަންޓީން ކުރަން ނުޖެހޭނެ ކަމަށް ކުރީގެ ރައީސް އަދި އެމްޑީޕީގެ ރައީސް މުހައްމަދު ނަޝީދު ވިދާޅުވިއެވެ.\nއެމްޑީޕީގެ ކެމްޕެއިން ހަރަކާތްތަކުން ތެރެއިން ދޮރުން ދޮރަށް ހަރަކާތުގައި ނޫސްވެރިންނަށް މައުލުމާތު ދެއްވަމުން ރައީސް ނަޝީދު ވިދާޅުވީ ކޮވިޑް-19 ފެނުނަސް ރާއްޖެ ނުހުއްޓޭނެ ކަމަށެވެ. ކޮވިޑް-19 ދުނިޔޭގައި ފެތުރެމުން ދަނިކޮށް ސަލާމަތްތެރި ކަމާއި އެކު ކެމްޕެއިން ކުރާނީ ކިހިނެތްތޯ ނޫސްވެރިޔަކު ސުވާލުކުރުމުން ޖަވާބުގައި ރައީސް ނަޝީދު ވިދާޅުވީ މިހާތަނަށް ރާއްޖެއިން ކޮވިޑް-19 ފެނިފައި ނުވާއިރު، ޑަބްލިއު އެޗްއޯގެ މިންގަނޑަށް އަޅާ ބަލާއިރު ހާސްވާން ޖެހޭ ކަމެއް ނެތް ކަމަށެވެ.\n"މީގެ އެންމެ މުހިއްމު ކަމަކީ ދުނިޔެ އެއް ހުއްޓައެއް ނުލެވޭނެ. އަދި ދިވެހި ރާއްޖެއެއްވެސް ހުއްޓައެއް ނުލެވޭނެ. އަދި އަޅުގަނޑުމެން ބިރުވެރިކަމުގެ ތެރެއަށް ގޮސް، ހުން ނާންނަނީސް ރަޖާލާ އުސޫލަށް ބަދަލުވާން ފަށައިފި ނަމަ، ދުނިޔޭގެ އިގްތިސާދުވެސް ފުނޑޭނެ." ރައީސް ނަޝީދު ވިދާޅުވިއެވެ.


Dhemain ge qaathilaky firimeeha noon kan enguny dhan jehssithaa 3...\nރިޕޯޓު - ޖިނާއީ އަދުލުގެ ނިޒާމް\nދެމައިންގެ ޤާތިލަކީ ފިރިމީހާ ނޫންކަން އެނގުނީ ދަންޖެއްސިތާ3އަހަރު ފަހުން!\nއޭނާގެ އަންހެނުންނާއި ދަރިފުޅު މަރާލީ އަވައްޓެރިއެއް\nކ. މާލެ4މާރޗް 2019 | ހޯމަ 09:22 26,117\nދަންޖެއްސުން - އޭއެފްޕީ\nޖިނާއީ އަދުލު ނުވަތަ "ކްރިމިނަލް ޖަސްޓިސް" އަކީ ޖިނާއީ ކުށްތައް ކުރާ މީހުންގެ ތަޙުޤީޤު ކުރިއަށް ގެންދިއުމާއި، ދައުވާ އުފުލުމާއި، ޝަރީއަތްތައް ހިންގުން ފަދަ ޖިނާއީ އެކިއެކި އިޖުރާއަތުތައް އިންސާފުވެރިކަމާއި އަދުލުވެރިކަމާއެކު ޤާއިމުކުރުމެވެ. އެގޮތުން ކުށެއްގައި ތުހުމަތު ކުރެވޭ ހިސާބުން އެ މީހެއްގެ މައްޗަށް ޝަރީއަތް ހިންގި، ހުކުމް އިއްވައި، ހުކުމް ތަންފީޒު ކުރުމާ ހަމައަށްވެސް ޖިނާއީ އަދުލު ޤާއިމުވެގެން ދިއުމަކީ އެފަދަ ކޮންމެ މީހެއްގެ ވެސް ހައްޤެކެވެ. ނަމަވެސް ޖިނާއީ އަދުލު ޤާއިމު ނުވާ ހާލަތްތައްވެސް ޤާނޫނީ ނިޒާމުގެތެރެއިން އެކި ފަރާތްތަކަށް ކުރިމަތިވެފައިިވެއެވެ. އޭގެ ތެރެއިންވެސް މުޅި ދުނިޔެއަށް މަޝްހޫރު ކޭސްއަކީ ޖޯން ޓިމޮތީ އީވާންގެ ކޭސްއެވެ. އެ ހާދިސާ ހިނގިތާ 68 އަހަރުވާއިރު، މިއީ މުޅި ދުނިޔޭގައިވެސް ޖިނާއީ އަދުލު ޤާއިމުކުރަން ނުކުޅެދުމުގެ މިސާލީ ގަޞިއްޔާއެއްގެ ގޮތުން ނަގާ ގަޞިއްޔާއެކެވެ.\nއީވާންއާއި އޭނާގެ އަންހެނުންގެ އިތުރުން 1 އަހަރުގެ އަންހެން ދަރިފުޅު އުޅެމުން ދިޔައީ ލަންޑަންގެ ރިލިންޓަން ޕްލޭސްގައި ހުންނަ އިމާރާތެއްގައެވެ. މާލީ ގޮތުން ދަތި ތަކެއް ހުރުމާއެކު ދެމަފިރިން މެދުގައި ދެބަސްވާންޖެހޭ ހާލަތްތައް އައި ނަމަވެސް އެ ދެމައިންނާއި ޓިމޮތީ އުޅެމުން ދިޔައީ އެކަކު އަނެކަކު ދެކެ ވަރަށް ލޯބިންނެވެ. ނަމަވެސް ހާލަތު ބަދަލުވީ ޓިމޮތީގެ އަންހެނުން ބެރީލް ދެވަނަ ފަހަަރަށް ބަނޑުބޮޑުވުމާ ގުޅިގެންނެވެ.\nޓިމޮތީ އީވާންގެ އާއިލާ\nބެރީލް ބަނޑުބޮޑުވުން ވީ ދެމަފިރިންގެ މާލީ ހާލަތު އިތުރަށް ގޯސްވި ސަބަބަކަށެވެ. ޚަރަދުތައް ދެކޮޅު ނުޖެއްސި އުޅެން ޖެހުމުގެ ނަތީޖާއަކަށްވީ، ދެމަފިރިން އެ ދަރިފުޅު އެބޯރޓް ކުރަން ނިންމުމެވެ. އެގޮތުން އެބޯރޓް ކުރުމަކީ އޭރު އެޤައުމުގައި މަނާ ކަމެއް ކަމުން އެކަން ކުރަން ޓިމޮތީ އެދުނީ އޭނާގެ އަވައްޓެރިއެއް ކަމަށްވާ ޑރ ޖޯން ކްރިސްޓީއާއެވެ.\nނަމަވެސް ކަން ހިނގާ ދިޔައީ ހީވެސް ނުކުރާ ފަދަ ގޮތަކަށެވެ. ފުލުހުންނަށް ފެނުނީ ޓިމޮތީގެ އަންހެނުން ބެރީލްއާއި އެ ދެމަފިރިންގެ ކުޑަ ދަރިފުޅުގެ ފުރާނަ ނެތް މަސްގަނޑެވެ. ޒަހަމްތަކާއެކު މަރުވެފައި ތިއްބައި ފެނުނު އެ ދެމައިންގެ މަރާ ގުޅޭ ގޮތުން ޓިމޮތީއާ ސުވާލު ކުރެވުމުން އެ ދެމީހުން މަރާލީ އޭނާ ކަމަށް ވަގުތުން އެއްބަސްވިއެވެ. ނަމަވެސް ފަހުން އޭނާގެ ބަޔާނަށް އިންކާރުކޮށް، އެ ދެމައިން މަރާލީ ބެރީލްގެ އެބޯރޝަން އޮޕަރޭޝަން ހަދަން ހަވާލުކުރި ޑޮކްޓަރ ކްރިސްޓީން ކަމަށާއި، އޭނާ ކުރިން އެކަމަށް އެއްބްސްވީ ފުލުހުންގެ އިންޒާރު ތަކުގެ ސަބަބުން ކަމަށްވެސް ޓިމޮތީ ބުންޏެވެ.\nޓިމޮތީ އީވާން ހައްޔަރުކޮށްގެން ގެންދަނީ\nނަމަވެސް ޓިމޮތީ ކެނޑިނޭޅި އެހެން ބުނަމުން ދަނިކޮށް3ދުވަހު މައްސަލައިގެ އަޑުއެހުމެއް ބޭއްވުމަށްފަހު، އެކަށީގެންވާ ފޮރެންސިކް ހެކިވެސް ނެތި، އެންމެ 40 މިނެޓް ތެރޭގައި ޓިމޮތީ މައްޗަށް އޭނާގެ ދަރިފުޅު މަރާލިކަމަށް ބުނެ މަރުގެ ހުކުމް ކޮށް ،9މާރިޗު 1950 ގައި އޭނާ ދަން ޖައްސާ މަރާލިއެވެ.\nނަމަވެސް މި މަރުގެ ހަޤީޤަތްތައް ހާމަވީ ކުށެއްނެތް ޓިމޮތީ މަރާލުމުގެ3އަހަރު ފަހުންނެވެ. ފުލުހުން ބެލި ބެލުމުން ޑޮކްޓަރ ކްރިސްޓީ އަކީ ސީރިއަލް ކިލަރ އެއްކަން ހާމަވެގެން ދިޔައީއެވެ. އެގޮތުން ޖޯން ކްރިސްޓީގެ ގެއިން މަރާލާފައިވާ އެތައް އަންހެނުންނެއްގެ ހަށިގަނޑު ފެނިފައިވާއިރު، ހަށިގަނޑުގެ އެކިއެކި ގުނަވަންތައްވެސް ފެނިފައިވެއެވެ. އެގޮތުން އެ އިމާރާތުގެ އެކި ތަންތާނގައި އޭނާ މަރާލާފައިވާ އަންހެނުންގެ ހަށިގަނޑުތައް ފޮރުވާފައި ހުރިއިރު، އޭނާގެ ބަގީޗާގެ ފެންސު ހެދުމަށްވެސް އަންހެނުންގެ ފައިގެ ކަށިތައް ބޭނުންކޮށްފައި ހުއްޓެވެ. މި ހެކި ތަކަކީ ޓިމޮތީ ކުރި ތުހުމަތު ތަކާ ގުޅިގެން ފުލުހުން ރަނގަޅަށް ތަހުޤީޤު ކުރިނަމަ ފެންނާނެ ހެކިތަކެއް ކަމަށާއި، ފުލުހުން ރަނގަޅަށް ތަޙުޤީޤު ކުރިނަމަ ނުޙައްޤުން ޓިމޮތީއަށް މަރުގެ އަދަބު ނުދެވުނީސް ކަމަށް ޤާނޫނީ މާހިރުން ބުނެއެވެ.\nކްރިސްޓީ ވަނީ އެ ހުރިހާ މީހުންވެސް މަރާލީ އޭނާ ކަމަށާއި، އަދި އޭނާ އެކަން ކުރަނީ އެމީހުން މަރާލުމަށްފަހު ޖިންސީ އެދުން ފުއްދުމަށް ކަމަށްވެސް އޭނާ ވަނީ އެއްބަސްވެފައެވެ. އެ ލާއިންސާނީ ކުށްތައް އޭނާގެ މައްޗަށް ސާބިތުވުމުން 15 ޖުލައި 1953 ގައި އެނާވަނީ ދަންޖައްސާ މަރާލާފައެވެ.\nއެކަމާ ގުޅިގެން 1966 ގައި ޓިމޮތީއަށްވަނީ ރިޔާސީ މާފު އިއްވާފައެވެ. ނަމަވެސް އެހާދިސާއަށް 68 އަހަރުވާއިރު، އެ ހާދިސާ ހަނދާންވާ ކޮންމެ ފަހަރަކީ ޤާނޫނީ ބޭފުޅުން ލަދުން އިސްޖަހާލަން ޖެހޭނެ ފަހަރެއްކަން ޔަޤީނެވެ. އިއްވާ ރިޔާސީ މާފަކުން ނުވަތަ ދޭ މަތިވެރި ދަރަޖައަކުން ނުޙައްޤުން ނިގުޅައިގަނެވުނު ފުރާނައެއްގެ ބަދަލު ދެވިދާނެތޯއެވެ؟ ޖިނާއީ އަދުލު ޤާއިމު ކުރެވޭނެތޯއެވެ؟\nޓިމޮތީ އީވާންގެ މަހާނަ\nމިއަދު ދިވެހި މުޖުތަމަައުގައިވެސް ޖިނާއީ ކުށްތަކަަށް އަރައިގަންނަ މީހުން "ފަތުއަޑުކިޔާފައި" ދަނީ އިތުރުވަމުންނެވެ. ކޯޓުތަކުގައި ކުރިއަށްދާ ޖިނާއީ މައްސަލަތަކުގެ އަދަދު ދަނީ އިތުރުވަމުންނެވެ. މަރުތަކާއި، ވައްކަމާއި، މާރާމާރީ ފަދަ އެތަކެއް ކުށްތަކެއްގައި ޖަލަށް ލާން ހުކުމްކުރާ މީހުންވެސް މަދެއް ނޫނެވެ. މަރަށް ހުކުމް ކުރާ މީހުންވެސް ދުވަހެއް ދުވަހަކަށް ދަނީ އިތުރުވަމުންނެވެ. ނަމަވެސް މިފަދަ ކޮންމެ ކޭސްއެއްގައިވެސް ޖިނާއީ އަދުލު ޤާއިމުވާން ޖެހޭނެއެވެ. ތުހުމަތު ކުރެވޭ މީހާގެ މައްޗަށް އިންސާފުވެރި، ފުރިހަމަ ޝަރީއަތެއް ހިންގަން ޖެހޭނެއެވެ. ކުށް ސާބިތު ކުރުމުގެ މިންގަނޑަށް ތަޙުޤީޤީ އިދާރާތަކާއި، ދައުވާ އުފުލާ ފަރާތާއި، ޝަރީއަތް ހިންގާ ފަރާތްތައްވެސް އަހުލުވެރި ވާން ޖެހޭނެއެވެ. ޓިމޮތީ އީވާންއަށް ވީ ފަދަ ގޮތެއް މެދުވެރި ނުވޭތޯއެވެ. " ކުށެއް ނުކުރާ މައުސޫމަކަށް އަދަބު ދިނުމަށްވުރެ ކުށްކޮށްފައިވާ 10 މީހުން ދޫކޮށްލުންވެސް މާ ރަނގަޅު ކަމަށް" ބުނާ ޝަރުއީ ޤާއިދާ (ލީގަލް މެކްސިމް) ގައިވާ ފަދައިންނެވެ.


SunOnline: Shah aa bahdhalunuvumun karugai valhialhaifi\nޝާހުއާ ބައްދަލުނުވުމުން ކަރުގައި ވަޅި އަޅައިފި!\nބޮލީވުޑް ރަސްގެފާނު ޝާހްރުކް ޚާން--\nއެކްޓަރުންނަކީ ވަރަށް ގިނަ ބައެއްގެ ލޯބި ލިބޭ ބައެކެވެ. އެންމެ ކަމުދާ އެކްޓަރާ ބައްދަލުކޮށްލުމަށް ނުވަތަ އެކްޓަރު އެންމެ ފަހަރަކު ދެކިލުމުގެ މަގުސަދުގައި ބޮޑެތި ގުރުބާނީތައްވާ ސަޕޯޓަރުން އުޅެއެވެ.\nއަގު ބޮޑު ޓެޓޫ ޖެހުމާއި އެކްޓަރުންނާ ބައްދަލު ކުރުމަށް ގެއިން ފިލައިގެން ދިއުމުގެ އިތުރުން އެކްޓަރުންގެ ގެއަށް ވަންނަން މަސައްކަތް ކުރުމަކީ ވެސް ބައެއް މީހުން ކުރާ ކަންކަމެވެ. ނަމަވެސް އެންމެ ފަހުން ނޫސްތަކުގެ ސުރުޚީތަކަށް އަރައިފައި ވަނީ އަދި މުޅިން ތަފާތު ވާހަކަ އެކެވެ.\nބޮލީވުޑް ރަސްގެފާނު ޝާހްރުކް ޚާނަށް ސަޕޯޓުކުރާ މީހަކު ދާދި ފަހުން ވަނީ ޝާހު އާއި ބައްދަލުނުވުމުން އަމިއްލަ ކަރުގައި ވަޅި އަޅައި ޒަޚަމްކޮށްލައިފައެވެ. އެ ހާދިސާ ހިނގައިފައި ވަނީ ޝާހު ދިރިއުޅޭ މަންނަތުގެ ބޭރުގައި، މިދިޔަ ހުކުރު ދުވަހުއެވެ.\nއަމިއްލަ ކަރުގައި ވަޅިއަޅައިފައި ވަނީ 26 އަހަރުގެ މުހައްމަދު ސަލީމް ކިޔާ މީހެއް ކަމަށް ފުލުހުންނާ ހަވާލާދީ ރިޕޯޓުތައް ބުނެއެވެ. އޭނާ ވަގުތުން ހޮސްޕިޓަލަށް ގެންގޮސް ފަރުވާ ދިނުމަށްފަހު މިހާރު ވަނީ ދޫކޮށްލައިފައެވެ.\nމިދިޔަ ހުކުރު ދުވަހަކީ ޝާހުގެ އުފަންދުވަސް ކަމުން، ޝާހުއަށް ތަހުނިޔާ ކިޔުމަށާއި، ޝާހު ދެކިލުމަށް ގިނަ އަދަދެއްގެ ބަޔަކު މަންނަތު ކުރިމައްޗަށް ޖަމާވިއެވެ. ނަމަވެސް އެއްވެސް މީހަކަށް އެ ގެއާއި ކައިރިނުވެވޭ ގޮތަށް ފުލުހުން އޮތީ މުޅި ސަރަހައްދު ބަންދުކޮށްފައެވެ.\nސަލީމް އަމިއްލަ ކަރުގައި ވަޅި އަޅައިފައި ވަނީ އެހާ ގިނަ އިރު އެތަނުގައި މަޑުކޮށްގެން ވެސް ޝާހު ނުފެނުމުންނެވެ. ފުލުހުން ބުނީ އެ މައްސަލައިގައި ސަލީމަށް އެއްވެސް ފިޔަވަޅެއް ނާޅާނެ ކަމަށެވެ.\nޝާހުގެ އުފަންދުވަހު، އޭނާގެ ކުރިއަށް އޮތް ފިލްމު "ޒީރޯ"ގެ ޓްރެއިލާ ވަނީ ރިލީޒްކޮށްފައެވެ. 24 ގަޑިއިރުގެ ތެރޭގައި ޓްރެއިލާއަށް 54 މިލިއަން ވިއުސް ވަނީ ލިބިފައެވެ.\nޓްރެއިލާއަށް ބޮޑު ތަރުހީބެއް ލިބެމުން އަންނަ އިރު، ފިލްމު ރިލީޒް ކުރާނީ މި މަހުގެ 21 ވަނަ ދުވަހުއެވެ.\nއައިޝްވާރިޔާ އާއި އާއިލާ ރާއްޖޭގައި\n"މެންޓަލް ހޭ ކިޔާ" ރިލީޒްކުރާނީ އަންނަ ޖޫންގައި\n"ޖަބަރިޔާ ޖޯޅީ"ގެ ޝޫޓިންގް ނިމިއްޖެ


Enme furathama maama ah, miadhu mulhi raajje ah - One Online\nއެންމެ ފުރަތަމަ މާމައަށް، މިއަދު މުޅި ރާއްޖެއަށް\nމަޝްހޫރު ޕްރެޒެންޓާ އިނާ އަލީ: 12 އަހަރު ތެރޭ އޭނާ ވަނީ ބޮޑު މަގުބޫލުކަމެއް ހޯދައިފައި-- ފޮޓޯ: އިނާ\nއުމުރުން ހަ އަހަރުގައި އޭރުވެސް އޭނާ ގަވައިދުން ކޮންމެ ދުވަހަކު ކުރަން ޖެހޭ ކަމެއް އޮވެ އެވެ. މާމަ، ފާތިމަތު އަލީ (ކަތީބު އަލީ ފާތުމަ) އާއި މާމަގެ ރައްޓެހިން ރޯނު ވަށަން ތިބޭއިރު ހަވީރު ނޫހާއި އާފަތިސް ނޫހުގައި ހުންނަ ހަބަރުތަކާއި ވާހަކަތައް އެ މީހުންނަށް އިވޭ ވަރަށް ކިޔައި ދިނުމެވެ. މަސައްކަތުގައި ގުރޫޕް ހަދައިގެން މާމަމެން ތިބޭއިރު އެ މީހުން މުނިފޫހިފިލުވުމަށް ނޫސް ކިޔުމަކީ އެ އުމުރުން ފެށިގެން ބޮޑުވާން ދެން ވެސް އޭނާ ކޮންމެ ދުވަހަކުހެން ކުރަން ޖެހޭ ކަމެކެވެ. އެއީ ދައުލަތުގެ މީޑިއާ ޕީއެސްއެމްގެ ދިވެހި އެފްއެމްގައި ޕްރޮޑިއުސަރު އަދި ޕްރެޒެންޓާގެ މަގާމުގައި ހުރި އިނާޔަތު އަލީ (އިނާ) ގެ ޅަދުވަހުގެ ހަނދާނެވެ. މިހާރު ހަފްތާއަކު އަށް ޝޯ ހުށަހަޅައި ޓީވީއިން ހަތަރު ގަޑީގައި ހަބަރު ކިޔަމުން އަންނަ އިނާގެ ފެށުމަކީ އެއީ އެވެ.\n"އެ ވަރަށް ރޭޑިއޯ އަޑުއަހައި ނޫސް ކިޔާއިރު ވެސް އެއްވެސް ވަރަކަށް ނުވިސްނަން ވާނީ ޕްރެޒެންޓާއަކަށޭ. ކެރިއާއަށް ވިސްނައިގެން ހަމަ އެއް ކަމެއް ވެސް ނުކުރަން އޭރަކު." އުމުރުން 29 އަހަރުގެ އިނާ ޅަދުވަހުގެ ހަނދާންތައް އާ ކުރަމުން ބުންޏެވެ.\nއުމުރުން 16 އަހަރުން ފެށިގެން ޕްރެޒެންޓަރެއްގެ ގޮތުގައި މަސައްކަތް ކުރަމުން އަންނަ އިނާ ދާއިރާގައި ވީ 12 އަހަރުގެ ތެރޭގައި ބޮޑު މަގުބޫލު ކަމެއް ވަނީ ހޯދައިފަ އެވެ. ރޭޑިއޯގައި ފުލްޓައިމް ކޮށް އުޅެމުން ޓީވީއެމްގެ ހަބަރުތައް ވެސް އޭނާ ކިޔަ އެވެ. އޭނާއަކީ ބެލުންތެރިންނާއި އެހުންތެރިންގެ މަގުބޫލުކަން ހޯދާފައިވާ އަދި އެންމެންގެ ލޯބި ހޯދާފައިވާ ޕްރެޒެންޓަރެކެވެ.\nއިނާ ކުޑައިރާއި ސްކޫލް ދައުރުގައި: އޭނާ އަކީ ކުޑައިރުންސުރެ ރޭޑިއޯ އަޑުއަހަން ލޯބި ކުރި މީހެއް-- ފޮޓޯ: އިނާ\nހދ. ކުޅުދުއްފުށީ އަލީ އަބްދުﷲ އާއި ރުގިއްޔާ އާދަމްގެ ފަސް ދަރިންގެ ތެރެއިން ދޮށީ ދަރި، އިނާގެ މުޅި އާއިލާއަކީ ވެސް ކުރީއްސުރެ ފެށިގެން މިހާތަނަށް ވެސް ގަވައިދުން ރޭޑިއޯ އަޑުއަހާ ބައެކެވެ. އެ ގޭ ތެރެއިން ރޭޑިއޯގެ އަޑު ނީވޭ އިރެއް ނުދާނެ އެވެ.\n"މާމަ ވެސް ކާފަ ވެސް ވަކިން ރޭޑިއޯ ގެންގުޅޭނެ. ގޭގެ ކޮންމެ ތާކަށް ދިޔަސް ރޭޑިއޯގެ އަޑުއިވޭނެ. އެ މީހުން ކޮންމެ ކަމެއް ކުރިޔަސް ތިބޭނީ ރޭޑިއޯ އަޑުއަހަން. މަންމަ ރޮށި ފިހަން ބަދިގޭގައި އުޅޭނީ ވެސް ރޭޑިއޯ ހުޅުވައިގެން. ބައްޕަ ވަޑާން ކުރަން ވެސް އުޅޭނީ ރޭޑިއޯ ހުޅުވައިގެން. ގޭ އެންމެން ވެސް ރޭޑިއޯ އަޑުއަހާ. އެހެންވީމަ އިނާ ވެސް އޭގެ ތެރޭގައި ހިމެނޭނެތާ. ހަމަ ހެނދުނުން ފެށިގެން ގޮސް ރޭގަނޑު ނިދަންދެން ގިނަ ވަގުތު ރޭޑިއޯ އަޑު އިވޭނެ. އަދި އެނގޭތަ މަންމައަށް ވަގަށް އޭރު ލޯބީގެ ދަރުބާރު ޕްރޮގްރާމް ވެސް އަޑު އަހަން. އެ އަންނާނީ ވެސް ރޭގަނޑު ތަންކޮޅެއް ލަސްކޮށްފަ،" މިހާރު ހުސްހަށި ބަޔަށް ހުރި އިނާ ހީނލާފައި ބުންޏެވެ.\nރޭޑިއޯއާއި އިނާގެ ދިރިއުޅުން އޭރު ވެސް ގުޅިފައިވާ މިންވަރަކީ ރޭޑިއޯ ޕްރޮގްރާމްތަކަށް އޭނާގެ ޝެޑިއުލް ކުރިއަށް ގެންދިއުމެވެ. ގަޑިންވީއިރާއި ދެން ކުރަން ޖެހޭ ކަންކަން އޭނާއަށް އެނގެނީ ޕްރޮގްރާމް ޝެޑިއުލްއިންނެވެ.\n"ހެނދުނު 5:25 އެހާއިރު އަންނާނެ "ކޮވެލި". މާމަ ފަތިސް ނަމާދުކޮށްގެން އައިސް އެ ޕްރޮގްރާމް ފެށޭ ވަގުތު ރޭޑިއޯ ހުޅުވާނެ. އެވީ ދެން ހޭލަން. ފެންވަރައިގެން ނުކުންނައިރު ބާއްޖަވެރި ހެނދުނެއް އެ ޕްރޮގްރާމް އަންނާނެ. އެ ޕްރޮގްރާމްގައި ގެންނަ ބޮޑުބެރު ލަވަ އަންނާނީ ޔުނީފޯމްލައިގެން ހުއްޓާ. އެ ލަވަ ނިމުނީމަ އެ ދެން ދާންވީ ސްކޫލަށް ދާން. އޭރުން ގަޑިއަށް ދެވޭނެ،" އުފަން ރަށް ހދ. ކުޅުދުއްފުށިން ތައުލީމް ހާސިލްކުރި އިނާ ޅަދުވަހުގެ ހަނދާންތައް އާ ކުރަމުން ބުންޏެވެ.\nއިނާ އޭނާގެ މަންމަ އާއި ބައްޕައާއެކު--\nއިނާ އޭނާގެ އާއިލާ އާއެކު: އޭނާއަކީ އެ އާއިލާގެ އެންމެ ދޮށީ ދަރި---\nހދ. އަތޮޅު ތައުލީމީ މަރުކަޒުން ޕްރައިމަރީ އަދި ޖަލާލުއްދީން ސްކޫލުން ސެކަންޑްރީ ތައުލީމް ހާސިލް ކުރި އިނާއަކީ އޭރު ވެސް ވަރަށް ހަރަކާތްތެރި އަދި ތައުލީމް ހާސިލް ކުރަން މޮޅު ކުއްޖެކެވެ. މޮޅަށް ފާސްވުމާއެކު ނިމުނީއެއް ނޫނެވެ. ސްކޫލްގައި ބާއްވާ ކޮންމެ އިތުރު ހަރަކާތެއްގައިހެން އޭނާ ބައިވެރިވެ އެވެ. އޭގެ ތެރޭގައި އަދަބީ އެކިއެކި ހަރަކާތްތައް ކަމަށްވާ ޅެމާއި ރައިވަރު ކިޔުމާއި ވާހަކަ ދެއްކުން ފަދަ ކަންކަން ހިމެނެ އެވެ. ރޭޑިއޯއިން ލިބޭ މައުލޫމާތާއެކު އޭނާ އެކަންކަމަށް ވަރަށް ފަރިތަ އެވެ. ނަމަވެސް އޭރު އެއްވެސް ގޮތަކަށް މީޑިއާ ދާއިރާއަށް ނުކުންނަން އޭނާ ނުވިސްނަ އެވެ.\n"އޭރުވެސް ރޭޑިއޯއިން އަންނާނެ ސްކޫލް ކުދިންނަށް ގެންނަ ޕްރޮގްރާމް. ދެން އަހަރެން އެ ވެސް އަޑު އަހާނެތާ ދޯ؟ ދެން ޓީޗަރުން ކްލާހުގައި އެކިއެކި ކަންކަމާ ސުވާލު ކުރާއިރު އެއަށް ފުރަތަމަ ޖަވާބު ދޭނީ އަހަރެން. ސްކޫލުގައި ކިޔަވައި ދިނުމުގެ ކުރިން އަހަރެން ރޭޑިއޯއިން އެ ޕްރޮގްރާމް އަޑު އަހާފަ އޮންނާނީ. ދެން ރައްޓެހި ކުދިން ވެސް އަހާނެ އިނާއަށް ކިހިނެއް ހޭ އެނގެނީ. އަހަރެން ބުނަން ރޭޑިއޯއިންނޭ ކީ،" ސްކޫލްގައި އުޅުއިރު ކެބިން ކްރޫއަކަށް ވާން ބޭނުންވި އިނާ އޭރުގެ ހަނދާތައް އާ ކުރި އެވެ.\nމީޑިއާއާ ގުޅުން ހުރި މަސައްކަތެއްގެ ތަޖުރިބާ އިނާއަށް ސްކޫލް ދައުރުގައި ލިބުނީ ގްރޭޑް7ގައި އުޅުނުއިރު ޕްރިފެކްޓް ކުދިން ނެރޭ ނޫހުގެ ތެރެއިންނެވެ. އެކި ގްރޫޕުތަކަށް ބަހައިގެން ފާރު ނޫސްތައް ނެރުނުއިރު އިނާގެ ގުރޫޕުގެ ލީޑަރަކީ އޭނާ އެވެ. އެކަމުގައި ވެސް އެހެން ގުރޫޕުތަކަށް ވުރެ އޭނާ ކުރި ހޯދީ ތަފާތު ގޮތަކަށެވެ. މަޝްހޫރު ދެ ތަރިން ކަމަށްވާ ޝީލާ ނަޖީބާއި ފިރިމީހާ މުހައްމަދު މަނިކު ކުޅުދުއްފުއްޓަށް ގޮސް އުޅެނިކޮށް މަނިކުގެ އިންޓަވިއުއެއް ނަގައި ފާރު ނޫހުގައި އިނާ ލިޔުނެވެ. އެކަންވީ މުޅި ސްކޫލަށް ވެސް ތަފާތު އަދި އެތައް ބައެއްގެ ތައުރީފު ލިބުނު ކަމަކަށެވެ. ނަމަވެސް އެކަމަކުން ވެސް އޭރު ނޫސްވެރިކަމަކަށް ވެސް އަދި މީޑިއާގެ ދާއިރާއަކަށް ވެސް އިނާގެ ޝައުގެއް ނުއުފެދެ އެވެ.\n"ކުރިއާލައި ހަމަ ތައްޔާރުވިން އިންޓަވިއުއަށް ދާން. ފޮތުގައި ސުވާލުތައް ލިޔެ. ވަރަށް ފިނި ވެސްވި. އެހެން ސެލެބްރިޓީއަކާ އިންޓަވިއު ކުރަން ކުއްލިއަކަށް ދާން ވީމަ،" މިހާރު އާއްމުކޮށް މަޝްހޫރު ފަންނާނުންނާ ކޮންމެ ދުވަހަކުހެން އިންޓަވިއު ކުރާ އިނާ ބުންޏެވެ.\nގްރޭޑް9ގައި ތައުލީމް ހާސިލް ކުރިއިރު ރޭޑިއޯއާ އޭނާއާ އޮންނަ ގުޅުން އިތުރަށް ބަދަހި ކުރަން ފެށި އެވެ. އެއީ ރޭޑިއޯ ޕްރޮގްރާމްތަކަށް ގުޅައި ލަވަ ރިކުއެސްޓް ކުރުން ފަދަ ކަންކަމުގެ ތެރެއިންނެވެ. އޭރު އޭނާ ބައިވެރިވަނީ ކޮންމެ ބުދަ ދުވަހަކު މިހާރު އޭނާ މަސައްކަތް ކުރާ ދިވެހި އެފްއެމް، އޭރުގެ ރާއްޖެ އެފްއެމްއިން ގެނެސްދޭ އިނގިރޭސި ލަވަ ޝޯއެއްގަ އެވެ.\nއިނާ ހަބަރު ކިޔުމުގައި: ރޭޑިއޯ ޕްރޮގްރާމްތައް ހުށަހެޅުމުގެ އިތުރުން ޓީވީ ހަބަރު ވެސް އޭނާ ކިޔައި އުޅޭ---\nދިވެހި އެފްއެމްގެ ސުޓޫޑިއޯގައި އިނާ ޕްރޮގްރާމެއް ހުށަހަޅަނީ: ޕްރެޒެންޓް ކުރުމުގެ އިތުރުން އޭނާ ޕްރޮޑިއުސް ވެސް ކުރޭ---\nރޭޑިއޯއިން ގެންނަ ހުރިހާ ޕްރޮގްރާމެއްގެ ތެރެއިން ވެސް އިނާއަށް އެންމެ ހާއްސަ ވެފައި އޮންނަނީ އޭނާގެ ރަށުގައި ހުންނަ މީޑިއާ ސެންޓަރުން އުފައްދައި ގެންނަ "ބަނޑަވަރު" ޕްރޮގްރާމެވެ. އޭރު ކޮންމެ ހޮނިހިރު ދުވަހެއްގެ 1:00 އިނާ ހުސް ކުރަނީ އެ ޕްރޮގްރާމަށެވެ. އޭރު އެކަމަކު އެ ޕްރޮގްރާމް ހުށަހަޅަން އޭނާގެ އެއްވެސް ޝައުގެއް ނެތެވެ. އެއީ އޭނާގެ މީޑިއާ ހަޔާތުގެ ފެށުން ކަމަށް ވާނެ ކަމަކަށް ހީވެސް ނުކުރެ އެވެ.\nއޯލެވެލް 2007 ގައި ނިންމުމަށް ފަހު ވަޒީފާއަކަށް އިނާ ނުކުންނަން ފެށީ ރަށު ފިހާރައަކަށެވެ. އެތަނުގައި އުޅެނިކޮށް މީހެއްގެ ފަރާތުން އެނގުނީ މީޑިއާ ސެންޓަރުން ވަޒީފާގެ ފުރުސަތު ހުޅުވާލާފައި އޮތް ކަމެވެ. އެއީ 2008 ވަނަ އަހަރުގެ މެދު ތެރެ އެވެ. އޭރު އޭނާ އުޅެނީ އޭލެވަލް ކިޔަވަން ސްކޫލުގަ އެވެ. ޕްރެޒެންޓަރުން ހޯދަން އިއުލާން ކޮށްފައިވާ އެ ވަޒީފާގެ އޮޑިޝަނަށް އޭނާ ދިޔަ އެވެ. ދިޔައިރު ބައިވަރު ކުދިން އެތަނުގައި ކިޔޫ ހަދާފައި ތިއްބެވެ.\n"އިންޓަވިއު ކުރަން ތިބީ މޫމިނާ އިބްރާހިމާއި ހަފްސާ އަލީ. ޖެއްސީ އެއްޗެއް ކިޔަން. ދެން އަބަދުވެސް ކިޔަން ފަރިތަ ވާނެ. އެހެންވެ އެ ބުނި އެތި ކިޔާލިން ހަމަ ވަރަށް ފަރިތަކޮށް. ދެން ބައެއް ސުވާލު ކުރި. އޭގެ އަނެއް ދުވަހު ގުޅައިފި. ގުޅާފަ ބުނީ ހޮވިފައޭ އޮތީ. އެކަމަކު 18 އަހަރު ނުވާތީ ޖެހޭނެއޭ ބެލެނިވެރިއާގެ ސިޓީއެއް ހުށަހަޅަން. ދެން މަންމަމެން އެކަމަށް ގަބޫލު ވީމަ ސްކޫލަށް ނުގޮސް ވަޒީފާއަށް ނުކުންނަން ފެށީ،" އޭރު 16 އަހަރުގެ އިނާ ބުންޏެވެ.\nއޮޑިޝަންގައި އިނާއާ އިންޓަވިއޫ ކުރި މޫމިނާ އިބްރާހިމާއި ހަފްސާ އަލީ އާއެކު އޭނާ ފަހުން ނަގާފައިވާ ފޮޓޯއެއް--\nއިތުރު ދެ ކުދިންނާއެކު އިނާ މީޑިއާ ސެންޓަރަށް ނުކުމެ ކުރަން ޖެހުނު މަސައްކަތަކީ އޭނާ ޅަދުވަހުން ފެށިގެން ކޮންމެ ހަފްތާއަކު ވެސް އަޑުއަހާ "ބަނޑަވަރު" ޕްރޮގްރާމްގެ އެކިއެކި މަސައްކަތްތަކެވެ. ކުޑައިރުން ފެށިގެން ރޭޑިއޯ އަޑުއަހާތީ ވާހަކަ ދައްކާ ޓޯން އާއި ރިޕޯޓްތައް ގެނެސްދޭ ގޮތް ކޮންމެވެސް ވަރަކަށް އޭރު ވެސް އޭނާއަށް އެނގެ އެވެ. މީޑިއާ ސެންޓަރުގައި އޭރު ފަސް އަންހެނުންނާއި ތިން ފިރިހެނުން މަސައްކަތް ކުރާއިރު މާ ގިނައިން ކުރާނެ ކަމެއް ނޯވެ އެވެ. އެހެން ތިއްބާ އޭރުގެ ޓީވީއެމްއިން މަތި އުތުރު ސްޓޫޑިއޯ ހަދަން ނިންމައި ޓީވީއިން ހަބަރު ކިޔަން ނެގި ކުދިންގެ ތެރޭގައި އިނާ ހިމެނުނެވެ. އޭނާ ގިނަ ބަޔަކަށް ފެނި ކެރިއާއަށް ބޮޑު ކުރިއެރުމެއް އައީ އެ ހިސާބުންނެވެ.\n"މާލެ ގެނެސް ނިއުސް ރޫމްގައި ދެ ހަފްތާ މަސައްކަތް ކުރުވާފައި ރަށަށް ފޮނުވީ. ދެން ރަށަށް ގޮސް ހަބަރު ކިޔަނީ ޓީވީން،" 2008 ވަނަ އަހަރުގެ ފަހުކޮޅުގެ ހަނދާންތައް އާ ކުރަމުން އިނާ ބުންޏެވެ.\nމާގިނަ ދުވަސްތަކަކު ކުޅުދުއްފުށީ ސްޓޫޑިއޯ ކުރިއަކަށް ނުގެންދި އެވެ. އެހެންވެ އިނާ ވެސް 2009 ގައި މާލެ ބަދަލުވި އެވެ. އެއަށް ފަހު ދިވެހި ރާއްޖޭގެ އަޑުގައި ޕްރެޒެންޓަރެއްގެ ގޮތުގައި މަސައްކަތް ކުރަން އޭނާ ފެށި އެވެ.\n"މިހާރު ވެސް ބޮޑަށް އުޅެވެނީ އެންޓަޓައިމެންޓް ޝޯތަކުގައި. އެކަމަކު ޝައުގުވެރިކަން ހުންނަނީ ސޯޝަލް ކަންކަމަށް. މުޖުތަމައުގައި ހުރި މީހުންގެ ސަމާލުކަން ބޭނުންވާ ދިމާ ދިމާއަށް ފޯކަސް ކޮށްގެން ގިނަ ޕްރޮގްރާމްތަކެއް ހެދިން. ޑިޕްރެޝަން. ރޭޕް. ޑިވޯސްގެ ސަބަބުން ދިމާވާ ކަންކަން ފަދަ ކަންކަމަށް ހާއްސަ ކޮށްގެން،" މަސައްކަތުގެ ތަޖުރިބާ އިނާ ކިޔައި ދިނެވެ.\nސްކޫލް ދައުރުގައި އިނާ ޝޯއެއްގެ އެމްސީކަން ކުރަނީ--\nދައުލަތުގެ މީޑިއާގެ ތެރެއިން އެންމެ މަޝްހޫރު ވި މީހުންނާއެކު އިނާއަށް މަސައްކަތް ކުރަން ލިބުނެވެ. އޭގެ ތެރެއިން ގިނަ މީހުން އެކި ދާއިރާތަކަށް ދިޔަ އިރު އިނާ އަދިވެސް ހުރީ ހިދުމަތުގަ އެވެ. އެކަމުގެ ސިއްރަކީ އޭނާ ބުނާގޮތުން ނަމަ މަސައްކަތަށް އޮތް ޝައުގެވެ.\n"އަޅުގަނޑު ޝައުގުވެރިވާ ދާއިރާތަކަށް ފޯކަސް ކޮށްގެން މައުލޫމާތު ހޯދައި އެ މައުލޫމާތުތައް އެހުންތެރިންނަށް އެބަ ގެނެސް ދެވޭ. އެހެންވެ އެންމެ ޝައުގުވެރި ވަނީ. އަޅުގަނޑަށް ވެސް އެކިއެކި ކަންކަމަށް ފުރުސަތުތައް ލިބޭ. އެކަމަކު ސްޓޭބިލިޓީ މުހިންމު ކަމަށް ގަބޫލު ކުރަނީ. މި ތަނުގައި ހުރެ ޝައުގުވެރިވާ މަސައްކަތް ކުރެވޭ. މުސާރަ ރަނގަޅު. އެހެންވެ އެހެން އޮޕްޝަންތައް ނުބަލަނީ،" ގިނަ ދުވަހު ހިދުމުގައި ހުރިގޮތް އިނާ ބުނެ ދިނީ މިހެންނެވެ.\nމީޑިއާގައި މަސައްކަތް ކުރަން ފެށިތާ ކުޑަ ދުވަސްކޮޅެއްގެ ތެރޭގައި އިނާ ވަރަށް ބާރަށް ކުރި އެރި އެވެ. އެކަމުގެ ސިއްރެއް ކަމަށް އޭނާ ގަބޫލުކުރަނީ ބުރަކޮށް ކުރާ މަސައްކަތެވެ. އަދި އޭނާއަށް ވުރެ ސީނިއާ މުވައްޒަފުންގެ އިރުޝާދު އަބަދުވެސް އޭނާ ހޯދަ އެވެ. ކުޑަ ކުއްޖެއްގެ ގޮތުގައި ދާއިރާއާ ގުޅި އެހާ ބާރަށް ކުރިއަށް ދެވުނީ އެކުގައި މަސައްކަތް ކުރާ މުވައްޒަފުންނާއި އާއިލާގެ އެހީތެރިކަން ލިބޭތީ ކަމަށް އިނާ ބުންޏެވެ. އޭގެ ތެރެއިންވެސް އަޑުގެ އިސްވެރިން ކަމަށްވާ މުހައްމަދު ޝާކިރާއި ނަސްރުއްﷲ އިރުދީސް އާއި ޕީއެސްއެމްގެ އެކްޓިން ނިއުސް ހެޑް މުހައްމަދު އަފްޒަލް އާއި ވޮއިސް ޑައިރެކްޓާ ޔާމީން ރަޝީދާއި ހަސަން ޝާޒިލް ފަދަ ބޭފުޅުން އިނާ ފާހަގަ ކުރި އެވެ.\nއިނާގެ 12 އަހަރުވީ ތަޖުރިބާގެ ތެރެއިން ވެސް އެންމެ ހާއްސަ ކަމަކީ މިހާރު މުޅި ދުނިޔެއަށް ކުރިމަތިވެފައިވާ ކޮވިޑް-19ގެ ނުރައްކަލާއެކު ދިވެހި ރާއްޖޭގެ އަޑުގައި 44 ދުވަހު ލޮކްޑައުންވެ ކުރި މަސައްކަތްތަކެވެ. އެކި ދާއިރާތަކުން ޖުމުލަ 16 މުވައްޒަފުންނާއެކު އަޑުގެ އޮފީހުގައި ބަންދުވެ ކޮންމެ ދުވަހަކުހެން މަސައްކަތުގައި އުޅެ ލިބުނު ތަޖުރިބާތައް އޭނާއަށް ވަރަށް ވެސް މުހިންމެވެ.\n"އެއީ ދެން ވަރަށް އެހެން ކަހަލަ ތަޖުރިބާއެއް. އޮފީހުގައި ނިދައި ކައި މަސައްކަތް ކޮށްގެން އުޅުން. ހާއްސަކޮށް އެ ޓީމްވޯކް. އަޅުގަނޑުމެން އޮފީހުގައި ބަންދުވެގެން ތިބިއިރު ގޭގައި ތިބި މުވައްޒަފުން ވެސް އަޅުގަނޑުމެންނާއެކު މަސައްކަތް ކުރީ" އިނާ ބުންޏެވެ.\nއަޑުގައި ލޮކްޑައުންވެ މަސައްކަތް ކުރި މުވައްޒަފުން: އެ ޓީމުން 44 ދުވަހު ލޮކްޑައުންވެ ތިބި--\nއިނާ އާއި މިޒްނާ ލޮކްޑައުން ވުމަށް އަޑަށް ދިއުން---\nއޮފީހުގެ ރަސްމީ މަސައްކަތްތަކުގެ އިތުރުން ވެސް އިނާގެ އަޑަކީ އިޝްތިހާރުތަކާއި ދެންނެވުންތަކުން ވެސް އިވޭ ހާއްސަ އަޑެކެވެ. ރާއްޖޭގެ އެންމެ ފުރަތަމަ އެނިމޭޓެޑް މޫވީއިން ފެށިގެން ގޮސް ބޭންކް އޮފް މޯލްޑިވްސް (ބީއެމްއެލް) އާއި އެހެން ކުންފުނިތަކާއި ސަރުކާރުގެ އިދާރާތަކުގެ އެކިއެކި ރިޕޯޓްތަކުން ވެސް އެންމެ އާއްމުކޮށް އިވޭ އެއް އަޑަކީ އިނާގެ އަޑެވެ. އޭގެ ތެރޭގައި ރައީސް އޮފީހާއި ޓޫރިޒަމް މިނިސްޓްރީ އާއި ފިޝަރީޒް މިނިސްޓްރީ ގެ ހާއްސަ އިވެންޓްތައް ހިމެނެ އެވެ.\nޒުވާން އުމުރުގައި އެތައް ބައެއްގެ މަގުބޫލުކަން ހޯދާފައިވާ އިނާ ދޭން ބޭނުންވާ ނަސޭހަތަކީ ކަމެއް ކާމިޔާބު ކުރަން ބޭނުންނަމަ ބުރަކޮށް މަސައްކަތް ކުރުމެވެ. އެ ކަމަކާ ގުޅޭ ތަޖުރިބާކާރުންގެ ލަފާ ހޯދުން ވަރަށް މުހިންމު ކަމަށް އިނާ ދެކެ އެވެ.\n"ކުރަން ބޭނުން ކަމެއް ނަމަ އެކަމާ އުޅެގެން ވާނީ. ތިމާވީމަ ނުވާނޭ އެހެން ދެކިގެން ނުވާނެ. ޕްލޭން ކުރަން ވާނެ. މަސައްކަތް ކުރަން ވާނެ. ރޯން ޖެހޭ ފަހަރު ވެސް އަންނާނެ. އެކަމަކު މަސައްކަތް ކުރަން ވާނެ،" އިނާ ބުންޏެވެ.\nޒުވާން އިނާ ދާއިރާއިން ކުރިއަށް ދާން އަދިވެސް ދެކޭ ހުވަފެންތަކެއް އެބަހުއްޓެވެ. އެކަމަކު އެ ވާހަކަ އަދި ބުނަން އޭނާ ބޭނުމެއް ނުވެ އެވެ.\nކުޑަ ކުއްޖެއްގެ ގޮތުގައި މާމައަށް ނޫސްކިޔައިދޭން ފެށި އިނާ މިއަދު އެއަންނަނީ އެ އަޑުން މުޅި ރާއްޖެއަށް ނޫހާއި މައުލޫމާތު ކިޔައިދެމުންނެވެ. ކުރު މުއްދަތެއްގެ ތެރޭގައި ގިނަ ކާމިޔާބީތަކެއް ހޯދައިގެންނެވެ.\nގުޅޭ ޓެގު ޕީއެސްއެމް ނޫސްވެރިކަން ޓީވީއެމް


Kudahuvadhoo zuvaanunge shakuva , eid fahagaeh nukurevunu\nކުޑަހުވަދޫ ޒުވާނުންގެ ޝަކުވާ، އީދު ފާހަގައެއް ނުކުރެވުނު\n23 ޖުލައި 2021 - 18:26:54\nދ.ކުޑަހުވަދޫ ރައްޔިތުންނަށް އީދު ފާހަގަކުރުމުގެ ފުރުސަތު ނުލިބޭކަމަށް ބުނެ އެރަށުގެ ޒުވާނުން ޝަކުވާކޮށްފިއެވެ.\nސީއެންއެމްއިން ކުރި ސުވާލަކަށް ޖަވާބުދެމުން ކުޑަހުވަދޫ ޒުވާނަކު ވަނީ އެރަށުގައި އީދާއި ގުޅިގެން އެއްވެސް ހަރަކާތެއް ކުރިއަށް ނުގެންދެވުނު ކަމަށް ބުނެފައެވެ.\nއަދި އިތުރު ޒުވާނަކު ބުނީ އެރަށު ކައުންސިލުން އެރަށުގައި އީދާއި ގުޅިގެން އެއްވެސް ހަރަކާތެއް ކުރިއަށް ގެންދިއުމަށް ހުއްދަ ނުދޭކަމަށް ބުނެފައި ވާކަމަށެވެ.\nކުޑަހުވަދޫއަކީ ކޮންމެ އަހަރަކުވެސް އީދާއި ގުޅިގެން ކޮންމެވެސް ހަރާކާތެއް ކުރިއަށް ގެންދެވޭ ރަށަކަށް ވާއިރު، އޭނާ ބުނީ އެރަށުގެ ސަގާފަތާއި ހިލާފަށް އީދު ފާހަގަ ކުރުމަށް އެއްވެސް ހަރަކާތެއް ނުބޭއްވުމަކީ އެރަށު ޒުވާނުންނާއި، ކުދިބޮޑު އެންމެންވެސް ކަންބޮޑުވާކަމެއް ކަމަށެވެ.\nއީދާއި ގުޅިގެން ސަރުކާރުން ވަނީ ރައްކާތެރިކަމުގެ ފިޔަވަޅުތަކަށް ލުއިތަކެއް ދީފައެވެ. އެހެންނަމަވެސް ހެލްތު ޕްރޮޓެކްޝަން އޭޖެންސީން ވަނީ ފިޔަވަޅުތަކަށް ލުއިތަކެއް ދިންނަމަވެސް ކޮވިޑުން ރައްކާތެރިވުމަށްޓަކައި އެ އޭޖެންސީން އަޅާފައިވާ ރައްކާތެރިކަމުގެ ފިޔަވަޅުތަކަށް އިހުމާލު ނުވުމަށް އިލްތިމާސްކޮށްފައެވެ.\nމިކަމާއި ގުޅިގެން ސީއެންއެމްއިން އެރަށު ކައުންސިލް މުއައްޒަފަކާއި ސުވާލުކުރުމުން އޭނާ ވަނީ އީދުގައި ހަރަކާތްތައް ނުބޭއްވުމަށް ކައުންސިލުން ކަނޑައެޅީ އެރަށުގައި ފެތުރެމުންދާ ބަލިމަޑުކަމަށް ވިސްނައި ހާލަތަށް ރިއާޔަތްކޮށްކަމަށް ބުނެފައެވެ.\nކޮވިޑަށް ޕޮޒިޓިވް ކޭސްތަކެއް ކުޑަހުވަދޫއިން ފެނިފައިވާއިރު، ގާތްގަނޑަކަށް 140 އެއްހައި މީހުން އެރަށުގައި ކަރަންޓީނުގައި އެބަތިއްބެވެ.\nއަދި މިހާލަތުގައި އީދު ފާހަގަ ކުރުމަކީ ރަށް އަދިވެސް އެއްފަހަރު މޮނިޓަރިންގެ ހާލަތަށްކަށް ލުންކަހަލަ ކަމެއް ކަމަށް ރަށު ކައުންސިލްގެ މުއައްޒަފަކު ވަނީ ބުނެފައެވެ.


މަޖީދިއްޔާ ސްކޫލް ޓައިމް ކެޕްސޫލް އޮތްތޯ ޔަގީންކުރަނީ މަޖީދިއްޔާ ސްކޫލް ޓައިމް ކެޕްސޫލް އޮތްތޯ ޔަގީންކުރަނީ\nމަޖީދިއްޔާ ސްކޫލް ޓައިމް ކެޕްސޫލް އޮތްތޯ ޔަގީންކުރަނީ\nމަޖީދިއްޔާ ސްކޫލަށް 65 އަހަރު ފުރުމާ ދިމާކޮށް އެ ސްކޫލްގެ ގޯތިތެރޭގައި ވަޅުލި "ޓައިމް ކެޕްސޫލް" ވަޅުލަނީ\nމަޖީދިއްޔާ ސްކޫލަށް 65 އަހަރު ފުރުމާ ދިމާކޮށް އެ ސްކޫލްގެ ގޯތިތެރޭގައި ވަޅުލި "ޓައިމް ކެޕްސޫލް" އޮތްތޯ ޔަޤީންކުރުމުގެ މަސައްކަތް އެންމެ ފަހުން އެޑިއުކޭޝަން މިނިސްޓްރީން ފަށައިފިއެވެ. މި ކެޕްސޫލަކީ މަޖީދިއްޔާސްކޫލްގެ ގިނަ ދަރުވަރުންތަކެއްގެ ހަދާންތަކާއި ގުޅޭ ގިނަ ތަކެއްޗާއި އެކު 1992 ވަނަ އަހަރު ވަޅުލާފައިވާ ކެޕްސޫލެކެވެ.\nކެޕްސޫލް ވަޅުލިތަނަކީ މިހާރު ދަރުމަވަންތަ ސްކޫލްގެ ބިމެވެ. އެ ސްކޫލްގެ އާ އިމާރާތް އެޅުމަށް ދަރުމަވަންތަ ސްކޫލްގެ ބިމުގެ ބައެއް ސަރަޙާއްދުތައްވެސްވަނީ ކޮނެފައެވެ. އެއާއި އެކު އެ ކެޕްސޫލް ވަޅިތާ ނެތްކަމަށް ބުނެ އެ ގެއްލުނު ހަބަރުވަނީ ފެތިގެން ގޮސްފައެވެ. އަދި މިއާއި އެކު މަޖީދިއްޔާއިން ކިޔެވި ގިނަ ދަރިވަރުންއަންނަނީ އެކާމާ ސޯޝަލް މީޑިއާގައި ހިތާމަ ފާޅުކުރަމުންނެވެ.\nމި މައްސަލާގައި އެޑިއުކޭޝަން މިނިސްޓްރީގެ ސަމާލުކަމަށް އައިސް ވަކި ޓީމެއްގެ ދަށުން އެ ކްޕށޫލް ހޯދުމުގެ މަސައްކަތް ކުރަމުންދާކަމަށް އެޑިއުކޭޝަން މިނިސްޓްރީން ބުނެއެވެ. މިނިސްޓްރީން ބުނީ ކެޕްސޫލް ގެއްލިފައިވާކަމަށް އަޑު ފެތުރެމުންދިޔަ ނަމެވެސް އެ ކްޕްސޫލް ނެގިކަން މިހާތަނަށް އެނގިފައިނުވާކަމަށެވެ.\nފެން އަޅާ ކަޅު ބޮޑު ފެން ހަމެއްގައި ހަދާފައިވާ މި ޓައިމް ކެޕްސޫލް ވަޅުލިތާ މިހާރުވަނީ 27އަހަރު ވެފައެވެ. މި ކެޕްސޫލްގައި، އޭރުގެ ދަރިވަރުން ލިޔެފައިވާ ސިޓީއާއި، ލިޔުންތަކާއި، މެގަޒިންއާއި، އަދި ބޭންޑްގެ ބައެއް އިންސްޓްރޫމަންޓްތަކާއި، ސްކޫލް ރަމްޒުކޮށްދޭ ތަކެތިވެސް ހިމެނެއެެވެ. މި ކެޕްސޫލް ވަޅުލާފައިވަނީ ސްކޫލަށް 100 އަހަރުފުރޭ، 2027ވަނަ އަހަރު ނެގުމަށެވެ.\nމަޖީދިއްޔާ ސްކޫލްގެ އޭރުގެ މެނޭޖުމަންޓުން ކެޕްސޫލް ވަޅުލާފައިވަނީ މަޖީދިއްޔާގެ ގޯތިތެރޭގައި، ދިގު މުއްދަތައް ހުސްކޮށް އޮންނާނެހެން ހީވާ ޖާގައެއް ބެލުމަށްފަހުއެވެ.\nމަޖީދިއްޔާ ސްކޫލްގެ ޕްރިންސިޕަލް އައިޝަތް އަޙްމަދު ސާލިހް ވިދާޅުވީ އެ ސްކޫލާއި، އެޑިއުކޭޝަން މިނިސްޓްރީއިން މަޝްވަރާކުރުމަށްފަހު، ސްކޫލްގެ މިއަހަރުގެ އަހަރީ ދުވަހު ކެޕްސޫލް މަޖީދިއްޔާ ސްކޫލަށް ބަދަލުކުރުމަށް ނިންމާފައިވާކަމަށެވެ.\nމިކަމާއި ގުޅޭގޮތުން ދަރުމަވަންތަ ސްކޫލްގެ މަސައްކަތް ކުރާ ކޮންޓްރެކްޓަރާއި ވާހަކަދައްކާ އެކަން ކުރަން ނިންމިކަމަށް މަޖީދިއްޔާ ސްކޫލުންވަނީ ބުނެފައެވެ.


vnews - Masthuvaa thakehchaai eku Maduvvareen meehaku hayyaru kohfi\nމަސްތުވާތަކެއްޗާއެކު މަޑުއްވަރީން މީހަކު ހައްޔަރުކޮށްފި\nރ. މަޑުއްވަރި ޕޮލިސް ސްޓޭޝަނާއި އުނގޫފާރު ޕޮލިސް ސްޓޭޝަނުން ހިންގި އޮޕަރޭޝަނެއްގައި މަސްތުވާތަކެއްޗާއެކު މީހަކު ހައްޔަރުކޮށްފި އެވެ.\nފުލުހުން ބުނީ މިމައްސަލައާ ގުޅިގެން ހައްޔަރުކޮށްފައިވަނީ 25 އަހަރުގެ ފިރިހެނެއް ކަމަށެވެ.\nފުލުހުން ބުނީ މިމީހާ ހައްޔަރުކޮށްފައިވަނީ ރ. މަޑުއްވަރީއަށް މަސްތުވާތަކެތި އެތެރެކުރަން އުޅޭ ކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާއި ގުޅިގެން މިމަހުގެ ދެވަނަ ދުވަހުގެ 11:05 ހާއިރު ހިންގި އޮޕަރޭޝަންގައި މާލެއިން މަޑުއްވަރީއަށް އައި ފެރީ ލޯންޗަކުން އެރަށަށް ފޭބިތަނުންނެވެ.\nމަޑުއްވަރީ ބަނދަރު ސަރަހައްދުން މިމީހާ ހައްޔަރުކޮށް ބަލައި ފާސްކުރިއިރު އޭނާގެ އަތުން މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި ދެ ރަބަރު ޕެކެޓް ފެނިފައިވާ ކަމަށްވެސް ފުލުހުން ވަނީ މައުލޫމާތު ދީފަ އެވެ.\nމިމައްސަލައިގައި ހައްޔަރުކޮށްފައިވާ މީހާގެ ބަންދާ މެދު ގޮތެއް ނިންމުމަށް ރ. ވާދޫ މެޖިސްޓްރޭޓް ކޯޓަށް ހާޒިރުކުރުމުން ހޯމް މިނިސްޓްރީން ކަނޑައަޅާ ތަނެއްގައި ބަންދުގައި ބެހެއްޓުމަށް7ދުވަހުގެ މުއްދަތެއް ވަނީ ދީފަ އެވެ.\nމިމައްސަލަ ތަހުގީގު ކުރަމުން ދަނީ ރ. މަޑުއްވަރި ޕޮލިސް ސްޓޭޝަނުންނެވެ.


ލާ ވީގެ ރާއްޖޭގެ ފުރަތަމަ ރިސޯޓު އަންނަ އަހަރު ހުޅުވަނީ | | Sangu News\n9 ސެޕްޓެމްބަރ 2019 - 15:40\nފޮޓޯ: ލާ ވީ ހޮޓެލްސް އެންޑް ރެޒޯޓްސް: ޓޮލާނޯ މޯލްޑިވްސް ކުނާވަށި ގެ ވިލާއެއް\nވ. ކުނާވަށީގައި ދިވެހި ކުންފުންޏަކާއި ޗައިނާ ކުންފުންޏެއް ގުޅިގެން ތަރައްގީ ކުރާ، ރިސޯޓު އަންނަ އަހަރު ހުޅުވުމަށް މަސައްކަތް ފަށައިފި އެވެ.\nއެ ރަށް ތަރައްގީ ކުރުމުގެ މަސައްކަތް ކުރަމުންދަނީ ދިވެހި ކުންފުންޏަކާއި ޗައިނާގެ ގުއަންޑޮންގް ބީޓާ އޯޝަންއާއި ގުޅިގެން އުފައްދާފައިވާ ޖޮއިންޓްވެންޗާއެއް ކަމަށްވާ ސީޖޭލް އިންވެސްޓްމެންޓްއިންނެވެ.\n2015 ވަނަ އަހަރުގެ ތެރޭގައި އެ ރިސޯޓުގެ މަސައްކަތް ފަށާފައިވަނީ އަހަރެއް ހާ ދުވަހުގެ ތެރޭގައި މަސައްކަތް ނިންމާނެކަމަށް ހާމަކުރުމަށްފަހު އެވެ. އެހެން ނަމަވެސް ދިމާވި ބައެއް މައްސަލަތަކާއި ގުޅިގެން ރިސޯޓު ހުޅުވުން ލަސްވެގެން ދިޔައީއެވެ.\n"ޓޮލާނޯ މޯލްޑިވްސް ކުނާވަށި" ގެ ނަމުގައި ހަދާ އެ ރިސޯޓު މެނޭޖްކޮށް ބަލަހައްޓާނީ، އޮސްޓްރޭލިއޭގެ ހޮޓެލް މެނޭޖްމެންޓު ކުންފުންޏެއްކަމަށްވާ "ލަވީ ހޮޓެލްސް އެންޑް ރިސޯޓްސް" ގްރޫޕްއިންނެވެ. މިއީ އެ ކުންފުނިން ރާއްޖޭގައި ހިންގާ ފުރަތަމަ ރިސޯޓެވެ.\nވެލާނާ އިންޓަނޭޝަނަލް އެއާޕޯޓް (ވީއައިއޭ) އިން ފުރައިގެން ސީޕްލޭންގައި 15 މިނެޓުން ދެވޭ ރާސްތާގައި އޮންނަ ކުނާވަށީގައި ހަދާ ރިސޯޓުގައި 72 ކޮޓަރި ހުރެ އެވެ. އަދި މި ރިސޯޓުގައު އެކި ބާވަތުގެ ކެއުމާއި ބުއިމަށް5ރެސްޓޯރެންޓު ހުންނާނެއެވެ. ރިސޯޓު ތަރައްގީކޮށްފައިވަނީ ދިވެހި އާޓިސްޓުންގެ މަސައްކަތް ރިސޯޓުގެ އެކި ސަރަހައްދުތަކުންނާއި ރިސޯޓުގެ ވިލާތަކުން ފެންނަ ގޮތަކަށް ކަމަށް ލާވީ ހޮޓެލްސް އެންޑް ރިސޯޓްސްއިން ވަނީ ބުނެފައެވެ.\nިސޯޓަށް ޒިޔާރަތްކުރާ ފަތުރުވެރިންނަށް ގިނަ އިންތިޒާމްތަކެއް ހަމަޖެހިފައިވާނެ އެވެ. އެގެ ތެރޭގައި ސީވިއު އިންފިނިޓީ ޕޫލް، ސްޕާ، ކިޑްސް ކަލަބް، ޑައިވިން ސެންޓަރުގެ ހިދުމަތް ހިމެނެއެވެ.\nރާއްޖޭގެ ފަތުރުވެރިކަމަށް ބޮޑު ކުރިއެރުމެއް ލިބެމުން އަންނައިރު، ފަތުރުވެރިންގެ އަދަދު އިތުރު ކުރުމަށްޓަކާ ރިސޯޓުތަކުގެ އަދަދު އިތުރު ކުރުން މުހިންމުކަން ދާއިރާގައި މަސައްކަތް ކުރާ ފަރާތްތައް ވަނީ ފާހަގަކޮށްފައެވެ. ކުރިއަށްއޮތް3އަހަރެއްހާ ދުވަހުގެ ތެރޭގައި 40 އަށްވުރެ ގިނަ ރިސޯޓް ހުޅުވާނެކަމަށް ޓޫރިޒަމް މިނިސްޓްރީން ބުނެއެވެ.


Imuge mashvaraa thakah Lebanon aai Israel ebbas vejje\nއިމުގެ މައްސަލަ ހައްލު ކުރަން ލުބުނާއި އިޒްރޭލް އެއްބަސް ވެއްޖެ\nލުބުނާނުގެ ގާނޫނު ހަދާ މަޖްލިސްގެ ރައީސް ނަބީހް ބެރީ\nއެމެރިކާ މެދުވެރިއެއްގެ ރޯލް އަދާ ކުރާ ގޮތަށް ލުބުނާނާއި އިޒްރޭލުން އެ ދެ ގައުމުގެ ސަރަހައްދީ އިމުގެ މައްސަލަ ހައްލު ކުރުމުގެ މަޝްވަރާތައް ކުރަން ނިންމައިފި އެވެ. މި މައްސަލައަކީ އެތައް އަހަރަކަށް ދިގު ދެމިގެން ދިއުމުގެ ސަބަބުން ބޮޑެތި ހަމަނުޖެހުން ހިނގައި ގޮސްފައިވާ މައްސަލަ އެކެވެ.\nލުބުނާނާއި އިޒްރޭލް ވެސް ވަނީ ރަސްމީ ގޮތުން ހަނގުރާމައިގެ ހާލަތުގަ އެވެ. ދެ ގައުމުން ވެސް ވަނީ ދެ ގައުމުގެ އެއްގަމާއި ކަނޑުގެ ބޯޑަރާއި ގުޅޭ މައްސަލަ ތަކުގައި ވަރަށް ބޮޑަށް ހިޔާލު ތަފާތުވެފަ އެވެ. އަދި މިއީ އެތައް އަހަރަކަށް ދިގުލައިގެން ގޮސްފައިވާ މައްސަލަ އެކެވެ. އެމެރިކާއިން ދަނީ މި ދެ ގައުމު ސުލްހައިގެ މޭޒު ދޮށަށް ގެނައުމަށް މެދުވެރިއެއްގެ ރޯލް އަދާ ކުރަމުންނެވެ.\nއިއްޔެ ލުބުނާނުގެ ގާނޫން ހަދާ މަޖްލިސްގެ ރައީސް ނަބީހް ބެރީ ވިދާޅުވީ ދެފަރާތުން މަޝްވަރާ ކުރުމުގެ ކަންތައް ކުރިއަށް ގެންދާނެ ގޮތަކާމެދު އެއްބަސް ވެފައިވާ ކަމަށެވެ. އަދި މި މަޝްވަރާ ތައް ކުރިއަށް ގެންދާނީ އދ. ގެ ބެލުމުގެ ދަށުން އެ ޖަމްއިއްޔާ ބަލަހައްޓަމުންދާ ސަރަހައްދީ ރޮނގު ކަމުގައިވާ ބްލޫ ލައިން ކައިރީގައިވާ މަރުކަޒެއްގައި ކަމަށެވެ.\nނަބީހް ވިދާޅުވި ގޮތުގައި އިޒްރޭލާއި ލުބުނާނުން ވެސް ވަނީ އެ ދެ ގައުމުގެ ކަނޑުގެ އިމުގެ މައްސަލަ ހައްލު ކުރުމަށް މެދުވެރިއެއްގެ ރޯލް އަދާކޮށް ދިނުމަށް އެމެރިކާގެ ކިބައިން އެދިފަ އެވެ. އިތުރައް ވިދާޅުވީ ދެ ގައުމުގެ ދެމެދުގައި ވީހާ ވެސް އަވަހަކަށް އެއްބަސްވުމަކާއި ހަމައަށް ދިއުމަށް އެމެރިކާ ބާރު އަޅައި ދޭނެ ކަމަށެވެ.\nއިޒްރޭލްގެ އެނާޖީ މިނިސްޓަރު ވެސް ވަނީ އެމެރިކާ މެދުވެރިއެއްގެ ރޯ ލް އަދާކުރާނެ ކަން ކަށަވަރު ކޮށް ދެއްވާ ފައެވެ.\nދެ ގައުމުގެ ކަނޑުގެ ބޯޑަރުގެ މައްސަލައަކީ ހައްލު ކުރަން އުނދަގޫ މައްސަލަ އަކަށްވާނެ އެވެ. ސަބަބަކީ މެޑިޓެރޭނިއަން ކަނޑުގެ އެ ސަރަހައްދުން ތެލާއި ގޭސް ފެނުމުގެ ފުރުސަތު އޮތުމެވެ.\nމެދު އިރުމަތި އެމެރިކާ\nޔޫއޭއީއަށް ޖެޓް ވިއްކާނީ އިޒްރޭލު ރުހޭ ގޮތަކަށް\nއެމެރިކާ އިސްވެ ފަލަސްތީނަށް އިންސާފު ހޯދަން ޖެހޭ\nއިޒްރޭލާއެކު އެއްބަސްވުމަކަށް ސައުދީ ނުދާނެ


Filmy masakkathah enburi aee mentally stable meehakah vaan beynun vaathee: Neetu Kapoor - vNews.mv\nފިލްމީ މަސައްކަތަށް އެނބުރިއައީ މެންޓަލީ ސްޓޭބްލް މީހަކަށް ވާން ބޭނުންވާތީ: ނީތޫ ކަޕޫރު\nމަރިޔަމް ޝާހިދާ 04 May 2022, 19:24\nފިލްމީ ދާއިރާއާއި އަލުން ގުޅެން ބޭނުންވި އެންމެ ބޮޑު އެއް ބޭނުމަކީ، އަމިއްލަ މީހާގެ ނަފުސާނީ ދުޅަހެޔޮކަމަށް އިސްކަންދޭތީކަމަށް ކުރީގެ ކާމިޔާބު ބަތަލާ ނީތޫ ކަޕޫރު ބުނެފިއެވެ.\nފިރިމީހާ އަދި މަޝްހޫރު އެކްޓަރު ރިޝީ ކަޕޫރުގެ މަރަށް2އަހަރު ވުމާއިގުޅިގެން ނީތޫގެ އިހުސާސްތައް އޯޑިއަންސަށް ބަންޑުންކޮށްލާފައިވަނީ މިހާރު ޖަޖެއްގެ ގޮތުގައި ފެންނަ ޑާންސް ދިވާނޭ ޖޫނިއަރސްގެ ޝޯވްގައެވެ.\nމިޝޯވްގައި ބައިވެރިވި ކުޑަ ކުއްޖެއްގެ މާމަގެ ފަރާތުން މީގެ 45 އަހަރުކުރިން އެކްޓަރު ރިޝީ ކަޕޫރާ ބައްދަލުވެވުނު ކަމަށާއި އަދި އޭނާގެ އާއިލާގެ މީހުންނަށް ރިޝީގެ އެހީ ވަރަށް ގިނަ ފަހަރުމަތިން ލިބިފައިވާކަމަށް އެކުއްޖާގެ މާމަވަނީ ބުނެފައެވެ.\nހަމަ އެވަގުތު ބަތަލާ ނީތޫގެ ލޮލުން ހިފެހެއްޓުމެއްނެތި ކަރުނަ އޮހޮރިގެންދިޔަ މަންޒަރާއެކު ގިނަ ބަޔަކަށް އެމަންޒަރުބަލަން އުނދަގޫވި މަންޒަރު ވަރަށް ރަގަޅަށް މިޝޯވްގެ އެ އެޕިސޯޑުން ފެނިގެންދެއެވެ.\nނީތޫ ބުނެފައިވަނީ ރިޝީގެ މަރަށްފަހު ފިރިމީހާއާއި ވަކިން ހޭދަކުރާ ކޮންމެ ދުވަހަކީވެސް ފިރިމީހާގެ މަތިން ހަނދާންވެ ވަރަށް ހިތްދަތި ވަގުތުތަކެއް ތަހައްމަލުކުރާ ދުވަސްތަކެކެވެ. އަދި މިއަދާ ހަމައަށްވެސް މަސައްކަތްކުރަނީ އަމިއްލަ ނަފުސު މާޔޫސްކަންމަތީ ނުބަހައްޓާ ތިމާގެ އަމިއްލަ ނަފުސު އުފާވެރިކަންމަތި ދެމެހެއްޓުމަށްޓަކައި ކަމަށްވެސް ނީތޫވަނީ ބުނެފައެވެ.\nއެހެންނަމަވެސް ރިޝީ ދުނިޔޭގައި ނެތަސް ރިޝީއާއި ކޮންމެވެސްގޮތަކުން ގުޅިފައިވާ ކޮންމެވެސް މީހަކާ އޭނާއާއި ބައްދަލުވެވޭކަމަށް ނީތޫވަނީ ބުނެފައެވެ. އަދި އެފަދަ ކޮންމެ ބައްދަލުވުމަކުންވެސް ރިޝީގެ ހަނދާންތައް އިތުރަށް އާވެ އޭނާއާއި ބެހޭގޮތުން ނޭނގޭ އާ ވާހަކައެއް އެނގޭކަމަށްވެސް ނީތޫވަނީ ބުނެފައެވެ.\nކާމިޔާބު ރީތި އެތައް ފިލްމެއް ރިޝީ ކަޕޫރާއެކު ކުޅެފައިވާ ބަތަލާ ނީތޫއާއި ރިޝީ ކައިވެނިކުރީ 1980 ވަނަ އަހަރުއެވެ. 45 އަހަރު ވަންދެން2މީހުން އެކީގައި ހަޔާތް ވޭތުކޮށްފައިވާއިރު ގާތްގަނޑަކަށް ނީތޫގެ ހަޔާތުގެ ބައިގަރުނު އޭނާ ހޭދަކޮށްފައިވަނީ ރިޝީ ކަޕޫރާއެކުއެވެ. އެހެންކަމުން އެހަނދާންތަކާއި ދުރަށް ދިއުމަކީ ދަތި ހިތްދަތިކަމެއްގެގޮތުގައި ބަތަލާ ސިފަކުރެއެވެ.\nނީތޫ ގަބޫލުކުރާގޮތުގައި ރިޝީވެސް ބޭނުންވާނީ އޭނާގެ އާއިލާގެ މެމްބަރުން އުދާސްކަމުން އަރައިގަނެ ދިރިއުޅުމާއިގެން ކުރިޔަށްގޮސް އުފަލުގައި ތިބުމަށެވެ. އެހެންކަމުން ފިލްމީ މަސައްކަތްތަކަށް އެނބުރި އައުން ވެގެންދިޔައީ އެކަމަށް ވަރަށް ބޮޑަށް މަގުފަހިކުރުވި ކަމެއްކަމަށް ނީތޫވަނީ ބުނެފައެވެ. ހަމައެއާއެކު އަމިއްލަ2ކުދިންކަމަށްވާ ރަންބީރް ކަޕޫރު އަދި ރިދިމާ ކަޕޫރުގެ ފަރާތުން އެކަމުގައި ވަރަށް ބޮޑު އެއްބާރުލުމެއް ލިބިގެންދާކަމަށްވެސް ނީތޫވަނީ ބުނެފައެވެ.\nމިވަގުތު ޑާންސް ދިވާނޭ ޝޯވްގައި ޖަޖެއްގެ މަގާމު ފުރަމުން އަންނައިރު އޭނާވަނީ ދަރްމާ ޕްރޮޑަކްޝަންގެ ކުރިޔަށް އޮތް ފިލްމު "ޖުގް ޖުގް ޖިއޯ" ގައިވެސް މުހިއްމު ރޯލެއް ކުޅެފައެވެ.


SunOnline: Europa league ves Liverpool in serious koh nagaane: Klopp\nޔޫރޮޕާ ލީގު ވެސް ލިވަޕޫލުން ސީރިއަސްކޮށް ނަގާނެ: ކްލޮޕް\nޢަބްދުﷲ އައިމަން 01 May 2021, 22:04\nލިވަޕޫލްގެ ކޯޗު ޖާގަން ކްލޮޕް ރުޅި ގަދަވެފައި --- ފޮޓޯ/ އޭޕީ\nނިމިގެން މިދާ ސީޒަނުގެ ނާކާމިޔާބީއަށްފަހު ޔޫއެފާ ޗެމްޕިއަންސް ލީގުން ފުރުސަތު ނުލިބުނު ކަމުގައިވީ ނަމަވެސް އަންނަ ސީޒަނުގައި ޔޫރޮޕާ ލީގަށް ކުރިމަތިލާން ތައްޔާރު ކަމަށް ލިވަޕޫލުގެ ކޯޗު ޔާގެން ކްލޮޕް ބުނެފި އެވެ.\nމިދިޔަ ސީޒަނުގެ ޕްރިމިއާ ލީގު 30 އަހަރުގެ ދިގު އިންތިޒާރަކަށްފަހު ކާމިޔާބު ކުރި ލިވަޕޫލް މިވަގުތު އޮތީ ތާވަލުގެ ހަވަނައިގަ އެވެ. ލީގުގައި ބާކީ މަދު މެޗުތަކެއް އޮތް އިރު ޗެމްޕިއަންސް ލީގުގެ އަމާޒު ލިވަޕޫލަށް އޮތީ ގެއްލިފަ އެވެ. އެއާ އެކު މިހާރު އެ ޓީމުގެ އަމާޒަކީ ޔޫރޮޕާ ލީގުން ޖާގައެއް ހޯދޭވަރު ކުރުމެވެ. ނަމަވެސް ލީގުގެ ވާދަވެރިކަން ބޮޑުވެފައިވުމުން އަދިވެސް ޔޫރޮޕުގެ ޖާގައެއް ލިވަޕޫލަށް މުޅިޔަކުން ޔަގީނެއް ނޫނެވެ.\nމީގެ ފަސް އަހަރު ކުރިން ވެސް ޔޫރޮޕާ ލީގުގައި ކުޅެ ފައިނަލަށް ދަތުރު ކުރި ލިވަޕޫލުން ވޭތުވެ ދިޔަ އަހަރުތަކުގައި ޗެމްޕިއަންސް ލީގުގައި ރަނގަޅު ނަތީޖާތަކެއް ވަނީ ނެރެފަ އެވެ. އެގޮތުން 2017-2018 ވަނަ އަހަރުފެ ފައިނަލަށް ދަތުރުކޮށް ރެއާލް މެޑްރިޑް އަތުން އެ ޓީމު ބަލިވި އިރު، 2018-2019 ގެ ޗެމްޕިއަންކަން ވަނީ ހޯދައިފަ އެވެ.\n"އިނގިރޭސިވިލާތަށް އައި ފަހުން މިހާތަނަށް ޔޫރޮޕާ ލީގުގައި އަހަރެން ކުޅުނީ އެންމެ ފަހަރަކު. އެފަހަރުވެސް ފައިނަލަށް ދަތުރުކުރިން. ފައިނަލުގެ ނަތީޖާ ގޯސްވިޔަސް މުޅި މުބާރާތާކުގެ ތަޖުރިބާ ވަރަށް ރަނގަޅު،" ލިވަޕޫލުގެ ކޯޗު ޔާގެން ކްލޮޕް ބުންޏެވެ.\nކްލޮޕް ބުނީ ފަހުން ރޭ މެންޗެސްޓާ ޔުނައިޓެޑުން ޔޫރޮޕާ ލީގުގެ ސެމީ ފައިނަލުގައި ކުޅުނު އިރު ފެނުނީ ފަސޭހަކަމާ އެކު ކުޅެގެން މޮޅުވި މަންޒަރު ކަމަށެވެ. އެހެން ކަމުން އެ މުބާރާތުގައި އެ ލެވެލްގެ ޓީމުތައް ވެސް ކުޅޭނެ ކަމަށާއި، އެކަން އެހެންވުމުން އެއީ ޓީމުގެ ފެންވަރު ދަށްކަމުން ވީކަމެއް ކަމަށް ގަބޫލު ނުކުރާ ކަމަށް ކްލޮޕް ވަނީ ބުނެފަ އެވެ.


ތިޖޫރީ ވަގަށްނެގި މީހުންގެ ބަންދަށް 10 ދުވަސް ޖަހައިފި – Ungoofaaru\nބަނޑޭރިގަނޑު/ޙަބަރު/ތިޖޫރީ ވަގަށްނެގި މީހުންގެ ބަންދަށް 10 ދުވަސް ޖަހައިފި\nއިބްރާހީމް ޒަޔާން 24 މާރޗް 2019\nބައި މިލިއަން ރުފިޔާ އާ އެކު ހަސަން މޫސާގެ ގެއިން ހުކުރު ދުވަހު ތިޖޫރީ ވަގަށްނެގި މީހުންގެ ބަންދަށް އުނގޫފާރު މެޖިސްޓްރޭޓް ކޯޓުން 10 ދުވަސް ޖަހައިފިއެވެ.\nބައި މިލިއަން ރުފިޔާ އާ އެކު ހުކުރު ދުވަހުގެ ހުކުރު ވަގުތު ވަގަށް ނެގި ތިޖޫރީ ހޯދާފައި ވަނީ އުނގޫފާރު ހުޅިޔަންދޫ ގެއިންނެވެ. އެ ގެއަކީ މިހާރު މީހުން ނޫޅޭ ފަޅު ގެއެކެވެ.\nމިމައްަސަލާގައި މިހާތަނަށް3މީހުން ހައްޔަރު ކޮށްފައިވާ ކަމަށް މައުލޫމާތު ލިބެއެވެ. މައުލޫމާތު ލިބިފައިވާގޮތުން3ވަނަ މީހާ ހައްޔަރުކުރީ އުނގޫފާރުން މާލެއަށް ދިޔަބޯއްޓުން މާލެފޭބިވަގުތުއެވެ.\nފުލުހުން މީޑިއާއަށް މަޢުލޫމާތު ދިން ގޮތުގައި ތިޖޫރީ ފެނިފައި ވަނީ ފައިސާއާ އެކުއެވެ. ތިޖޫރީ ވަގަށް ނެގި މީހުން ތިޖޫރީ ހަލާކޮށްލައިގެން އޭގައި ހުރި ފައިސާ ނަގަން މަސައްކަތް ކޮށްފައި ހުރި ނަމަވެސް ފައިސާ ނެގޭ ވަރަށް ތިޖޫރީ ހަލާކުކޮށްލެވިފާ ނުވާ ކަމަށް ފުލުހުން މަޢުލޫމާތުދެއެވެ. ތިޖޫރީގައި 550،000ރ ހުރި ކަމަށް ފުލުހުން މަޢުލޫމާތުދެއެވެ.


Almond In Heenu Kuraahaa Gina Faidhaa Thakeh - Vaguthu\nއަލްމަންޑް އިން ހީ ނުކުރާހާ ގިނަ ފައިދާތަކެއް\n11 މަސް ކުރިން ( ޖެނުއަރީ 9, 2017 )\nއަލްމަންޑް އަކީ މިއަދު ދިވެހިންގެ ތެރޭގައި މަޤްބޫލު އެއްޗެކެވެ. ގޭތެރޭގައި އުޅޭ އިރުވެސް ކަމެއްގައި ބުރަކޮށް އުޅޭއިރުވެސް އަލްމަންޑް އެއް ކާލަ ކާލާ އިނުމަކީ ގިނަ ބައެއްގެ އާދައެކެވެ. އަލްމަންޑްގައި ގިނަ އަދަދަކަށް ވިޓަމިންސް އާއި މިނެރަލް، ފައިބަރ އަދި ޕްރޮޓީން ވެސް ގިނަ އަދަދަކަށް ހިމެނެއެވެ.\nއަލްމަންޑް ކެއުމުން ކޮލެސްޓްރޯލް ދަށްކޮށްދެއެވެ. ހިތުގެ ބަލިތަކުން ދުރުކޮށްދޭ އަލްމަންޑް އަކީ ކުއްޖާގެ ތޫނު ފިލިކަން އިތުކޮށްދޭ އެއްޗެކެވެ. ހަށިގަނޑު ތާޒާކަންމަތީ ނުވަތަ ފައިދާ ގޮތަކަށް ބަހައްޓަން ބޭނުން ވާނަމަ އަލްމަންޑް އެއް ކާލާށެވެ. މީހާ ތާޒާވެ ފެޓްސްގެ ބައި މުޅިން ދަށްކޮށްލަދެއެވެ. ހަށިގަނޑު ފަލަވިޔަ ނުދީ ބަހައްޓައިދެއެވެ.\nއަލްމަންޑް އަކީ ބޮޑެތި ބަލިތަކުގެ ފަރުވާއެއް ވެސްމެއެވެ. ޤަވާއިދުން އަލްމަންޑް ކާނަމަ ކެންސަރުން ޖެހުމުން ދުރުކޮށްދެއެވެ. ސިކުނޑީގެ ތަފާތު ބަލިތަކުން މީހާ ސަލާމަތްކޮށްދީ ހަމުގެ ބަލިތަކުންވެސް ސަލާމަތްކޮށްދެއެވެ.\nދަތްޕިލަ ވަރުގަދަ ކުރުމަށް ވެސް އަލްމަންޑް ވަރެއް ނެތެވެ. ކަށިތައް ވަރުގަދަކޮށްދީ ހަކުރުގެ މިންވަރު އެއްމިންވަރެއްގައި ހިފަހައްޓައިދެއެވެ. އަލްމަންޑްގެ ތަފާތު ވައްތަރުތައް ލިބެން ހުރި އިރު ކާން އެންމެ ރަނގަޅީ ރޯ އަލްމަންޑް ކަމަށް ސިއްހީ ތަޖުރިބާކާރުން ލަފާދެއެވެ.


سورة الإخلاص ގެ ތަފްސީރު – 1 – DhiSalafiyyah\nسورة الإخلاص ގެ ތަފްސީރު – 1\n12/02/2016 ތަފްސީރު, ޤުރުއާނާއި އޭގެ ޢިލްމުތައްއައްޝައިޚް ޢަލީ ނިޝާމް\nބިސްމި އާއި ބެހޭގޮތުން ކުރިން ބަޔާންވެ ހިނގައްޖެއެވެ.\n(ބައްލަވާ 1 ، 2)\nމިސޫރަތް ބާވައިލެއްވުމަށް މެދުވެރިވި ސަބަބެއްކަމުގައި ވަނީ: މުޝްރިކުން ނުވަތަ ޔަހޫދީންގެ ތެރެއިން ބަޔަކު ނަބިއްޔާ صلي الله عليه وسلم އަރިހުގައި ކަލޭގެފާނުގެ ރައްބު ސިފަ ކުރެއްވުމަށް އެދި ދެންނެވުމެވެ. ދެންފަހެ، ﷲ سبحانه وتعالى މި ސޫރާތް ބާވައިލެއްވިއެވެ.\n[ކަލޭގެފާނު ވިދާޅުވާށެވެ! އެއީ އެއްކައުވަންތަ اللَّه އެވެ.]\n(قل) ކަލޭގެފާނު ވިދާޅުވާށެވެ. މިޚިތާބު މިވަނީ ނަބިއްޔާ صلي الله عليه وسلم އަށާއި އެކަލޭގެފާނުގެ އުއްމަތަށްވެސް މެއެވެ.\n(هو الله أحد) (هو) މިއީ ޢަރަބި ބަހުގެ ޤަވާޢިދުގެ ޢިލްމުވެރިން ވިދާޅުވާ ގޮތުގައި ضَمِيْرُ الشَّأْنِ އެވެ. [އެ ضَمِيْرُ ބޭނުން ކުރައްވަނީ ކަމެއް ގެ ބޮޑުކަން ބަޔާން ކުރެއްވުމުގެ ގޮތުންނެވެ.]\n(الله) لفظ الجلالة އަކީ މިޖުމްލައިގެ ފުރަތަމަ ޚަބަރެވެ. [ޢަރަބި ބަހުގެ ޤަވާއިދު ބުނާ ގޮތުން ޖުމްލަ އިސްމިއްޔާއެއް ކަމުގައި ވަނީނަމަ، އެޖުމްލައިގައި މުބްތަދާ އަކާއި ޚަބަރެއް އޮންނަން ޖެހެއެވެ. މުބްތަދާ އަކީ އެޖުމްލައިގައި ވާހަކަ ދެކެވޭ އެއްޗެވެ. ޚަބަރަކީ އެއެއްޗަކާއި މެދު ގެނެވުނު ޚަބަރެވެ.]\nއަދި (أحد) އަކީ ދެވަނަ ޚަބަރެވެ.\n(الله الصمد) އަކީ ވަކި ޖުމްލައެކެވެ.\n(الله أحد) އެބަހީ: އެމީހުން އެފަރަތާކާއި މެދު އެވާހަކަ ދައްކާ ސުވާލުކުރާ ފާރާތް ﷲ އެއީ (أحد) އެވެ. އެބަހީ: އެފަރާތެއްގެ މަތިވެރިކަމާއި ޢަޡަމަތްވަންތަކަމުގައި އެއްކައުވަންތަވެގެންވާ ފަރާތެވެ. އެއިލާހާ އެއްވަތުރު އެއްވެސް މިސާލެއް ނެތެވެ. އެއިލާހަށް ބައިވެރިއަކު ވެސް ނުމެވޭމެވެ. އަދި ކިއެއްތަ އެއިލާހަކީ އެއިލާހުގެ މަތިވެރިކަމާއި ޢަޡަމަތްވަންތަކަމާއި އެކު އެއްކައުވަންތަވެގެންވާ ފަރާތެވެ.\n أخرجه الإمام أحمد في مسنده (5/133) والترمذي، كتاب التفسير، باب ومن سورة الإخلاص (3364).\nމިއީ ފަޟީލަތުއްޝައިޚް މުޙައްމަދު ބުން ޞާލިޙް އަލްޢުޘައިމީން رحمه الله ލިޔުއްވާފައިވާ سورة الإخلاص ގެ ތަފްސީރުގެ ތަރުޖަމާއެވެ.


ދަންޑަހެލް ކަޕްގެ ފައިނަލް މެޗު ޝަރަފްވެރި ކޮށްދެއްވާނީ ދިވެހި ޤައުމީ ކޯޗު – Ungoofaaru\nބަނޑޭރިގަނޑު/ޙަބަރު/ދަންޑަހެލް ކަޕްގެ ފައިނަލް މެޗު ޝަރަފްވެރި ކޮށްދެއްވާނީ ދިވެހި ޤައުމީ ކޯޗު\nދަންޑަހެލް ކަޕް 2018\n0 176 މިނެޓެއް ނުވަނިސް ކިޔާލެވޭ\nރ ދުވާފަރުގައި މިހާރު ކުރިއަށްދާ “ދަންޑަހެލް ކަޕް 2018” ފްޓްބޯޅަ މުބާރާތުގެ ފައިނަލް މެޗް މިއަދު ހަވީރު ކުޅެވޭނެއެވެ. ދުވާފަރު ކައުންސިލުން އިންތިޒާމު ކޮށްގެން ކުރިއަށްގެންދާ މިމުބާރާތުގައި5ޓީމް ވާދަކުރިއެވެ.\nލީގު އުސޫލުން ކުރިއަށްދިޔަ މުބާރާތުގެ އެންމެ ގިނަ ޕޮއިންޓް ހޯދައިގެން ފައިނަލްގެ ޖާގަ ހޯދާފައިވަނީ ޑާކްޕާކް ސްޕޯރޓްސް އާއި އިލަވަން އެޓޭކް އެފްސީއެވެ. މިއަދު ހަވީރު ދުވާފަރު ރަސްމީ ބޯޅަ ދަނޑުގައި ކުޅެވޭ މިމެޗުގައި ވާދަކުރަނީ ޑާކްޕާކް ސްޕޯރޓްސް އާއި އިލަވަން އެޓޭކް އެފްސީ ޓީމެވެ.\nމުބާރާތުގެ ގްރޫޕް ސްޓޭޖްގެ ފަހުމެޗު އަދި މިދެޓީމު ވާދަކުރި މެޗު2–0ކާމިޔާބު ކުރީ ޑާކްޕާކް ސްޕޯރޓްސްއެވެ.\nފޯރިގަދަ ކުޅުމެއްފެނިގެންދާނެ ކަމަށް ގިނަބަޔަކު އުންމީދުކުރާ މިމެޗު ހާއްސަވެގެންދާ އެހެން ސަބަބު ތަކެއްވެސް އެބައޮތެވެ. އެއީ މިފޯރިގަދަ މެޗު ޝަރަފްވެރި ކޮށްދެއްވުމަށް ދިވެހިރާއްޖޭގެ ޤައުމީ ކޯޗު ދުވާފަރަށް ވަޑައިގަންނަވާ ފައިވާތީއެވެ. ކޯޗު ދުވާފަރަށް ވަޑައިގަންފައިވަނީ މިމަހުގެ 16 ވަނަ ދުވަހުއެވެ. ކޯޗުގެ އިތުރުން ޤައުމީ ޓީމުގެ މެނޭޖަރު މުހައްމަދު އީސާ ވެސް ވަނީ މިހާރު ދުވާފަރަށް ވަޑައިގަންފައެވެ. މުހައްމަދު އީސާ އަކީ ރ ދުވާފަރު ބޭފުޅެކެވެ.


SunOnline: Velinagan moodhah eri ulhunu meehaku maruvejje\nވެލިނަގަން މޫދަށް އެރިއުޅުނު މީހަކު މަރުވެއްޖެ\nމުއާވިޔަތު އަންވަރު 29 Apr 2018, 23:54\nޅ. ނައިފަރުގައި ހުންނަ އެ އަތޮޅު ހޮސްޕިޓަލް: އެރަށުން ވެލިނަގަން ދިޔަ މީހަކު މަރުވެގެން މިއަދު ވަނީ އެ ހޮސްޕިޓަލަށް ގެންގޮސްފައި -- ފޮޓޯ/ ފޭސްބުކް\nޅ. ނައިފަރު ކައިރީ އޮންނަ ފަޅު ރަށަކަށް ވެލިނަގަން ގޮސް އުޅުނު މީހަކު މަރުވެއްޖެއެވެ.\nނައިފަރު ކައުންސިލުން ބުނީ، 55 އަހަރުގެ އެމީހަކީ އާމްދަނީ ހޯދުމުގެ ގޮތުން ބަނގްލަދޭޝް މީހުން ގޮވައިގެން ވެލި ނަގަން ދާ މީހެއް ކަމަށާއި އާދައިގެ މަތިން މިއަދު ވެސް އެމީހުން ދިޔައީ ވެލި ނަގަން ކަމަށެވެ.\nމަރުވި މީހާއާއެކު ވެލިނަގަން ދިޔަ ބިދޭސީ މީހަކާ ހަވާލާދީ ކައުނޗސިލުން ބުނީ، ވެލިއަޅައި ނިމުމަށްފަހު އެހެން ދުވަހެކޭ ވެސް އެއްގޮތަށް އެމީހުންގެ ވެރިމީހާ މޫދަށް އެރުނީ ގައިން ވެލި ފިލުވާލަން ކަމަށެވެ. އަދި އޭނާ ނައިސް ގިނައިރުވުމުން ހޯދަން ދިޔައިރު ފެންމަތީގައި އޮއްވާ ފެނިފައިވާ ކަމަށާއި ގޮސް ނެގިއިރު އެއްވެސް ހަރަކާތެއް ނެތި ހުއްޓިފައިވާ ކަމަށް ބިދޭސީންނާ ހަވާލާދީ ކައުންސިލުން މައުލޫމާތު ދެއެވެ.\nއެ ރަށުގައި އެވަގުތު ދަތުރު ގޮސް އުޅުނު އިތުރު ދިވެހިންތަކެއް ވެސް އެވަގުތު އެތަނަށް އައިސް ހަށިގަނޑު ބެލި ކަމަށާއި ނަމަވެސް އެއްވެސް ހަރަކާތެއް ނެތުމުން އަވަހަށް ނައިފަރަށް ގެނެސް ހޮސްޕިޓަލަށް ގެންދިޔަ ކަމަށް މަމްނޫ ވިދާޅުވިއެވެ. އަދި ހޮސްޕިޓަލަށް ގެނައި އިރުވެސް އޭނާ މަރުވެފައިވާ ކަމަށް ޅ. އަތޮޅު ހޮސްޕިޓަލުން މައުލޫމާތު ދެއެވެ.\nމަރުވި މީހާގެ ހަށިގަނޑުން އެއްވެސް ކަހަލަ ހާނިއްކައެއް ފެންނަން ނެތް އިރު އޭނާގެ ހަށިގަނޑު މިހާރު ވަނީ ވަޅުލައިފައެވެ. ނަމަވެސް ފުލުހުން ވަނީ އޭނާގެ ހަށިގަނޑު ބަލައިފައެވެ. އަދި އެ މަރުގައި އެއްވެސް ކަހަލަ އާދަޔާ ހިލާފް ކަމެއް ހިނގާފައިވޭތޯ ފުލުހުން ބަލަމުން އަންނަކަން ވަނީ އެނގިފައެވެ.


ކެޔޮނިރު ކޮލަމް: ލާދީނީ ބިލާމެދު އެއްވެސް މީހަކަށް އަދި ނުވިސްނޭ އެހެން ކަމެއް! |\n"ދިވެހީން މިއަދު ކުރަންވީ ކަމަކީ ބިރަކާނުލާ މަޖާ ކުރުމެއް ނޫނެވެ. ބިރަކާނުލާ ލާދީނިއްޔަތާ ދެކޮޅަށް ތެދުވާންވީއެވެ. ބިރަކާނުލާ އިސްލާމް ދީނުގެ ދިފާއުގައި ތެދުވާންވީއެވެ. ބިރަކާނުލާ ދިވެހި ޤައުމުގެ ދިފާއުގައި، ޤައުމު އަޅުވެތިކުރަން އުޅޭ އިންޑިއާއާ ދެކޮޅަށް، އަދި އިންޑިއާ އަށް މިކަމުގައި އެހީތެރިވާ ދިވެހި ސިޔާސީ މީހުންނާ ދެކޮޅަށް ތެދުވާންވީއެވެ. މިކަން ކާމިޔާބު ވާނީ ބިރުފަހަނައަޅައި ގޮސްގެންނެވެ. ލާދީނީ ބިލް ހުއްޓުވާށެވެ. މިއީ މަޖުލީހުގެ ހުރިހާ މެބަރުންނަށް، އަދި، ސީދާ ރައީސުލް ޖުމްހޫރިއްޔާއަށް، ދިވެހި ރައްޔިތުންގެ ނަމުގައި ކުރާ އިލްތިމާސެކެވެ!"\n"ލާދީނީ" ބިލްގެ ނަމުން މަޝްހޫރުވެފައިވާ ބިލާ ދެކޮޅަށް ވަރަށް ގިނަ ދިވެހީން އެކި ގޮތްގޮތުން އަަޑު އުފުލަމުން ދަނިކޮށް ޖޫން 15 ވަނަ ދުވަހު ރައްޔިތުންގެ މަޖުލީހުން ވަނީ އެބިލް ބަލައިގަތުމަށް ފާސްކޮށް، ކޮމިޓީއަށް ފޮނުވައިފައެވެ. ކޮމިޓީން ބަހުސްކުރުމަށް ފަހު އަނބުރާ މަޖުލީހުގެ ތަޅުމަށް ގޮސް ވޯޓަކަށް އަހައި މަޖުލީހުން ފާސްވެއްޖެނަމަ އެ ބިލް ތަސްދީގުކުރުމަށް ފޮނުވޭނީ ރައީސުލްޖުމްހޫރިއްޔާގެ އަރިހަށެވެ. ރައީސް ސޮއިކުރެއްވުމުން ބިލް ތަސްދީގުވެ، ޤާނޫނަކަށް ވީއެވެ. ހީލަތްތެރިކަމާ އެކު ރޭވިގެން ދިވެހި މުސްލިމުންގެ ކަރަށް މަހާލެވޭ މި ނުބައި ބިލް ބަލައިގަތުމަށް އެމް.ޑީ.ޕީގެ އަގުލަބިއްޔަތު އޮތް މަޖުލީހުން ފާސްވުމުން ދޭހަވަނީ މި ބިލް އަނބުރާ މަޖުލީހުގެ ތަޅުމަށް އައުމުން ވެސް އެމް.ޑީ.ޕީގެ މެޖޯރިޓީ ވޯޓާ އެކު ބިލް ފާސްވާނެ ކަމެވެ. އެ ހިސާބުން ދެން އޮންނާނެ ހަމައެކަނި އުއްމީދަކީ ރައީސުލްޖުމްހޫރިއްޔާ އެބިލް ތަސްދީގު ނުކުރައްވައި އަނބުރާ މަޖުލީހަށް ފޮނުއްވުމެވެ. އެހެން ނުހައްދަވާ ރައީސް ސޯލިހު އެފަދަ ބިލެއް ތަސްދީގު ކުރައްވައިފިނަމަ، މިހާތަނަށް ރައީސް ސޯލިހަށް ތާއީދު ކުރައްވަމުން ގެންދަވާ، ޝެއިޚު ޑރ. އިޔާޒް ފަދަ ބޭފުޅުން ރައީސް ސޯލިހަށް ތާއީދު ކުރެއްވުމުގައި ދެމި ތިއްބަވާނެތޯ އެއީ އުފެދޭ ސުވާލެކެވެ!\nޤާނޫނު ނަމްބަރ 2014/9 (ދިވެހި ރާއްޖޭގެ ޤާނުނުލް ޢުޤޫބާތު) އިސްލާހު ކުރުމަށް، 25 މެއި 2021 ގައި ތުޅާދޫ ދާއިރާގެ އެމް.ޑީ.ޕީ މެމްބަރ ޙިސާން ޙުސެއިން ހުށަހަޅައިފައިވާ ބިލްގެ އެންމެ މަތީގައި ޖަހާފައިވާ ސުރުހީ އެނގިވަޑައިގަންނަވާތޯއެވެ؟ އެ ބިލްގެ މަތީގައި ލިއެފައިވާ ސުރުހީ އަކީ: "ރައްޔިތުންގެ މަޖުލީހަށް ސަރުކާރުން ހުށަހަޅާ ބިލް،" މިފަދައިންނެވެ. އާދެ، މިބިލަށް ހިސާންގެ ބިލެކޭ ކިޔާނެ ކަމެއް ނެތެވެ. މިއީ ރައީސް ސޯލިހުގެ ސަރުކާރުން ހުށަހަޅާ ބިލެކެވެ! ލާދީނީ މީހަކީ ރައީސް ނަޝީދޭ، ދީނަށް ލޯބި ކުރައްވާ އޯގާވެރި ބޭފުޅަކީ ރައީސް ސޯލިހޭ ވިދާޅުވާ ބޭފުޅުން މި ނުކްތާއާ މެދު ފުންކޮށް ވިސްނަވާލެއްވުން ވަރަށް މުހިއްމެވެ.\n"ލާދީނީ" ބިލާމެދު އަދި މިހާތަނަށް ގިނަ މީހުން ނުވިސްނާ ވަރަށް މުހިއްމު ނުކްތާއެއް އެބައޮތެވެ. އެއީ މި ބިލްގެ 124 ވަނަ މާއްދާގެ (ހ) ގެ ދަށުން (3) ވަނަ ބައިގެ ދަށުން (3) ވަނަ ނުކްތާގައި ވެއެވެ: "މީހެއްގެ ނަސްލަށް، ނުވަތަ އުފަންވީ ޤައުމަށް، ނުވަތަ ކުލަޔަށް ބަލައި، އެމީހަކާ މެދު ތަފާތު ކުރުމަށް ގޮވާލުން ނުވަތަ އެފަދަ އަމަލަކަށް ހިތްވަރު ދިނުން،" މިއެވެ.\nމިގޮތަށް މި މާއްދާ ފާސްވެއްޖެ ނަމަ "އިންޑިއާ އައުޓް" ގޮވުން ވާނީ ކުށަކަށެވެ. އެއީ ވަކި ޤައުމަކަށް ނިސްބަތްކޮށް ތަފާތު ކުރުމަށް ގޮވުމުންނެވެ. ހައްދުފަހަނަ އަޅާފައިވާ ހިންދޫންނަކީ ދިވެހި މުސްލިމުންގެ އަދުއްވުންނޭ ބުންޏަސް ވާނީ ކުށަކަށެވެ. ފަލަސްތީނުގެ ދިފާއުގައި ޔަހޫދީންނާ ދެކޮޅަށް ބުނާ ބަސްވެސް ވާނީ ކުށަކަށެވެ. އަދި އެފަދައިން ކުރާ ޓްވީޓް ނުވަތަ ފޭސްބުކް ޕޯސްޓް ވެސް ވާނީ ކުށަކަށެވެ. އެހިސާބުން ނިމުނީއެއް ނޫނެވެ. އެފަދަ ޓްވީޓް ނުވަތަ ޕޯސްޓަކަށް ލައިކެއް ޖެހުންވެސް ވާނީ އެފަދަ އަމަލަކަށް "ހިތްވަރު ދިނުން" ކަމަށެވެ. އެއީވެސް މިބިލްގެ ދަށުން ކުށެކެވެ. މޯދީ އަކީ ގުޖުރާތުގެ މުސްލިމުންނާ ދެކޮޅަށް ގަތުލުއާއްމު ހިންގި ޤާތިލެއް ކަމަށް ބުނެ ލިއުނަސް، ޓްވީޓް ކުރިއަސް، މިބިލް ފާސްވުމާ އެކު، އެކަން ވެގެންދާނީ ކުށަކަށެވެ. ބިލް ފާސްވެއްޖެ ނަމަ ދިވެހި ޤައުމުގެ ދިފާއުގައި ވިއަސް، އަދި ދީން ހިމާޔަތް ކުރުމުގެ ނިޔަތުގައި ވިއަސް، އަދި މުންކަރާތް ނަހީކުރުމުގެ ގޮތުން ވިއަސް، ދިވެހީންނަށް، ކުށްވެރިނުވެ، ބަހެއް ނުބުނެވޭނެ އެވެ.\nމި ބިލަކީ އިސްލާމް ދީނާ ދެކޮޅު، ސެކިއުލާރ ފިކުރުގެ ދިވެހީންނާއި، ބޭރުގެ އެފަދަ މީހުން ގުޅިގެން، އިންޑިއާ އިން ހިތްވަރު ދޭނެ ބިލެކެވެ. މިބިލް ފާސްވުމުން މި ދިވެހި ފަސްގަނޑުގައި އިސްލާމް ދީން ދިފާއުކޮށް، މުންކަރާތްތައް ނަހީކޮށް، ދިވެހި ޤައުމުގެ މިނިވަންކަން ހިމާޔަތް ކުރުމުގެ ނިޔަތުގައި ވެސް އެއްޗެކޭ ބުނުމުގެ ފުރުސަތު ބަންދުވެގެން ދާނެއެވެ. ދިވެހީންގެ ދުލާއި ޤަލަމުގައި ކަސްތަޅު އެޅުވިގެން ދާނެއެވެ. މިއީ ވަރަށް ހީލަތްތެރި، ނުބައި، ނުލަފާ ރޭވުމެއްގެ ދަށުން ކުރިއަށް ގެންދެވޭ ޖަރީމާއެކެވެ. ޑިމޮކްރެސީގެ ނަމުގައި އިންސާނީ ހައްޤުން ދިވެހީން މަހުރޫމްކޮށް، ދީނުގެ އަދުއްވުންނާއި ޤައުމުގެ އަދުއްވުންނަށް މުޅި ޤައުމު ހިބަކޮށްދިނުމަށް ކޮށާ މަގެކެވެ.\n"ބޭން ސެކިއުލަރ ބިލް"ގެ ނަމުގައި ސޯޝަލް މީޑިއާގައި ފަތުރެމުންދާ ހޭޝްޓެގްގެ މަޤްސަދަކީ މި ބިލްގެ ހީލަތްތެރިކަމާ މެދު ރައްޔިތުން ހޭލުންތެރިކުރުވައި، މިބިލް ހުއްޓުވުމަށް މަޖުލީހަށާއި ސަރުކާރަށާއި ސީދާ ރައީސުލް ޖުމްހޫރިއްޔާއަށް ގޮވާލުމެވެ. ސުވާލަކީ ރައްޔިތުންގެ އަޑު މަޖުލީހަށް އިވިއްޖެތޯއެވެ؟ މަދު މެބަރުންކޮޅަކަށް އިވިއްޖެއެވެ. ބިލް ބަލައިނުގަތުމަށް އެމް.ޑީ.ޕީ އަށް ނިސްބަތްވާ ހަތަރު މެމްބަރަކު ވޯޓު ދެއްވިއެވެ. ނަމަވެސް، އެމް.ޑީ.ޕީ އަށް ނިސްބަތްވާ ގިނަ މެމްބަރުންގެ ވޯޓާއި، އަދި އެހެން ޕާޓީތަކަށް ނިސްބަތްވާ ބައެއް މެބަރުންގެ ވޯޓާވެސް އެކު، މަޖުލީހުން ފާސްކުރީ މިބިލް މަޖުލީހަށް ބަލައިގަތުމަށެވެ. ބިލް ބަލައިނުގަތުމަށް ވޯޓު ދެއްވި ހަތަރު ބޭފުޅުން އެކުރެއްވީ ދީނާއި ޤައުމާއި ރައްޔިތުންގެ ހައްޤުގައި ވަރަށް މުހިއްމު ކަމެކެވެ. ނަމަވެސް އެ ހިސާބަކުން ނުފުދެއެވެ. މިވަރުގެ ބޮޑު ޖަރީމާއެއް ހިންގައި، މިބިލް ފާސްކޮށް ތަސްދީގުކޮށްފި ނަމަ އެހަތަރު މެބަރުން އެމް.ޑީ.ޕީގައި ދެމިނުތިއްބެވުމަށް އަޅުގަނޑު ގޮވާލަމެވެ.\nމިއީ އެއްވެސް ހާލެއްގައި މުސްލިމަކާ ދިމާލަށް ކާފަރެކޭ ބުނުން ހުއްޓުވުމަށް، ނުވަތަ ނަފްރަތުގެ އަމަލު ހުއްޓުވުމަށް ހުށަހެޅިފައިވާ ބިލެއް ނޫނެވެ. މިއީ އިސްލާމް ދީނަށް ފުރައްސާރަކުރާ "ލާދީނީ" މީހުންގެ އަމަލުތަކަށް ހިތްވަރުދީ އެފަދަ އަމަލު ކުރާ މީހުންނާ ދެކޮޅަށް ދިވެހީންނަށް ބަސްބުނުން މަނާކުރުމަށް ހުށަހެޅުނު ބިލެކެވެ. އަދި ދިވެހި ޤައުމުގެ ސިޔާސީ އަދި އިގްތިސޯދީ މިނިވަންކަން ނަގާލުމަށް އިންޑިއާ އިން ކުރަމުންދާ ކަންކަމަށް ފާޑުކިޔަނުދޭން، ދިވެހީންގެ ދުލާއި ޤަލަމުގައި ކަސްތަޅު އެޅުވުމަށް ހުށަހެޅިފައިވާ ބިލެކެވެ. މި ބިލްގެ ތަފްސީލް ރައްޔިތުންގެ މަޖުލީގެ ވެބްސައިޓުން ފެނާން ހުންނާނެއެވެ. މިކަމާ ހުރިހާ ދިވެހި ރައްޔިތުން، މިހާރަށް ވުރެވެސް ބޮޑަށް ދެކޮޅު ހަދަން ޖެހެއެވެ.\nމިކަމާ ދެކޮޅަށް، މިބިލާ ދެކޮޅަށް ބަސް ބުނެ، ތެދުވާން ޖެހެއެވެ. މަޑުމަޑުން ތިބެއްޖެ ނަމަ މިބިލް ހެދި މީހުން ދެން ދިމާކުރާނީ މިއަށްވުރެވެސް ބޮޑު ޖަރީމާއެއް ހިންގުމަށެވެ. ދިވެހީން ނިދިން ހޭލާށެވެ. ހައްޤު ބަސް ބުނެ، ހައްޤު ބަސް އިއްވާށެވެ. ދިވެހީން މިއަދު ކުރަންވީ ކަމަކީ ބިރަކާނުލާ މަޖާ ކުރުމެއް ނޫނެވެ. ބިރަކާނުލާ ލާދީނިއްޔަތާ ދެކޮޅަށް ތެދުވާންވީއެވެ. ބިރަކާނުލާ އިސްލާމް ދީނުގެ ދިފާއުގައި ތެދުވާންވީ އެވެ. ބިރަކާނުލާ ދިވެހި ޤައުމުގެ ދިފާއުގައި، ޤައުމު އަޅުވެތި ކުރަން އުޅޭ އިންޑިއާއާ ދެކޮޅަށް، އަދި އިންޑިއާ އަށް މިކަމުގައި އެހީތެރިވާ ދިވެހި ސިޔާސީ މީހުންނާ ދެކޮޅަށް ތެދުވާންވީއެވެ. މިކަން ކާމިޔާބު ވާނީ ބިރުފަހަނައަޅައި ގޮސްގެންނެވެ. ލާދީނީ ބިލް ހުއްޓުވާށެވެ. މިއީ މަޖުލީހުގެ ހުރިހާ މެބަރުންނަށް، އަދި، ސީދާ ރައީސުލް ޖުމްހޫރިއްޔާއަށް، ދިވެހި ރައްޔިތުންގެ ނަމުގައި ކުރާ އިލްތިމާސެކެވެ!\nކަންނެލި ދޯނި says:\nނަސީދު އަށް އަމާޒުކޮށް ޓެރަރިސްޓު ހަމަލާ ދިނުމާ ހިސާނުގެ ބިލާ ހަގީގަތުގައި އެއްވެސް ގުޅުމެއް ނެތެވެ. ދައުލަތުގެ3ބާރު މުށުތެރެއަށް ލައިގެން ތިބެ، ޓެރަރިސްޓު ހަމަލާ ނުބަލާ ޝަރީއަތް ނުހިންގައި ބަރަވެލި ދުވެލީގައި މި ތިބެނީ ކީއްވެގެންބާވައެވެ؟؟ މިކަމުން އެގެނީ ހިސާނު ބިލަކީ މަކަރުވެރި ބިލެއްކަމެވެ. ދަނޑިވަޅުބަލާފައި ލާދީނިއްޔަތު ކުރިއެރުވުމަށް ހުށަހަޅައިގެން އުޅޭ މަކަރުވެރި ބިލެއް ކަމެވެ. މި ބިލުން އެ އުޅެނީ2ކަމެއް ހާސިލް ކުރާށެވެ.\n1. މުންކަރާތްތައް ނަހީ ކުރާކުރުން ފަރުދީ ލެވެލްގައި ދެން ނުކުރެވޭނެ.! މި ސަރުކާރަކުން ނުކުރާނެ. އެހެންވީމާ، ޖިނާއީ ކުށެއްގައި ތާށިނުވެ ޖަލަށް ނުގޮސް މުންކަރާތްތައް ނަހީކުރުން “ހިސާނުގެ ލާދީނީ ބިލް” ގާނޫނަކަށް ވެއްޖެނަމަ އެ މަނާވީ.\n2. ދިވެހިރާއްޖެ އަޅުވެތިކޮށް އިންޑިއާގެ ދަށަށް ގެންދިއުމަށް އިންޑިއާއިން މި ގައުމުގައި ހިންގާ ޖަރީމާތަކާ ދެކޮޅަށް ދިވެހިންނަށް ބަސްބުނުން “ހިސާނުގެ މި ލާދީނީ ބިލް” ގާނޫނަކަށް ވެއްޖެނަމަ އެ މަނާވީ!!!\nމި އާރޓިކަލުން އަޅުގަޑަށް މި އެގުނީ މި ވާހަކަ. ޝުކުރިއްޔާ ލިޔުންތެރިޔާއަށް\nރަނގަޅު މައުލޫމާތާއި ތެދު ޚަބަރު ގެނެސްދިނުމަކީ ނޫސްވެރިކަން އެނގޭ ތެދުވެރިންކުރާ ވަރަށްމުހިއްމު މަސައްކަތެއް، އަދި އެބިލުގެ ވާހަކަތައްވެސް ވަރަށް ހާމަކޮށް އޭގެ ނުރައްކާތެރިކަން ކިޔައިދޭންވީ އަދި އެކަމާ ގުޅުން ހުރި އިދާރާތަކަށް ލިޔެގެންނާއި ބައްދަލުކޮށްވެސް އޭގެ ނުރައްކާތެރިކަން ކިޔައިދީ ހާމަކުރަންވީ. ނަމަވެސް އެއީ ތިމާމެންނަށް ސިޔާސީ މީހެއްގެ ތާއީދާއި ބަދަލު ހޯދާ މާއްދީ ފައިދާގަނޑަކަށް ނުހަދަންވީ. ފިތުނަ ފަސާދަ ނުއުފައްދަންވީ. މީހުންގެ އަގުވައްޓާލާ ހިތަށްއެރިހާ އެއްޗެއް ނުލިޔެ، ތިމާ ބުނާބަހާއި ލިޔާލިޔުމާއި ކުރި ޢަމަލްގެ ފަތްތައް ލިބޭ ދުވަހަށް ބިރުވެތިވާންވީ. ފެތުރި ޚަބަރަށް ކޮމެންޓުކުރި މީހުން އުފެއްދި ފިތުނައާއި ހިތަށް އެރިހާ އެެއްޗެއް ކިޔުމުން މީހުންނަށް ލިބުނު ގެއްލުމުގެ ބަދަލު ތިމާ ދައްކަންޖެހޭ ދުވަހު ލިބުނު ފައިސާއާއި މަޤާމުން އަގު އަދާއެއް ނުކުރެވޭނެ. އެދުވަހު ބަދަލުދޭންޖެހޭނީ ތިމާއަށް ކުރެވިފައިވާ ހެޔޮ ޢަމަލަކުން. އެ ހުސްވެއްޖެނަމަ އެހެން މީހުންގެ ފާފަތަކާއެކު ތިމާ ވަންނަންޖެހޭ ތަނުގެ ބިރުވެރިކަމާމެދު ވިސްނާލާ. މިއަދު ހިތަށް އެރިވަރަކަށް ނޫސް އުފައްދާ ހިތުހުރި އެއްޗެއް ފެތުރުމުގެ މިނިވަންކަމާއި ފުރުސަތު ލިބިފައިވާކަން އެނގުމުން ނާޖާއިޒު ގޮތުގަ ބޭނުންނުކުރައްވާ! މިފަސް އަހަރަށްފަހު ދެން އަނެއްކާވެސް ދެ ނޫހާއި ދެމީޑިޔާ ހިންގަން ފެށޭ ދުވަހުން ތިކަމެއް ތިގޮތަކަށް ނުކުރެވޭނެކަންވެސް ހަނދުމަފުޅު ބަހައްޓަވާ. މީގެ ކުރިން3ނޫސް ހިނގަމުންދަނިކޮށް އޭގެތެރެއިން އެއް ނޫސް އުވާލިގޮތް ހަނދާންކުރައްވާާާ! އެނޫހަކީ އަޅުގަނޑާއި ތިބޭފުޅުންގެ ޙަޔާތުގައި އެންމެ ގިނަ ދުވަހު ނެރުނު މަޤުބޫލް ނޫހެއް. ނޫސް ނެރުނު އިދާރާވެސް އަތުލީ. މީ މާ ދުރުގެ ހަނދާންތަކެއް ނޫން. ނަމަވެސް މިހާރު 100 ވަރަކަށް ނޫސް އެބަނެރޭ. ހާމަ، އަދިވެސް، މަވެސް، ފިނިފެންމާ، ރަނިކަމަނާ، އުދާސް، ވަގުތު، ހަމަ، އަދަދު، ދިޔަރެސް، މިޔަރެން، އަވަސް، ފާގަތި މިހެން ކިޔާނެ ކަމެއްނެތް. ކިޔާނެ ނަމެއް ނެތިގެން ދޮކު ކިޔާފަވެސް ނެރެދާނެ. ރަނގަޅަށް މިނޫސްތަކުގެ ސުރުޚީތަކާއި ލިޔުންތަކަށް އަދި ސިޔާސީ ވާހަކަތަކަށް ބަލާލުމުން މިއީ ކޮންބައެއް އަޑީގަ ތިބެގެން ކުރާ ކޮން ކަމެއްކަން ވަރަށް ސާފުކޮށް އެނގޭހާ ތިލަކޮށް ފެންނަނީ. މިއީ ތިގޮތަކަށް ކުރަންވީ ކަމެއްނޫން. މިއީ ތިބޭފުޅުންނާއި އަޅުގަނޑުގެވެސް ޤައުމު. ވަގުތީ ފައިދާއެއް ހޯދުަށް ޖައްސާ ކުލައަކުން ފައިދާއެއް ނެތް. މިއަދު ހާމަވަމުން މިދަނީ މިހާރު އިޙްތިރާމްކުރާ ވެރިއެއް ޓީޗަރެއް، މައެއް، ބަފައެއް، މުސްކުޅިއެއް، ކުޑަކުއްޖަކު، ނެތް ހިސާބަށް މިޤައުމު މިއޮތީ ވެއްޓިފަ. ޖެހުނުތަނަކުން ކާލައިގެން އުޅެންވީ. މި ކަންކަން، ޙައްޤުތައް، ތިބޭފުޅުންވެސް އަޅުގަނޑުމެންގެ މިޤައުމު ސަލާމަތްކުރުމަށް އިޚްލާޞްތެރި ހިތަކާއެކު ނިކުންނަންވީ. އޭރުން އަޅުގަނޑުމެން ބޭނުންވާ ވެރިންނާއި އަމާނާތްތެރި މީހުން މިޤައުމުން ފެންނާނީ. އަޅުގަނޑުގެ ދުޢާއަކީ މިބޮޑު މުޞީބާތުގެ ވަގުތުގެ ބޭނުން ﷲ ރުހިވޮޑިގެންވާ ގޮތުގައި ހިފުން. ކެތްތެރިންގެ ތެރޭގައި ލެއްވުން. ޤިޔާމަތްދުވަހު ފަލާޙާއި ކާމިޔާބު ލިބޭ މީހުންގެ ތެރޭގައި ލެއްވުން. އަބަދުގެ އަބަދަށް ﷲގެ ދީނުގައި މިނިވަންކަން މަތީގައި ތިބުމުގެ ނަޞީބު މިންވަރުކޮށްދެއްވުން.\nލިޔުމަށް ރައްދު ދޭން ބޭނުން ނަމަ، ރައްދު ދޭން ބޭނުންވާ ނުކުތާ ފާހަގަކޮށްފަ އެ ނުކުތާއަކަށް ރައްދު ދިނީމަ ނިމުނީ. ދޮގު ވާހަކައެއް އޮތް ނަމަ ދޮގު ވާހަކައަކީ ކޮބައިކަން ފާހަގަކޮށްދިނީމަ ނިމުނީ. ފިތުނަ އުފައްދަނީއޭ މީހުންނާ މީހުން ޖައްސަނީއޭ ބުނުމަކުން ލިޔެވިފައި އޮތް އެއްޗަކަށް ރައްދުދެވުނީ ކަމަކަށް ނުވާނެ.\nހަވީރު ނޫސް އުވާލަން ޖެހުނީ ތި ބަދުނާމު ކުރަން އުޅޭ ފަރާތުގެ ސަބަބަކުން ނޫން. ހަވީރު އުފެދުނު އިރު ހަވީރުގެ މަސްއޫލުވެރިންނަށް ތިބި ހަތަރު މީހުންނާ ފަހުން ހަވީރުގެ ވެރިޔަކަށް ހުރި މީހާކާ ޖެހުނު މައްސަލައެއްގެ ސަބަބުން. މި މައްސަލަ ރައީސް މައުމޫނު ދައުރުގައި ވެސް ނަގަން ވާހަކަ ދެއްކުނު. އަދި އޭރުގެ އުއްތަމަ ފަނޑިޔާރު ވިދާޅުވީ މައްސަލަ ރަނގަޅަށް ބަލައިފި ނަމަ، ހަވީރުގެ އަސްލު ހަތަރު މަސްއޫލުވެރިންނަށް ހައްގުތަކެއް ލިބެން ޖެހޭކަން. ކޮންމެ އަކަސް މިތާ މިއުޅެނީ މިކަމުގައި ރަނގަޅުވަނީ ކާކުތޯ ބަލާކަށް ނޫން. ހަވީރު ބަންދުވާން ދިމާވީ މި ކޯޅުމާ ވިދިގެންކަން.\nޒި އާފް says:\nތިޔައީ ބަރާބަރު ތެދު ހަގީގީ ރިޕޯޓެއް. ފޫކޮޅުގާ ރޯވީމަ ބޮލުގަ ދެ އަތް އަޅައިފާ ރޮ އިގަންނަން ނުތިބެ އެމީހަކަށް ކުރެވުނު މަސައްކަތެއް ކޮށްގެން މިބަލާވެރިކަން ހުއްޓުވަން ނުކުންނަންވީ\nބިލު ފާސް ނުކުރުމަށް ހުރިހާ ބޭފުޅުން ތެދުވާންވީ ވަގުތު ޖެހުނީމި. ހިނގާ ހުރިހާ ރައްޔިތުން މަޖިލީހަށް ދާން .މިނޫން ގޮތެއް .ނެތް\nއިދިކޮޅު ޕާޓި މަގުތަކަށް ނުނިކުމެ ނިދާފަ އޮތުމަކީ ނުރައްކާތެރި ކަމެއް. ކަމެއްކޮށް ނިމެންދެން ނުތިބެ މިނިވަންކަމާއި ދީން ނަގަހައްޓަން ސަރުކާރު މައިތިރި ކުރުމުގެ މަސައްކަތް ކުރަންޖެހޭ. މަސައްކަތް ނުކޮށް ތިއްބާ ބިލް ފާސްކޮށްފިނަަމަ، މިއީ އިދިކޮޅުޕާޓީން ޒިންމާ އަދާނުކުރުމުގެ ސަބަބުން ލިބުނު ފުރުސަތެއް ކަމަށް އަޅުގަނޑު ދެކެނީ.\nމިއީ އިދިކޮޅު ޕާޓީއާ ގުޅޭ ކަމެއް ނޫން. މި ހުރިހާ ކަމެއްގެ ޒިންމާ އެޅޭނީ، ގައުމު ދުށް އެންމެ ބޮޑެތި ޚާއިނުންގެ ތެރޭގައި ހިމެނޭ ގާސިމާއި އިމްރާނާއި މައުމޫނަށް. އެ ތިން މީހުން، ރައްޔިތުންގެ މަޖިލީހުގެ ސުޕަރ މެޖޯރިޓީ ހޯދައިދިނުމަށް ޓަކައި ޕީޕީއެމްގެ ތާއިދު ބޮޑުހެން ހީވި ކޮންމެ ދާއިރާއަކަށް ފައިސާ ދީގެން އެ ފަރާތުން މީހަކު ހައްލައިގެން ކެންޑިޑޭޓަކަށް ނެރުނީ. ފޮނަދޫން ޢަބްދުއްރަޙީމް ހޮވިދާނެތީ، ޕީޕީއެމް ސަޕޯޓަރުންގެ ތެރެއިން ވޯޓު ބައިބައިކޮށްލުމަށް ޓަކައި އޭ.ކޭ. އާއި ޒައީމާ ނެރުނީ ގާސިމާއި މައުމޫނު. މި ވަރުން ވެސް ގިނަ ވޯޓު ލިބުނީ އަދުރޭ. އީސީ ޝަރީފުގެ އެހީތެރެިކަމާއެކު، އަދުރޭ ކަޓުވައިލީ. ވޯޓު ގުނައިދޭން އެދިއެދި ވެސް އެކަން ނުކުރީ ކީއްވެގެންކަން އަޅުގަނޑުމެންނަށް އެނގޭ. އެހެނިހެން ދާއިރާތަކުގެ ވޯޓު، ނަތީޖާއާއެކު ޝްރެޑްކޮށްލި މުވައްޒަފުންގެ ފަރާތުން ސާބިތު ޚަބަރު އޮތީ ލިބިފައި. ވީމާ، ހުރިހާ ނުބައިކަމެއް ކޮށްފައި އޭގެ ބަދުނާމު އުފުލާންޖެހޭ މީހުން އެއް ފަރާތްކޮށް، އެކަމުގައި ޕީޕީއެމް އާއި ޕީއެންސީ ކުށްވެރި ކުރާނެ ތަނެއް ނެތް. މައިމޫނާ މެދުވެރިކޮށް އެންމެން ގޭގައި މިތިބީ. ނުކުމެއްޖިއްޔާ ކޮންމެ މީހަކު އަތުން އެއްހާސް، ޕާޓީ އެއް މިލިޔަނުން ޖޫރިމާނާ. އަބަދު އަބަދު މި ފައިސާ ދައްކާން ހޯދަނީ ކޮން ތާކުން؟ ހަމައާއި އިންސާފުން ވިސްނަބަލަ. މި ރާއްޖެއަށް މި ކުރިމަތިވެފައިވާ ހިތާމަވެރި ޙާލަތުގެ ފުރިހަމަ ޒިންމާ އުފުއްލާންޖެހޭ ވަރަށް ގިނަ ބަޔެއްގެ ތެރޭގައި މައުމޫނާއި، ގާސިމާއި، އިމްރާނާއި، އަލީ ޒައިދާއި، އިޔާޒް އަބްދުއްލަތީފާއި، އިލްޔާސް ޙުސައިން ހިމެނޭނެ. މިއީ ނުވަވަނަ ހަސަން ރަސްގެފާނަށް ވުރެ ވެސް، އަދި ތާޖުއްދީނުގެ ދެ ދަރީންނަށް ވުރެވެސް ޚިޔާނާތްތެރިކަން ބޮޑެތި ޣައްދާރުން. މި ނުބައި ފާސިދުންގެ ނަންތައް ދިވެހި ތާރީޚުގައި ނަޖިސް އަކުރުތަކުން ލިޔެވޭނެއެވެ.\nތިޔަ ބިލު މަޖިލީހުން ފާސްކުރާ ގޮތަކަށް އިބޫ ތަސްދީގުކުރާނެކަމާ މެދަކު ޝައްކެއް ނެތެވެ. ތިޔަ ބިލު ވެސް ސަރުކާރުން ބޭނުންވާ ގޮތަށް އަވަސްކޮށްލައިގެން މިހާރު އެ ވަނީ ކޮމެޓީއަށް ފޮނުވައިފައެވެ. އެތައް ބައިވަރު ކައުންސިލްތަކަކުން އެކަމާ ދެކޮޅަށް އަޑު އުފުލައުފުލައި އޮއްވައެވެ.ކޮމެޓީން ފާސްކުރާ ގޮތަކަށް މަޖިލީހުން ފާސްކުރާނެއެވެ. މަޖިލީހުން ފާސްކޮށްލީމާ އިބޫ ސޮއިކުރާނެއެވެ. ސަރުކާރުން ފޮނުވި ބިލަކަށް މަޖިލީހުން ދެކޮޅު ހަދާފައި ދުވަހަކު ވެސް އެބަ އޮތް ހެއްޔެވެ؟ މަޖިލީހުން ފާސްކުރި ބިލެއް ވިސްނައިލާން ނަމަވެސް އަނބުރައި އިބޫ ސޮއިނުކޮށް ފޮނުވައިފައި އެބަ އޮތް ހެއްޔެވެ؟ ނޯންނާނެއެވެ. މިއީ އެމްޑީޕީގެ ފަލްސަފާއާއި ސިޔާސަތު ތަންފީޒުކުރުމުގައި އެއްވެސް ޚިޔާލުތަފާތުވުމެއް ނެތްކަމުގެ ސާފު ދަލީލެކެވެ. ރައްޔިތުން ތަންކޮޅެއް ހޭވެރިވާން ވެއްޖެއެވެ.އަންނިއާއި އިބޫއާ ދެމެދު އެއްވެސް ޚިޔާލުތަފާތުވުމެއް ނެތެވެ. އެމްޑިޕީގެ އެތެރޭގައި އެ ފަދަ ޚިޔާލު ތަފާވުމެއް އޮތްކަން ދައްކާން މަސައްކަތްކުރަނީ އެއީ ލާދިއްޔަތާ ދިމާއަށް ރާއްޖެ ގެންދާ ގެންދިޔުމުން ޢާންމުންނާއި ޕާޓީގެ ޢާންމު މެންބަރުންގެ ނަޒަރު އެއްފަރާތްކުރުމަށް ޓަކައި އިބޫއާ އަންނި ކުޅޭ ޑްރާމާއެކެވެ. އެ މީހުންނަށް ލަފާދެނީ އިސްރާއިލާއި ކެނެޑާއާއި އިންޑިއާ ފަދަ މުސްލިމުންގެ ދުޝްމަން ގައުމުތަކުންނެވެ. މިހާރު ދިވެހީންނަށް ވާއެއް ނުވާއެއް ނޭނގި ތިއްބައި އިސްރާލާ ގުޅުން ބަދަހިކޮށް ވައިގެ ދަތުރުތައް ވެސް ސީދާ ފަށައިގެން ކުރިއަށް އެދަނީއެވެ. ދިވެހިން މި ތިބެނީ އެމްޑީޕީގެ އެތެރޭގެ ހަމަނުޖެހުން އެބަ އޮތޭ ކިޔާލަކިޔާލައެވެ. ރައްޔިތުން ތަންކޮޅެއް ހޭވެރިވާން ވެއްޖެއެވެ. ޑރ. އިޔާޒެއް، އަލީ ޒައިދެއް، އިލްޔާސް ޙުސައިނެއް، ކޮޅުފުށީ ޢިމްރާނެއް، މައުމޫން ޢަބްދުލްގައްޔޫމެއް، ގާސިމް އިބްރާހިމެއް، މި ސަރުކާރާ ދެކޮޅަށް ބަހެއް ނުބުނާނެއެވެ. އެ މީހުންގެ ޖީބަށް އެތިކޮޅެއް ވަންނަންޏާ އެ ނިމުނީއެވެ. މި ބިލު އިބޫ ތަޞްދީގު ކުރިޔަސް މި ދެންނެވި މުނާފިޤު، ޚާއިނު ޣައްދާރުން ސަރުކާރަށް އިބޫއަށް ސަނާ ކިޔައިލަކިޔައިލައި ތިބޭނެއެވެ. ތިބީ ނަގޫ ފިތިފައެވެ. ބްލެކްމެއިލްވެފައެވެ.\nމި ކަމާ ދެކޮޅަށް މާލޭ ސިޓީ ކައުންސިލުން ފާޅުގައި ތެދުވާން އެބަޖެހޭ. މި ރާއްޖޭގެ ދީނީ އެއްބައިވަންތަކަން ޙިމާޔްތަކުރުން ފުރަތަމަ މުހިންމު ތަރައްގީއަކީ. މާލޭ ސިޓީ ކައުންސިލު ވެސް އަނެއްކާ ހައްލައިލީބާ؟\nބުޝްރީއެވެ! ތިޔަ ތަންކޮޅު ވެސް އަޅުގަނޑުމެން ނިކަމެތީންނަށް ވިސްނެއެވެ. ނުވިސްނެނީ އަމިއްލަ އެދުމުން ފޯވެފައިވާ މައުމޫނާއި ގާސިމާއި އިމްރާނަށެވެ. އެމްޑީޕީ ތެރޭގައި މައްސަލަ އޮތް ކަމަށް ޢާންމުންނާއި ޕާޓީގެ ޢާންމު މެންބަރުންނަށް ދައްކާން އިބޫއާއި އަންނި އެ ކަންކުރަނީ އެ މީހުން ވަރަށް ބާރަށް ކުރިއަށް ގެންދާ ދެ މަޝްރޫޢެއް 2022 ގެ ކުރިން ނިންމައިލުމަށްޓަކައި. މި ދަނޑިވަޅު އެ ގޮތަށް ދައްކަނީ މިހާރު ހުށަހަޅައިގެން އުޅޭ ސެކިޔުލާރ ބިލް އަވަހަށް ފާސްކޮށްލައި ގާނޫނަކަށް ހެދުން. އެ ބިލުން ސަރުކާރުން ހާސިލުކުރާން ބޭނުންވަނީ އަންނަނިވި ދެ މަގުސަދު.\n1. މުންކަރާތްތައް ނަހީ ކުރާކުރުން ފަރުދީ ލެވެލްގައި މަނާކުރުން! މި ސަރުކާރަކުން މުންކަރާތް ނަހީކުރުމުގެ ބަދަލުގައި މުންކަރާތަށް ވާގިވެރިވާނީ. އެހެންވީމާ، ޖިނާއީ ކުށެއްގައި ތާށިނުވެ ޖަލަށް ނުގޮސް މުންކަރާތްތައް ނަހީކުރުން “ލާދީނީ ބިލު” ފާސްވުމާއެކު ގާނޫނީ ގޮތުން މުޅީން މަނާވާނެ.\n2. އިނޑިއާއިން ރިޝްވަތު ނަގައިގެން ދިވެހިރާއްޖެ އަޅުވެތިކޮށް އިންޑިއާގެ ދަށަށް ގެންދިއުމަށް އިންޑިއާއިން މި ގައުމުގައި ހިންގާ ޖަރީމާތަކާ ދެކޮޅަށް ދިވެހިންނަށް ބަސްބުނުން މި ބިލު ފާސްވުމާއެކު އަބަދުގެ އަބަދަށް މަނާވީ. މިއީ އަންނިއާއި އިބޫ ކުރާ މަސައްކަތަކީ. ރައްޔިތުންނަށް ފޫކޮޅުގައި ދަތް ނާޅަނީސް ނުވިސްނެނީ ކީއްވެބާ؟


Fenah Jehi Ukraine Ge Ethah Bayaku Maruvedhaane Kamuge Biru!\nރަޝިއާ ސިފައިންގެ ޓޭންކަރެއް\nފެނަށް ޖެހި ޔޫކްރެއިންގެ އެތައް ބަޔަކު މަރުވެދާނެ ކަމުގެ ބިރު!\n06 މޭ 2022 - 16:30:56\nރަޝިއާ ސިފައިން ހިފާފައިވާ ޔޫކްރެއިންގެ މުހިއްމު ސިޓީއެއް ކަމަށްވާ މަރިއުޕޯލްގައި ތާށިވެފައި ތިބި ޔޫކްރެއިންގެ ގިނަ ބަޔަކު ފެނަށް ޖެހި މަރުވެދާނެ ކަމަށް އެ ސިޓީގެ އޮފިޝަލުން ބުނެފިއެވެ.\nރަޝިއާ ސިފައިން ވަނީ މިދިޔަ މަހުގެ ތެރޭ މަރިއުޕޯލް އަށް ވަރުގަދަ ހަމަލާތައް ފޮނުވާލާ އެ ސިޓީގެ ފުރިހަމަ ބާރު ނަގާފައެވެ. ރަޝިއާއިން އެ ސިޓީގެ ކޮންޓްރޯލް ނެގިފަހުން އެ ސިޓީގައި ތިބި ޔޫކްރެއިންގެ ގިނަ ރައްޔިތުންނެއް ވަނީ އެ ސިޓީ ދޫކޮށް ގޮސްފައެވެ. އަދި ޔޫކްރެއިން ސަރުކާރުން ގެންދަނީ އެ ސިޓީގައި ތިބި ޔޫކްރެއިންގެ މީހުން އެ ސިޓީއިން ބޭލުމަށްވެސް ހާއްސަ ހަރަކާތްތަކެއް ކުރިއަށް ގެންދަމުންނެވެ.\nއެހެން ނަމަވެސް އަދިވެސް އެ ސިޓީގައި ޔޫކްރެއިންގެ ގިނަ ބަޔަކު ތާށިވެފައި ވާއިރު، އެ ސިޓީގެ ފެނުގެ ހިދުމަތް ކެނޑިފައި ވާކަމަށް އެ ސިޓީގެ އޮފިޝަލުން ވަނީ ބުނެފައެވެ. އަދި އެ ސިޓީގެ ރިޒާވްގައި ހުރި ފެނުގެ އަދަދު މަދުވަމުން އަންނަ ކަމަށާއި، ކުރިއަށް ހުރި ދުވަސްތަކުގެ ތެރޭ އެކަމަށް ހައްލެއް ނުލިބިއްޖެނަމަ ގިނަ ބަޔަކު ފެނަށް ޖެހި މަރުވެދާނެ ކަމަށް ވަނީ ބުނެފައެވެ.\nމީގެ އިތުރުން އެ ސިޓީގެ ފެކްޓްރީއެއްގެ ތެރޭ ހިމާޔަތް ހޯދައިގެން ތިބި 200 އަށްވުރެ ގިނަ ޔޫކްރެއިން ސިފައިން ތިބިއިރު، އެ ފަރާތްތަކާއި ދެކޮޅަށް ރަޝިއާ ސިފައިން ގެންދަނީ ހުއްޓުމެއްނެތި ވަރުގަދަ ހަމަލާތައް ފޮނުވާލަމުންނެވެ.\nމި ހަމަލާތަކާއި ގުޅިގެން ރަޝިއާގެ ސަރުކާރުން ނެރުނު ބަޔާނެއްގައި ބުނެފައިވަނީ، އެ ސިޓީގައި ތިބި ޔޫކްރެއިން ސިފައިންނާއި ދެކޮޅަށް ދެމުން އަންނަ ހަމަލާތައް ދިނުން ހުއްޓާލާނީ، އެތަނުގައި ތިބި، ސިފައިން އަމާން ދީ އެތަނުން ނިކުތުމުން ކަމަށެވެ.


MIRA in 570 Meehakah Joorimana Maafu Kohdheefi - Vaguthu\nކޮވިޑް-19 އާއި ގުޅިގެން މިހާތަނަށް 571 މީހަކަށް ޖޫރިމަނާ މަފު ކޮށްދީފައިވާ ކަމަށް މޯލްޑިވްސް އިންލޭންޑް ރެވެނިއު އޮތޯރިޓީ (މީރާ) އިން ބުނެފިއެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި ކޮމިޝަނަރ ޖެނެރަލް އޮފް ޓެކްސޭޝަން ފަތުހުﷲ ޖަމީލު ވިދާޅުވީ، މިއަހަރުގެ މިހާތަނަށް ޓެކްސް ތަކާއި ގުޅޭގޮތުންނާއި އެކުލަވާލާފައިވާ އުސޫލަށް ފެތޭ މީހުންގެ ތެރެއިން 570 މީހަކަށް އެ ޖޫރިމަނާ މާފު ކޮށްދީފައިވާ ކަމަށެވެ.\n"ޖޫރިމަނާ މާފު ކޮށްދީފައިވަނީ ޓެކްސްތަކާއި ގުޅޭ ގޮތުން އަޅުގަނޑުމެން އެކުލަވާލާފައިވާ އުސޫލަށް ފެތޭ ކޮންމެ ފަރާތެއް މީރާއަށް ފައިސާ ދައްކައިފިކަމަށް ވެއްޖެއްޔާ ނުވަތަ މީރާއަށް ފައިސާ ދައްކާނެ ގޮތަކަށް އެއްބަސްވުމަކަށް އާދެވިއްޖެ ކަމަށް ވަންޏާ އަޅުގަނޑުމެން އެ ޖޫރިމަނާ މާފަ ކޮށްދިނުމުގެ ކަންތައް ކުރިއަށް އެބަ ގެންދަން" ފަތުހުﷲ ވިދާޅުވިއެވެ.\nމީގެ އިތުރުންވެސް ގިނަ ފަރާތްތަކަށް ލުއި ދުނިމަށް މަސައްކަތް ކުރަމުން އަންނަ ކަމަށް އޭނާ ވަނީ ވިދާޅުވެފައެވެ.\nފަތުހުﷲ އިތުރަށް ވިދާޅުވީ، މިހާލަތުގައި ވިޔަފާރިތަކަށް ބޮޑެތި ގެއްލުންތަކެއް ވަމުން ދާ ކަމަށާއި އެހެން ކަމުން އިންސްޓޯލްމަންޓް ޕްލޭންގެ ތެރެއިން ފައިސާ ދެއްކޭނެ އުސޫލުތަކެއްވެސް މިހާރު މީރާއިން ހަމަ ޖައްސާފައިވާ ކަމަށެވެ. އެގޮތުން 74 ފަރާތެއް އިންސްޓޯލްމަންޓް އެއްބަސްވުންތައް ހަދާފައިވާ ކަމަށް އޭނާ ފާހަގަ ކުރިއެވެ.\nމެއި 27, 2020 17:18\nއުސޫލިތަކަށް ފެތޭނީ މުއްސަނދި މަހުޖަނުން.. ދެރަ މީހާ ތިޔަ އުސޫލަކަށް ނުފެތޭނެ\nމެއި 27, 2020 18:32\nގޭ ތިބިމީހުންގެ އެއްވެސް އަގެއް ނެތެއްނުން އަހަރުންނައްވެސް އެހެން ދެވޭނެއެވެ\nމެއި 27, 2020 18:35\nއެއްވެސް މީހަކު ގޭތިބޭނެކަމެއްނެއް އެހެންވީޔާ\nމެއި 27, 2020 20:53\nމިހެން ވީމަ އަހަރެން ސްޓޫޑެންޓް ލޯނު ވެސް ނުދައްކަނީ. މިމީހުން ހަމަ ހިތައް އަރާ ބަޔަކަށް ޖޫރިމަނާ ، ލޯނު، ދަރަނި މާފް ކުރެވޭ. ނިކަމެތި ރައްޔިތެއް ވިއްޔާ ގެދޮރު ވިއްކައިގެން ވެސް އެ ހޯދާނެ.\nމެއި 27, 2020 21:12\nޖޫރިމަނާ ކުރުމުގައި ހަރަކާތްތެރިވި (ފުލުހުން) ނަށް އެދުވަސް ތަކުގައި ކުރެވުނީ ބޭކާރު ( ފޫނެއް ފަޔަކަށް ފެންފުރުން) ކަމެއްތާ؟؟\nރަތްދައްކާ އަވީގައި އާއި ވެހޭ ވާރޭގައި، އާއްމުންނާއި އަރައިރުންނުވެ، ޖޫރިމަނާ ނުކޮށް ޑިއުޓީ ވަގުތުގައި ތަސްބީހަ ކިޔުމުގައި ގާގަނޑެއްގެ މަތީގައި ތިބި ނަމަވެސް މިކަން ބޭކާރުނުވެ ސަވާބް ލިބޭނެކަން ޔަގީން.\nމެއި 27, 2020 21:22\nހާދަހެއްވަޔޭ... ލާރި ދެއްކިމީހުންގެ ލާރި އަނބުރާދީ..\nމެއި 27, 2020 23:29\nމިތިބަ ގަމާރުންނޭ މީރާއިން އެބުނަނީ ޓެކ ކްސް ބަޔާން ހުށަނާޅާ ފަރާތްތަ ކާ ޓެ ކްސް ކްލިއަރެންސް ރިޕޯޓް ވިޔަފާރިތަ ކަށް ދޫ ކުރުމަށް ޖޫރިމަނާ މާފު ކޮށްދިންވާހަ ކަ.\nމެއި 28, 2020 00:45\nޖުރިމަނާ ކުރެވުނު މީހުން ޖޫރިމަނާ ކުރެވިފައިވާނީ އެތައް ބައިވަރު ފުލުންނެއް ރަތްދަކައަވީގައި ރޯދަމަހު އެކުރި ބުރަމަސައްކަތް ބޭކާރު ކޮށްލީ ފިނިކޮޓަރީގައި ތިބި މީރާ މީހުން، އަހަރެންމީ ފުލުހެއްނަމަ މިކަހަލަ ބޭކާރު ކަންތަށް ކުރުން ހުއްޓާލާނަން


ޔޫރޯ 2016 ގެ ގަދަ 16ގެ އެންމެ ފުރަތަމަ ޖާގަ ފްރާންސަށްMikal News\nމިރޭގެ ފްރާންސް ޓީމު މޮޅުކޮށްދިން ގޯލުޖެެހި އެންޓޮއިން ގްރިޒްމަން (ޖ.7) އުފާ ފާޅުކުރަނީ. ފޮޓޯ؛ ގެޓީ އިމޭޖްސް\nޔޫރޯ 2016 ގެ ގަދަ 16ގެ އެންމެ ފުރަތަމަ ޖާގަ ފްރާންސަށް\n15 ޖޫޏް 2016, 21:16 |\nޔޫއެފާ ޔޫރޯ 2016 ފޫޓުބޯޅާ މުބާރާތުގެ ގްރޫޕް ސްޓޭޖުގެ ދެވަނަ މެޗުތައް މިރޭ ފެށިއިރު، މިރޭގެ މޮޅާ އެކު އެންމެ ފުރަތަމަ ގަދަ 16 އިން ޖާގަ ލިބުނު ޓީމަކަށް ފްރާންސް ޓީމު ވެއްޖެއެވެ. މިރޭ ކުޅެވުނު ގްރޫޕް ބީގެ މެޗު ރަޝިއާގެ މައްޗަށް 2-1 ން ކުރި ހޯދީ ރަޝިއާއިން ވަކިވެގެންފައިވާ ސްލޮވާކިއާ ޓީމެވެ. ދެވަނަ މެޗުގައި ސްވިޒަރލޭންޑާއި ރޫމޭނިއާ ވީ އެއްވަރެވެ. މިރޭގެ ފަހު މެޗުގައި ފްރާންސް މޮޅުވީ 2-0ން ނެވެ.\nރަޝިއާ 1 –2ސްލޮވާކިއާ\nމޫސުން ލަފާކުރި ގޮތުން ބޯކޮށް ވާރޭވެހޭނަ ކަމަށް ބެލެވޭތީ ފްރާންސްގެ އުތުރުގައިވާ ލިއްލެގެ ސްޓޭޑި ޕިއެރޭ މައުރޯއީގެ ފުރާޅު އެއްކޮށް ބަންދުކޮށްގެން މެޗު ފަށަން ތައްޔާރުވި ނަމަވެސް، މެޗު ފެށުނު ގަޑީގައި ވާރޭ ނުވެހޭތީ ކުޅުން ފެށީ ފުރާޅު ހުޅުވާލައިގެންނެވެ. މެޗުގެ ބޮޑުބައެއްގައި ދެޓީމުން ހަމަހަމަ ކުޅުމެއް ކުޅުނު ނަމަވެސް މެޗުގައި ފުރަތަމަ ދެގޯލުޖަހަިއ ކުރި ހޯދީ ސޮލްވާކިއާ އިންނެވެ.\nފުރަތަމަ ހާފުގައި މެޗުގެ މޮޅު ކުޅުންތެރިޔާ ސްލޮވާކިއާގެ ހެމްސިކް (ޖ.17) އަމިއލް ހާފުގެ ޑިފެންސް ލައިން ހިސާބުން ހިފައިގެން ދިޔަ ބޯޅައެއް އިދިކޮޅު ގޯލު ކުރިމަތިން ހުރަސް ކޮށްދިނުމުން އެޓީމުގެ ވެއިސް (ޖ.7) ދެޑިފެންޑަރުން ދޭތެރެއިން ހަނި އެންގަލުން ބޯޅަ ފޮނުވާލައިގެން ގޯލް ކާމިޔާބުކޮށް ދިނެވެ. އަދި ހާފު ނިމުމުގެ ކުރި ހެމްސިކް ގޯލެއް ޖަހައި ނަތީޖާ 2-0 ށް ބަދަލުކުރިއެވެ.\nފަހުހަފުގައި ފަހު ކޮޅުގައި ރަޝިއާގެ ކުޅުން ރަނގަޅުކޮށް އިދިކޮޅު ގޯލަށް ބާރު ބޮޑުކުރިއެވެ. އަދި ބަދަލު ކުޅުންތެރިޔާ ދެނިސް ގްލުޝަކޯވް (ޖ.8) ގޯލެއް ޖަހަިއ ނަތީޖާ 2-1 ށް ބަދަލުކުރި އެވެ. ފަހުންވެސް ރަޝިއާއަށް ގޯލު ޖަހާނެ ރަނގަޅު ފުރސަތުތަކެއް ލިބުނު ނަމަވެސް މެޗު ނިމުނީ 2-1 ން ރަޝިއާ ބަލިވެގެންނެވެ.\nމިނަތީޖާއާ އެކު ދެވަނަ ބުރުގެ ފުރުސަތު ސްލޮވޭކިއާއަށް ވަރަށް ބޮޑުވީއެވެ. އަދި ރަޝިއާ އަށް ދެވަނަ ބުރަށް ދެވޭނީ ވޭލްސް އާއި ކުޅޭ ގްރޫޕުގެ މެޗުން މެޗުން މޮޅުވެގެންނެވެ.\nސްވިޒަލޭންޑް 1 – 1- ރޫމޭނިއާ\nމެޗުގެ ކުރީ ކޮޅު ލިބުނު ޕެނަލްޓީ އަކުން ރޫމޭނިއާ ލީޑް ނަގައި ޑިފެންސިވް ގޭމެއް ކުޅެމުން ދަނިކޮށް މެޗުގެ ދެވަނަ ހާފު ފެށިގެންނާއެކު ސްވިޒަރލޭންޑުން ގޯލެއް ޖަހައި މެޗުގެ ނަތީޖާ ހަމަހަމަ ކުރިއެވެ. މިގޯލާއެކު މުބާރާތުގައި މިހާތަނަށް ދެގޯލު ޖެހި ހަމައެކަނި ކުޅުންތެރިޔާ ކަމުގައި ރޫމޭނިއާގެ ބޯޑަން ސްޓެންކޫ (ޖ.19) ވިއެވެ. ސްޓެންކޫގެ ދެގޯލަކީ ވެސް ދެޕެނަލްޓީން ޖެހި ދެގޯލެވެ.\nސްވިޒަރލޭންޑްގެ ގޯލު އައީ އެޓީމަށް ލިބުނު ކޯނަރެއްގެ ތެރެއިން ގޯލް އޭރިއާ ތެރޭގައި ހުރި މެހްމަދީ (ޖ.18) އަށް ލިބުނު ބޯޅަ ގޯލުގެ މަތީ ކަަނަށް ވައްދާލައިގެން ކާމިޔަބުކުރި ގޯލެކެވެ. މިނަތީޖާއާއެކު ސްވިޒަލޭންޑަށް4ޕޮއިންޓް ލިބި ދެވަނަ ބުރުގެ ފުރުސަތު ވަނީ ތަނަވަސް ވެފައެވެ. ރޫމޭނިއާއަށް 1 ޕޮއިންޓާއި އެއްމެޗު އޮތުމުން އަދި ފުރުސަތު އެބައޮތެވެ. ދެން އެޓީމު ކުޅެން ޖެހޭނީ އަލްބޭނިއާ ދެކޮޅަށެވެ.\nދެވަނަ ބުރުގެ ޖާގައެއް ފުރަތަމަ ފްރާންސަށް\nމިރޭ ކުޅެވުނު ފްރާންސް އަލްބޭނިއާ މެޗުގައި ފްރާންގެ ކޯޗް ޑިޝްމްޕް ފުރަތަމަ 11 ގައި ބޭނުންކުރީ ގިނަބަޔަކު ގަބޫލުކުރި ގޮތުގައި ބަދަލު ޓީމެކެވެ. ޓީމުގެ ތަނބުކަމުގައި ބެލެވުނު ޕޮގްބާ އަދި ފުލް އެއްފޯވަޑް ގްރިޒްމަން ބެންޗުގައި ބަހައްޓައިގެން ފެށި މެޗުގެ ހިތިރަހަ ނުލާ ނިންމާލެވުނީ ހަމަ ކިރިޔާއެވެ. ފުރަތަމަ ހާފު ނިމުމުން މާޝިއާލްގެ ބަދަލުގައި ޕޮގްބާ އަދި ކޮމަންގެގެ ބަދަލުަގއި ގްރިޒްމަން ކުޅެން ނެރެން ޖެހުނެވެ.\nއެއާއިއެކު ފްރާންސް ޓީމުގެ ކުޅުން ރަނގަޅުވެ ހަމަލާތައް ވަރުގަދަވިއެވެ. މެޗުގެ ނަތީޖާއެއް ލިބުނީ 90 ވަނަ މިނިޓްގައި ގޯލް އޭރިއާ ތެރެއިން އަލްބޭނިއާ ޑިފެންޑަރު، ފްރާންސްގެ ފޯވަޑް ގްރިޒްމަން ހުހަށް ދޫކޮށްލާފައި މިޑްފިލްޑަރ ޕޮގްބާ ކަވަރުކުރަން ޖެހިލުމުންނެވެ. އެވަގުތު ހުރަސްވެގެން އައި ބޯޅަ ގްރިޒްމަން (ޖ.7) ބޮލުން ގޯލުގެ ދުރުކަނަށް ވައްދާލައި މެޗުގެ އޮއިވަރު މުޅިން ބަދަލުކޮށްލިއެވެ.\nއަލްބޭނިއާ އިން މެޗު އެއްވަރުކޮށް ޕޮއިންޓެއް ހޯދައިގެން މެޗު ނިންމާލައިގެން ތިއްބާ ކަހަލަ ގޮތަކަށް ނަތީޖާ ފުރޮޅުމުން، އެމީހުން ވެސް މެޗުގެ އިތުރު ގޮތެއް ވޭތޯ ފަހުވަގުތު ކޮޅުގައި ބޮޑަށް ކުރިއަށް ޖެހިލައި ހަމަލާއަށް ތައްޔާރުވިއެވެ. ނަމަވެސް އިތުރުވަގުތު ވެސް ހަމަވެފައި ހުއްޓާ ފްރާންސްގެ މިޑްފިލްޑަރ ޕަޔެޓް (ޖ.8) އަށް، އޭނާ ގެ ކުރީގެ ކްލަބް މާސޭގެ ދަނޑުގެ އޭރިއާ ބޭރުން ލިބުނު ބޯޅަ ދެޑިފެންޑަރުން ކައިރިން ނައްޓާފައި އޭރިޔާ ތެރެއިން ގޯލަށް ވައްދާލައިގެން ނަތީޖާ 2-0ށް ބަދަލުކުރިއެވެ.\nޕަޔެޓް ވަނީ ފްރާންސްގެ ފުރަތަމަ މެޗުގައި ވެސް ފަހުވަގުތު ލަނޑެއް ޖަހައި ޓީމު މޮޅުކޮށް ދީފައެވެ. މިމުބާރާތުގައި މިހާތަނަށް ދެގޯލު ޖެހީ ރޫމޭނިއާގެ ސްޓެންކޫއާއި ފްރާންސްގެ ޕަޔެޓް އަށެވެ. މިގްރޫޕުގެ ފަހު މެޗްގައި ފްރާންސް ބައްދަލުކުރަން ޖެހޭނީ ސްވިޒަލޭންޑާއެިއެވެ.\nޕޮއިންޓް ޓޭބަލް، ގްރޫޕް އޭ\nފްރާންސް ކމ.2 ފގ.3+ ޕ 6\nސްވިޒަރލޭންޑް ކމ.2 ފގ.1+ ޕ 4\nރޫމޭނިއާ ކމ.2 ފގ.1- ޕ 1\nއަލްބޭނިއާ ކމ.2 ފގ.3- ޕ 0\nމިގުރޫޕުގައި ދެން ބައްދަލުކުރާނީ ރޫމޭނިއާ އާއި އަލްބޭނިއާ އަދި ފްރާންސާއި ސްވިޒަލޭންޑެވެ.\nއިނގިރޭސިވިލާތް vs ވޭލްސް، ޔުކުްރޭން vs އުތުރު އަޔަރލޭންޑް، ޖަރުމަން vs ޕޮލެންޑް


vnews - Gourmand award ah ARC ge fotheh shortlist vejje\nގޯމާންޑް އެވޯޑަށް އާކްގެ ވާހަކަ ފޮތެއް ޝޯޓްލިސްޓުވެއްޖެ\nޔޫރަޕްގެ ގޯމާންޑް އެވޯޑަށް އާކްގެ ވާހަކަ ފޮތެއް ހަތަރު ގިންތިއަކުން ޝޯޓުލިސްޓު ވެއްޖެ އެވެ.\nމި އަހަރުގެ ގޯމާންޑް އެވޯޑަށް ޝޯޓް ލިސްޓުވެފައިވަނީ އާކްގެ ހެލްތީ އީޓިން އެންޑް އެކްޓިވް ލައިފްސްޓައިލް ކެމްޕޭނުގެ ދަށުން ނެރުނު ތިންވަނަ ވާހަކަ ފޮތެވެ.\nފައިނަލަށް ގެންދާ ފޮތްތަކުގެ ތެރޭގައި ހިމެނިފައިވާ މި ވާހަކަފޮތް ހޮވިފައިވާ ހަތަރު ގިންތިއަކީ ކުރެހުން ނުވަތަ އިލަސްޓްރޭޝަންސް، ޞިއްޙަތާއި ފައިދާ ހުރި ކާނާ، އޭޝިއާ އަށް ކަނޑައެޅުނު ފަންޑް ފައިސާ ހޯދުމުގެ ބައި އަދި ކުޑަކުދިންނަށް ހާއްސަކޮށްފައިވާ ގިންތީން ކަމަށް އާކުން މައުލޫމާތުދެއެވެ.\nއާކުން ބުނީ މި އަހަރުގެ އެވޯޑަށް 215 ގައުމަކުން ފޮތް ހުށަހެޅިއިރު އާކްގެ މި ފޮތް ހަތަރު ގިންތިއަކުން ހޮވުމަކީ ރާއްޖެއަށް ލިބުނު ވަރަށް ބޮޑު ފަޚުރެއް ކަމަށެވެ.\nމިއަހަރުގެ އެވޯޑަށް ހުށަހެޅުނު ފޮތް، ދަ ގްރޭންޑް ޕްލޭން އޮފް ދަ ގަންޖް ގުލޫޕް ގްރޫޕް އަކީ ހީލް ކެމްޕެއިންގެ ތިންވަނަ މެސެޖު ޑަންކް ދަ ޖަންކް މައްޗަށް އުފައްދާފައިވާ އުގަންނައިދޭ ފޮތެކެވެ.\nމި ފޮތުން ދޭ މެސެޖަކީ ލޮނާއި ހަކުރު އަދި ފެޓް ހިމެނޭ، ބާވަތްތައް ހިމަނައިގެން ތައްޔާރުކުރާ ކާނާގެ ބާވަތްތަކުން ކުޑަކުދިންގެ ޞިއްޙަތަށް ހުރި ނުރައްކާތެރިކަމެވެ. އަދި\nފޮތުގައި މައުލޫމާތު ހުށަހަޅައިފައި ވަނީ ރީތި ކުލަތައް ހިމެނޭ ކުރެހުންތަކާ އެކު ކުޑަކުދިން ޝައުޤުވެރިވާ ގޮތަށެވެ.\nގޯމާންޑް ވޯލްޑް ކުކް ބުކް އެވޯޑަކީ ކާނާއި ބެހޭ ސިނާއަތުގެ އެންމެ ޝަރަފްވެރި އެއް އެވޯޑް އެވެ. މިއީ ދުނިޔޭގެ މަޝްހޫރު ކައްކާއިންނާއި ފޮތް ނެރޭ މީހުންނާއި ލިޔުންތެރީން ކޮންމެ އަހަރަކު ވެސް ބައިވެރިވާ ކާނާއާއި ބެހޭ ފޮތް ލިޔުމުގެ މުބާރާތެވެ.\nމި އަހަރު ދުނިޔޭގެ އެންމެ ރަނގަޅު ފޮތްތައް ޝޯޓްލިސްޓު ކުރުން މިމަހުގެ ތެރޭގައި ކުރިއަށްދާނެ އެވެ. ވަނަވަނަ ލިބޭ ފޮތްތައް އިއުލާން ކުރުން އޮންނާނީ މިއަހަރުގެ މޭ 25 އިން 29 އަށް ކަމަށް އާކުން މައުލޫމާތު ދެއެވެ.


vnews - Dhuniyeyge enme dhuvasvee dhemafirin ekugai ulheythaa 80 aharu!\nދުނިޔޭގެ އެންމެ ދުވަސްވީ ދެމަފިރިން އެކުގައި އުޅޭތާ 80 އަހަރު!\nދުނިޔޭގައި މިވަގުތު ތިބި އެންމެ ދުވަސްވީ ދެމަފިރިންގެ ރެކޯޑު ޖަޕާނުގެ ދެމަފިރިއަކަށް ލިބިއްޖެ އެވެ.\n9 ޖުލައި 1910 ވަނަ އަހަރު އުފަންވެފައިވާ މަސާއޯ މަޓްސުމޯޓޯ އާއި 24 ނޮވެމްބަރު 1914 ވަނަ އަހަރު އުފަންވެފައިވާ މިޔާކޯ ސޮނޯޑާ ކައިވެނިކޮށްފައިވަނީ 20 އޮކްޓޯބަރު 1937 ގައެވެ.\nމި ދެމަފިރިންނަށް ދުނިޔޭގައި މިވަގުތު ތިބި އެންމެ ދުވަސްވީ ދެމަފިރިންގެ ރެކޯޑު ލިބިފައިވަނީ 25 ޖުލައި 2018 ގައެވެ. އެހާތަނަށް މަސާއޯގެ އުމުރަކީ 108 އަހަރާއި 16 ދުވަހެވެ. ރެކޯޑު ލިބުނު އިރު މިޔާކޯގެ އުމުރަކީ 100 އަހަރާއި 243 ދުވަހެވެ. އެހެންކަމުން މި ދެމަފިރިންގެ އުމުރު އެއްކޮށްލުމުން އެމީހުންގެ ޖުމުލަ އުމުރަކީ 208 އަހަރާއި 259 ދުވަހެވެ.\nއެކުގައި 80 އަހަރަށް ވުރެ ގިނަ ދުވަސް ހޭދަކޮށްފައިވާ މި ދެމަފިރިންގެ ފަސް އަންހެން ދަރިން ތިބި އިރު 13 ކާފަ އަދި މާމަ ދަރިން އެބަތިއްބެވެ. އެމީހުންގެ 25 ވަނަ މުނިކާފަ އަދި މުނިމާމަ ދަރިފުޅު އޮގަސްޓު މަހުގައި ވިހާނެ ކަމަށް ރިޕޯޓުތައް ބުނެ އެވެ.\nމި ދެމަފިރިންގެ ދިގު ޒަވާޖީ ހަޔާތުގައި ބޮޑު ހަނގުރާމައިގެ އިތުރުން، ބޮޑު ހަނގުރާމައިގެ ފަހުން ޖަޕާނުގައި ކުރިމަތިވި އިގްތިސާދީ ހީނަރުކަން ވެސް ވަނީ ތަހައްމަލުކޮށްފަ އެވެ. އެހެން ކަމުން މަސާއޯ އާއި މިޔާކޯއަށް އެމީހުންގެ ޒުވާން އުމުރުގައި ދެމަފިރިންގެ ގޮތުން ނުކުރެވުނު ގިނަ ކަންތައްތައް އެމީހުންނަށް ކުރަން ލިބުނީ އެމީހުންގެ ކުދިން ބޮޑެތިވެ މީހުންނާ ކައިވެނި ކުރި ހިސާބުންނެވެ. އެގޮތުން ޖަޕާނުގެ އެކި ސަރަހައްދުތަކަށް ދަތުރު ދިޔުމާއި ޖަޕާނުން ބޭރަށް ދިއުމަކީ މި ދެމަފިރިން ކޮށް އުޅުނު ކަންކަމެވެ.\nމަސާއޯ އަދި މިޔާކޯގެ އާއިލާއިން ބުނާ ގޮތުގައި އެ ދެމަފިރިންގެ ދިގު އުމުރުގެ ސިއްރަކީ މަސާއޯގެ އަޒުމު ވަރުގަދަކަމާއި މިޔާކޯގެ މީރު ކެއުންތަކެވެ. މިޔާކޯ ވަނީ އޭނާގެ އުމުރުން 98 އަހަރު ވުމާ ހަމައަށް ވެސް އާއިލާގެ އެންމެންނަށް ކެއުންތައް ތައްޔާރުކޮށްދީފަ އެވެ.\nދުނިޔޭގައި މިވަގުތު ތިބި އެންމެ ދުވަސްވީ ދެމަފިރިން\nމި ދެމަފިރިންގެ އެންމެ ދޮށީ ދަރިފުޅު އެޓްސޫކޯ ކަވަމޫރާގެ އަމާޒަކީ އޭނާގެ މައިންބަފައިންހާ ދިގު އުމުރަކަށް ދިރި އުޅުމެވެ.\nދުނިޔޭގައި މިހާތަނަށް އުޅުނު އެންމެ ދުވަސްވީ ދެމަފިރިންގެ ރެކޯޑު އޮތީ ނޯވޭގެ ކާލް ޑޮލްވެން (31 އޮގަސްޓު 1897 - 31 ޖުލައި 2004) އަދި ގުޑްރަން ޑޮލްވެން (14 އޮކްޓޯބަރ 1900 - 24 އޭޕްރިލް 2004)ގެ އަތުގަ އެވެ. މިދެމަފިރިންގެ ތެރެއިން ގުޑްރެން 2004 ވަނަ އަހަރު ނިޔާވުމާ ހަމައަށް އެދެމަފިރިންގެ ޖުމުލަ އުމުރަކީ 210 އަހަރާއި 1 މަހާއި 34 ދުވަހެވެ.\nލަންކާގައި ދިން ހަމަލާތަކުގެ ފަހަތުގައި ހުރި ޒަހުރާން ހާޝިމް ރާއްޖެއަކަށް ނާދޭ: އިމިގްރޭޝަން\nހުވަދު އަތޮޅު ރައްޔިތުންގެ ކަންބޮޑުވުންތައް ރައީސާއި ހިއްސާކޮށްފި\nސުއޫދު ދެއްކެވި ވާހަކައަކީ ރައްޔިތުންނާއި ބައިނަލްއަގްވާމީ މުޖުތަމައުންވެސް ދައްކަމުންދާ ވާހަކައެއް: އެމްޑީޕީ\nއައްޑޫ ސިޓީގައި 1500 ހައުސިން ޔުނިޓް އަޅަން ނިންމައިފި\nއަޣުލަބިއްޔަތުގެ ބޭނުން ނާޖާއިޒުގޮތުގައި ހިފައިފިނަމަ އިތުބާރު ގެއްލޭނެ: އާދަމް ޝަރީފް\nފެހެންދޫ ދަރިވަރުން ސްކޫލަށް ދިއުމަށް ދިމާވެފައިވާ ދަތިކަން ރައީސާއި ހިއްސާކޮށްފި\nމަޖީދިއްޔާގެ ޓައިމް ކެޕްސޫލްގައި ހުރި ބައެއް ތަކެތި ފެނިއްޖެ